
Időrendi táblázat 


Az ancien régime ünnepei 


1774. május 10-én délután három órakor kialudt a gyertya a versailles-i 
palota egyik esőverte ablakán. Pár pillanat múlva hallani lehetett a 
főkamarás hangját: , XV. Lajos király meghalt!... Éljen XVI. Lajos király!" 

Egy év múlva, a koronázáskor a remény fényes jelszavaként ez az éljen 
harsant mindenfelé, amerre az új király megfordult. Maga a koronázás a 
nagy monarchia legnagyobb ünnepévé vált. Párizstól Reimsig átépítették a 
hidakat, az egyik városban még a nagykaput is lerombolták, hogy a 
hatalmas királyi hintó keresztül tudjon hajtani rajta. Reimsben a díszes 
fogatok százai sorakoztak az alkalomra újjávarázsolt székesegyház körül. 
Egy ország bizakodását tömörítette magába a három rövid szócska: ,, Vive le 
roi!" , Éljen a király!" 

Ezt zúgták a Nagy Lajosról elnevezett párizsi kollégium diákjai is, 
amikor a koronázásról visszatérő király megállt intézetük előtt. És XVI. 
Lajos kegyeskedett is meghallgatni a diákok szónokát, aki hintója elé 
térdelve, reszketve és reszkető hangon olvasta fel az üdvözlő beszédet. A 
király fáradt volt, unta már a sok ceremóniát, s így aligha valószínű, hogy 
egyáltalán figyelmére méltatta a hebegő kamaszt. Pedig érdemes lett volna 
megjegyeznie ennek a tizenhét éves fiúnak halvány arcát, és megkérdezni a 
nevét. 

Mert tizenhét évvel később ugyanez a szónok — Maximilien Robespierre 
— fogja legkeményebben követelni a nemzetgyűlésben a király kivégzését: 
, Lajosnak meg kell halnia, hogy a haza élhessen..." És Lajos vérpadra is 
került, és körötte Párizs népe zúgta a jelszót: , Vive la républigue!" , Éljen a 
köztársaság!" 

Hogyan jutottunk idáig? A koronázási mámortól a nyaktiló dermesztő 
csattanásáig? A vive le roi-tól a vive la républigue-ig, a Lajost köszöntő 
kisdiáktól a Lajos halálát követelő képviselőig? Egyáltalán: mikor kezdődik 
a vihar? Az első villám eldördülésekor? Vagy az első sötét felhők 
felvonulásakor? 

Sokkal korábban. A napot még nem takarják el a felhők, a legtöbb ember 
még gondtalanul élvezi a fényt és a meleget, amikor a légnyomásmérő kis 


fémdobozában kimozdul a mutató, s aki olvasni tud jeleiből, felkészülhet a 
viharra. 

A társadalomra nehezedő nyomást nehezebb mérni, mint a légoszlopokat. 
De a nagy történelmi viharok sem törnek ki váratlanul. Mindig akadnak 
tisztán látó emberek, akik felismerik a változtatás kérlelhetetlen 
szükségességét. Ha a hatalom hallgat szavukra, józan és értelmes 
reformokkal a forradalom megszelídíthető. Ha a hatalom nem akar engedni, 
következetes erőszakkal el is odázhatja, késleltetheti a robbanást. 

A XVIII. század utolsó francia uralkodójában nem volt képesség sem 
erre, sem arra. Némi reformra hajlandó lett volna, de felbuzdulásait a 
kiváltságaihoz ragaszkodó nemesség újra és újra lehűtötte, és erőszakra 
biztatta az uralkodót, de XVI. Lajosból az erély is hiányzott. 

Így azután fokozatosan elvesztette a nemesség megbecsülését, s nem 
tudta tartóssá tenni a nem nemesek reménykedő bizalmát. Anélkül, hogy a 
szerencsétlen sorsú királyt becsmérelni akarnánk, tárgyilagosan meg kell 
állapítani: semmiféle uralkodói tehetsége nem volt. Nem is izgatta a 
hatalom: sem annak nagyszabású gyakorlása, amely a Napkirályt, XIV. 
Lajost úgy lekötötte, sem a nagyapa, a XV. Lajos által úgy kedvelt udvari 
intrika. Enni szeretett, vadászni és lakatosműhelyében zárakkal bíbelődni. 
Boldogan mosolygott, ha egy különlegesen bonyolult zárat sikerült 
szerkesztenie, elégedetten ült le a pompás falatoktól roskadozó asztal mellé, 
ha gyakori vadászatairól megtért, de bosszúsan vonta össze szemöldökét, ha 
államügyek miatt fel kellett hagynia szórakozásaival. Nem volt gonosz, 
kegyetlen, sőt valami homályos kötelességérzet is élt benne országa és népe 
iránt. Nyugodt időkben számos névrokonánál kevesebb rosszat okozott 
volna. De az lett a szerencsétlensége, hogy nyugtalan időkben született. 

Szoknyabolondként hírhedtté vált nagyapjától eltérően a szerelem sem 
érdekelte. Jólesett neki, hogy a nagy Mária Terézia szépséges leánya épp az 
ő felesége, de ezt a szépséget inkább csak távolról csodálta. Hétesztendei, 
meglehetősen közömbös házasélet után a sógornak, II. József német-római 
császárnak, Magyarország királyának kellett közbelépnie: rábeszélte Lajost 
egy olyan műtét elvégzésére, ami alkalmassá tette a francia királyt utódok 
nemzésére. 

E magánügynek látszó esemény két szempontból is történelmi 
fontosságú. Egyfelől némi fényt vet a király erélytelenségének alkati okaira, 
másfelől megmagyarázza, miért volt oly vétkesen engedékeny feleségével 


szemben. Hogy kárpótolja elhanyagolt hitvesét, egyre inkább átengedte a 
gyeplőt az asszonynak, a politikában és az államkassza használatában 
egyaránt. Mária Antónia élt is a lehetőséggel: számolatlanul szórta a 
milliókat fényűző szórakozásaira. Az uralkodást élethivatásnak tekintő 
Mária Terézia hiába küldte intelmeit leányának, s a rá jellemző nyers 
őszinteséggel II. József is hiába rótta meg nővérét. Párizsi tartózkodásakor a 
, kalapos király" megleckéztette XVI. Lajost, amiért az még saját országát 
sem ismeri, s naponta korholta a királynét könnyelműségeiért, a játékon 
eltékozolt milliókért. Elutazásakor írásban hagyta hátra bírálatának 
summázatát, amely e szavakkal végződött: , Itt a megfontolás ideje... A kor 
előrehalad, Ön nem hivatkozhat többé gyermeki mivoltára. Mi lesz önből, 
ha tovább késlekedik? Szerencsétlen asszony, és még szerencsétlenebb 
királyné." 

Mária Antónia csakugyan késlekedett megjavulni, s a jóslat pontosan 
beteljesedett. Az igazság kedvéért el kell ismernünk, hogy a királyné nem 
sejthette, milyen tűzzel játszik. Alkatánál fogva rettegett az unalomtól, 
helyzetéből természetszerűen következett a gőg és a kiváltságok adta élet 
féktelen élvezete, a társadalom szükségleteiről pedig — bátyjától eltérően — 
nem voltak, nem is igen lehettek ismeretei. Csak vágyai voltak, 
meglehetősen sekélyes és kisszerű játékok iránt. Ráadásul idegen is maradt 
Franciaországban; a nép szemében ő, az , osztrák nő" testesítette meg az 
udvar romlását. Mária Antónia a gúnydalok szerzőinek állandó céltáblája 
lett, s e gúnydaloktól a vádiratig egyre hevesebb ütemben, nagyon hamar jut 
majd el a történelem. 

Felvázoltuk röviden, milyen gyenge vagy éppen vétkes pár ült 
Franciaország trónján. A király tehetetlensége, a királyné könnyelműsége 
történelemalakító tényezővé súlyosbodott. 

A nagy forradalmi robbanás fő okait azonban nem bennük kell 
keresnünk. Igen egyszerű bizonyíték van erre: maga a francia történelem. 
Franciaországban uralkodtak XVI. Lajosnál kevésbé okos, nála sokkal 
elvetemültebb királyok is. A közvetlen elődről például, XV. Lajosról nem 
ok nélkül mondták, hogy megvolt benne , az abszolutizmus minden bűne, 
annak egyetlen erénye nélkül". E romlott férfi léhaságához, tékozlásához 
képest Mária Antónia életmódját szinte még takarékosnak is nevezhetnénk. 
És mégis, a szerencsétlenül végződött háborúk, az udvar züllése ellenére 


XV. Lajos forradalom, sőt számottevő lázadások nélkül úszta meg sok 
évtizedes uralmát. 

Miért tört ki a forradalom éppen XVI. Lajos alatt? Franciaországot 
századokon át nagyjából egyformán kormányozták: ugyanazok és 
ugyanúgy. Az állam egész jövedelmét az udvar és az első két rend, a papság 
és a nemesség költötte vagy herdálta el. Miért nem lehetett ezt a több 
százados gyakorlatot a XVIII. század végén is tovább folytatni? 

Lényegében azért, mert addigra a termelőerők meggyorsuló fejlődése 
következtében a régen még elhanyagolható harmadik rend hatalmas erővé 
változott. 

Ezt a harmadik rendet a városok iparral és kereskedelemmel foglalkozó 
lakossága, a polgárság alkotta. (A polgárság francia neve bourgeoisie, ebből 
lett a mi nyelvünkben is burzsoázia.) Politikai harcaiban azonban a 
burzsoázia az egész népet, a saját alkalmazottait és a parasztságot is a 
harmadik rendbe sorolta, mint az egész nép képviselője lépett fel az 
önkényuralommal szemben. Minden jogcíme megvolt hozzá: az iparral és 
kereskedelemmel együtt rohamosan gyarapodó burzsoázia és a húszmillió 
paraszt munkája teremtette meg az ország gazdagságát. 

Addig, amíg a polgárság nem játszott a gazdasági életben ennyire 
uralkodó szerepet, háttérbe lehetett szorítani a politikában is. De amikor a 
gazdasági fellendülés már megerősítette a burzsoáziát, tartósan nem lehetett 
többé kizárni a politikai hatalomból. 

Voltak országok, ahol belső forradalmi robbanás nélkül nyomult be a 
burzsoázia az államhatalomba. A francia feudális udvar és a nemesség nagy 
része azonban annál makacsabbul ragaszkodott kiváltságaihoz, minél 
erőteljesebben tört fel a burzsoázia. Ez az ellentét szükségszerűen 
forradalomhoz vezetett. 

Érdemes kicsit közelebbről is megvizsgálni ezt a gazdasági fejlődést. A 
XVIII. század középső hatvan esztendeje alatt Franciaország négyszeresére 
emelte kereskedelmi kivitelét. Európa nemesi és polgári előkelői törték 
magukat a francia selyemáruk és luxuscikkek után. A francia tőke 
gyarapodott, és egyre bátrabban kockáztatott olyan iparágakban is, amelyek 
nem kecsegtettek gyors haszonnal: a könnyűipar mellett kibontakozott a 
nehézipar is. 

Az események későbbi menete szempontjából nagy jelentősége van 
annak, hogy e fejlődés központja Párizs volt. A politikai hatalom 


Versailles-ban székelt, ott zajlottak az udvar fényes ünnepei, de Párizsnak 
nem volt oka sajnálni, hogy , díszruhás nemesek városa helyett kabátos 
emberek városa lett". , Hercegek, grófok helyett — írta Márki Sándor, a 
kiváló magyar történész — beérte bankárokkal, tudósokkal, művészekkel, 
munkásokkal. Hatszázezer polgára szellemi és anyagi kincsekben annyira 
felülmúlta a többi 24 milliót, hogy pénzben övé volt az ország vagyonának 
kétötöde, szellemben pedig majdnem az egész." Párizsban gyönyörű 
paloták díszelegtek, de Franciaország új történetét — sokáig öntudatlanul — 
azok a kereskedők,  manufaktúratulajdonosok,  selyemgyárosok és 
munkások készítették elő, akik a város mintegy negyvenezer , polgári, 
unalmasan egyforma" házában laktak. 

Természetes, hogy Párizs lett a szellemi élet központja is. A 
felvilágosodás nagy bölcselői és írói, Voltaire, Diderot, Rousseau és 
seregnyi társuk itt talált a legtöbb értő támogatóra. Száz franciából csak 
egy-kettő tartozott a kiváltságosok közé — e tarthatatlan helyzetet merészen 
gúnyos szatírákban, szellemesen érvelő párbeszédekben, csillogó formájú 
filozófiai értekezésekben ostorozták a felvilágosítók. Hatásuk még 
életükben kezdett átterjedni Franciaország határain (amint ezt a Mária 
Terézia udvarában alkotó magyar , testőr írók" példája is bizonyítja). 

E korszak egyik legérdekesebb vonása, hogy még a hatalom csúcsain álló 
emberek is vakon munkálkodtak saját balvégzetükön. Körülöttük már ezer 
tény mutatta a társadalom változásait, jelezte a vihar közeledtét, de ők 
semmit sem érzékelve rohantak saját pusztulásukba. Sőt mintha siettetni is 
akarták volna a végzetet, kacérkodtak a romlásukat hozó szellemekkel. 
Ennek beszédes bizonyítéka, hogy kezdetben a francia arisztokrácia egy 
része is egyengette a felvilágosodás filozófiájának hódító útját: ez az 
irodalom, a forradalomnak ez a szellemi előjátéka legfőbb pártfogóját 
abban a főnemességben lelte meg, amelyet majd elsőnek fog elsöpörni a 
forradalom. 

Jellemző és igen tanulságos tény, hogy még a királyné is részt vett a 
divattá vált felvilágosodás terjesztésében. Egy időben, amikor épp a 
színházasdi volt a fő szórakozása, bemutatta az udvarban Rousseau egyik 
művét, s a női főszerepet maga játszotta. Máskor meg közbenjárt azért, 
hogy Beaumarchais betiltott színművét, a Figaro házasságát hadd tűzhesse 
műsorára a Théatre Francais. Pedig ez a darab már óvatoskodás nélkül 


gúnyolja a nemességet, melynek egyetlen érdeme, hogy , méltóztatott a 
világra jönni". 

Ugyanebben a színházban történt, tizenegy esztendővel a forradalom 
kirobbanása előtt, hogy Párizs előkelőségei megkoronázták a fény 
századának legcsillogóbb íróját, Voltaire-t. A nyolcvannégy esztendős 
bölcselő, a törvénytelenségek kérlelhetetlen ostora, az egyház kíméletlen 
ellenfele . sok évtizedes, részben kényszerű, részben önkéntes 
számkivetettség után visszatért Franciaország fővárosába. Párizs határánál, 
amikor útlevelét kérték a vámhivatalnokok, ráncos arca gúnyra torzult, s 
kamaszos hetykeséggel vágta oda a tisztviselőknek: , Nincs nálam 
csempészáru, hacsak saját magam nem tekintem annak." 

Annak tekinthette: egész életműve a szabad gondolat páratlan támadó 
hadjárata volt, s Párizs most e hadjárat törhetetlen hősét köszönthette. Főúri 
hölgy, egy marguise tette fejére a babérkoszorút, s a párizsi nemesség java 
felállva tapsolt a filozófia koronás hatalmasságának. 

Voltaire ifjan e város rettegett börtönében, a Bastille-ban könnyedén 
viselt el tizenegy hónapot; most, aggastyánként, a koronázás után két 
hónapig bírta az ünneplést. Halála előtt meglátogatta őt Benjamin Franklin, 
a diadalmas amerikai köztársaság képviselője — a feudális Párizsnak akkor 
ők ketten voltak legnépszerűbb emberei, mindketten a rend eltökélt 
ellenségei! 

A királyné is szívesen megnézte volna magának a világhírű filozófust, aki 
Nagy Frigyessel barátkozott, de a francia udvar illemszabályai ezt mégsem 
engedték meg. Pedig a másik nevezetességet, Franklint szemügyre vette, sőt 
,kedves republikánusai? iránt szívélyesen érdeklődött. Az alkalmat e 
különös találkozóhoz az szolgáltatta, hogy Európa legősibb monarchiája 
szövetségesként támogatta Amerika ifjú köztársaságát, s Franklin követ 
gyakran megfordult az udvarban. A királyné valószínűleg csak annyit tudott 
ezekről az amerikaiakról, hogy elszakadtak Angliától, s ezzel gyengítették 
Franciaország régi ellenségét. Azt azonban aligha mérte fel, hogy Franklin 
népszerűsége mélyebbről fakad. A követ Párizsban azt az Amerikát 
képviselte, amelynek törvényei először mondták ki, hogy , minden ember 
születésénél fogva egyenlő". 

Tehát azt az eszmét hirdették, amely Jean-Jacgues Rousseau Társadalmi 
szerződésének alapgondolata. 


Vagyis azok a franciák, akik önkéntesként küzdöttek az amerikai 
függetlenségi háborúban, mint La Fayette márki, s akiket visszatérésük után 
az arisztokrata hölgyek hódoló lelkesedése fogadott, az új francia eszme 
megvalósításának bizonyító tanúi lettek. 

A francia udvar — rövid távlatban tekintve — diplomáciai sikert ért el 
Amerika támogatásával. Hosszú távlatban azonban ezzel is csak a saját 
bukását hozta közelebb. 

Mert egy idejétmúlt rend bukásának legcsalhatatlanabb előjele épp az, 
hogy vezetői és haszonélvezői már nem tudnak tovább látni a saját 
orruknál. A Franklin és Voltaire tiszteletére adott fogadások, La Fayette 
márki tüntető fogadtatása, a Figaro házasságának bemutatója, a régi 
rendnek, az ancien régime-nek e zajos eseményei az arisztokrácia teljes 
szellemi fegyverletételét tanúsították. Márpedig amelyik osztály az eszmék 
porondján vereséget szenved, előbb-utóbb a hatalmat is elveszti. 

Öt esztendővel azután, hogy a régi rendszer, az ancien régime előkelői 
lelkesen tapsoltak a Figaro házassága bemutatójának, kitört a forradalom. 


Eskü a Labdaházban 


A válság, mint láttuk, a társadalom átalakulásában gyökerezett, az iparral 
felemelkedő polgárság előretöréséből fakadt. De a politikai élet felszínén 
mindezt elsősorban pénzügyi válságként érzékelték. Az amerikai háború 
mintegy kétmilliárd frankba került a francia államnak. Necker miniszter 
kölcsönökkel fedezte a kiadásokat. Utódai tovább növelték az állam 
adósságát, amely XVI. Lajos uralkodása alatt megháromszorozódott. A 
deficit eltüntetése érdekében az egymást váltogató miniszterek az adók 
emelésével kísérleteztek. 

De a kizsarolt tömegek újabb megterhelésének egy bizonyos ponton 
maga a természet szab határt, s ezt a határt egyre gyakrabban jelezték az 
éhségzendülések. 

Egy francia író — épp száz esztendővel a forradalom kitörése előtt — 
keserű gúnnyal így ábrázolta a parasztokat: , A falvakban elszórva bizonyos 
emberkerülő állatok láthatók, hímek és nőstények, feketék, fakók, a nap 
egészen  megbarnította őket, a földhöz vannak láncolva, melyet 
legyőzhetetlen makacssággal túrnak, ásnak. Hangjuk szaggatott, s mikor 


felegyenesednek, hasonlítanak az emberekhez... Éjjelre odúikba vonulnak 
vissza, ahol fekete kenyérrel, vízzel és gyökérrel táplálkoznak. A többi 
embert megszabadítják a vetés, szántás és aratás fáradalmaitól, s így 
megérdemlik a kenyeret, melyet ők termelnek." 

Megérdemelnék. De egyre ritkábban kapják meg. La Bruyere fent idézett, 
1689-es leírása után a következő negyedszázad során mintegy hatmillió 
paraszt pusztul el az éhség és nyomor miatt. Múlnak az évtizedek, de az 
éhínséges időszakok csak átmenetileg múlnak el — a fény százada 
egyszersmind a tömegnyomor iszonyú százada is. A század közepén egy 
püspök ezt jegyzi fel megyéje parasztjairól: ,A nép a mi vidékünkön 
borzasztó nyomorban él. Nincs fekhelyük, nincs bútoruk. Az esztendő 
egyik felében legnagyobb részüknek még árpa- és zabkenyérre sem telik, 
kénytelenek gyermekeik szájától elvonni a falatot, hogy megfizethessék az 
adót." 

Tűrhető aratások esetén valami jut az adóra is. De egy szigorú tél vagy 
tavaszi árvíz után egész tartományok maradnak kenyér nélkül; ilyenkor a 
könyörtelenül behajtott adók után főtt korpára kényszerül a falvak 
szegénysége. , A nép hasonlít ahhoz az emberhez — írja egy francia 
történész —, ki egy tóban gázol, a víz szájáig ér, s ha a talaj csak a 
legkevésbé is süllyed, vagy a legcsekélyebb hullámzás támad, elveszti lába 
alól a talajt, lebukik és megfullad." 

Az egymást követő éhínséges időszakok és a nyomukban fellépő 
zendülések nyomán a király értelmes tanácsadói belátták, hogy reformokkal 
változtatni kell a dolgok rendjén — az állam terheiből a papságnak és 
nemességnek is részt kell vállalnia. 

, Az állam üdvének megóvása — mondta az egyik miniszter Lajosnak — 
részleges megoldásokkal valóban lehetetlen, az egész épületet kell 
tatarozni, hogy megelőzhessük az összeomlást." 

Most már csak azt a csodaszert kellett volna kitalálniuk, amellyel az 
érdekeltek többségét ugyanerre a belátásra lehet juttatni. De évszázados 
kiváltságokról önként lemondani — ez szinte ellenkezik az emberi 
természettel. . Az adó rémével megfenyegetett nemesek rögtön 
ellentámadásba mentek át. 

S ez vakságuk újabb bizonyítéka: nem vették észre, hogy saját maguk 
alatt fűrészelik a fát, amikor fő támaszuk, a monarchista államhatalom ellen 
acsarkodnak. 


Nem érdemes itt hosszan részletezni ennek az úgynevezett , nemesi 
lázadásnak?" az eseményeit, sem az udvar kapkodásának rikító jeleit. A 
lényeg az, hogy miniszterek mentek és visszajöttek, de semmi sem 
változott, a deficit pedig tovább nőtt. S ekkor — a nemesi engedetlenség és 
az udvar gyengesége által is bátorítva — közbeszólt a nép. A kenyér már 
nemcsak drágult, egyre jobban fogyott is. Az éhínség következtében 
országossá váltak a lázongások, egyre több fosztogatásról, véres 
zendülésről érkezett hír a nyugtalan udvarba. Áprilisban közelharc dúlt a 
Saint-Antoine külvárosban. 

A király végül is kénytelen volt engedni: összehívta az ország rendjeit. 
Több mint másfél század telt el azóta, hogy a rendek utoljára üléseztek. S 
most ismét összeülhettek — legutoljára. 

Az uralkodó tanácsadói arra számítottak, hogy a rendek segítségével 
valamilyen megoldást lehet találni a pénzügyi válságra, s meg lehet fékezni 
a lázongó népet, vagyis megszilárdíthatják az államot. Mindennek az 
ellenkezője következett be: a rendek összehívásával a forradalom előtt 
nyitottak kaput. 

Már az is a harmadik rend előretörését mutatta, hogy ugyanannyi 
küldöttet választhatott a gyűlésre, mint a másik két rend együttvéve. Ez az 
arány még mindig nem tükrözte a burzsoázia valóságos társadalmi 
jelentőségét, de mindenesetre nagy változást jelzett a múlthoz képest. 

Maga a választási küzdelem a polgárság öntudatra ébredésének jegyében 
zajlott. Régen a rendi gyűlések jó alkalmak voltak ,a lakomákra és 
tivornyákra", a politikát a kiválasztottak szűk köre ,egymás között" 
határozta meg. Most a politika a palotákból az utcákra vonult. Olyan 
ügyekben, amelyekbe azelőtt csak hercegek, márkik, érsekek szólhattak 
bele, most ismeretlen vidéki ügyvédek, alacsony rangú papok foglaltak 
állást — a városok polgári nyilvánossága előtt. Franciaországot elárasztották 
a röpiratok és kiáltványok; ,a  panaszfüzetek? egyre harciasabban 
fogalmazták meg a polgárság követeléseit. Egyelőre még csak egy-egy 
város vagy tartomány határai között, de ezrek kezdték megismerni azoknak 
a fiatalembereknek a nevét, akik később a forradalom hőseiként az egész 
ország vezetőivé fognak emelkedni: Maximilien Robespierre, Camille 
Desmoulins, Mirabeau és a többiek egyre tudatosabban készültek , a boldog 
forradalomra", amely hivatott lesz a valóságba átültetni a filozófia elveit. 


A röpiratok tengeréből is kiemelkedett egy püspöki helynök, Sieyeés abbé 
Mi a harmadik rend? című füzete. Sieyes egyike volt ama 
kiváltságosoknak, akik a harmadik rend küldötteivé választatták magukat, 
és rendkívül népszerű lett a polgárság körében. Egy új osztály öntudata 
szólalt meg röpiratából: ,, Mi a harmadik rend? Minden. Mi volt eddig? 
Semmi. Mit kíván? Hogy legyen valami." Ez az osztály már nem 
egyszerűen részt kért a hatalomból, hanem az arisztokrácia helyébe készült 
lépni: , A nemesség nem lehet része ennek a nemzetnek, csak elnyeli a 
termékek javát, anélkül hogy bármit tett volna létrehozásukért. Ez az 
osztály, semmittevése miatt, feltétlenül idegen a nemzettől." 

Az ilyen hang nem maradhatott visszhang nélkül. Milliókban ébredt fel a 
remény, milliók hitték, hogy ez az új rendi gyűlés csakugyan orvosolni 
fogja az ország bajait. A nagy tömegek nem gondoltak még a királyság 
megszüntetésére, csupán megreformálására. A versailles-i megnyitó 
ünnepségen, 1789. május 5-én még senki sem sejthette, hogy ez lesz a 
rendek búcsúszereplése a francia történelemben. Még nem volt világos, 
hogy a rend gyógyíthatatlan — a társadalom az újjászületés, a megtisztulás, a 
békés reform lázában égett. 

A nagy népi lelkesedést még az sem hűtötte le, hogy a harmadik rend 
képviselőit az udvar gőgös tartózkodással kezelte. Az egyház szolgái papi 
díszben, a nemesek tollas kalapban, kardosan, pompás öltözékekben 
hivalkodtak; a harmadik rend küldötteinek egyszerű fekete ruhát, tollatlan 
kalapot kellett felvenniük, kardot nem viselhettek. 

De amikor a király az udvari méltóságok kíséretében megjelent a 
képviselők előtt, s feltette kalapját, s példáját követte a nemesség és a 
papság, a harmadik rend szószólói megtörték az ősi illemszabályt, s 
tollatlan kalapjukat ők is a fejükbe nyomták. 

Ez az önmagában jelentéktelen mozzanat már egy teljes történelmi 
korszakváltás tünete volt. Egy erélyes és okos uralkodó megértette volna a 
figyelmeztetést. Lajos csupán méltatlankodott. 

A király tanácsadói ragaszkodtak a rendek szerinti tanácskozás és 
szavazás elvéhez. Ez azt jelentette, hogy minden lényeges kérdésben 
biztosítani akarták az első két rend, a papság és a nemesség fölényét a 
harmadik renddel szemben. Vagyis hiába volt a harmadik rendnek 
ugyanannyi küldötte, mint a papságnak és a nemességnek együttvéve, ha a 
rendek külön üléseznek, és rendekként szavaznak, a kiváltságosok továbbra 


is fölényben maradnak. Ha azonban minden képviselő együtt ülésezik, és 
minden egyes képviselő külön-külön szavaz, a harmadik rend — az első két 
rend vele rokonszenvező küldötteivel együtt — többséget alkothat a 
gyűlésben. 

Látszatra pusztán jogi vitáról van szó. De könnyű belátni, hogy a rendi 
gyűlés feladatának teljesítése függött az ülésezés és szavazás elvének 
meghatározásától. E gyűlésnek ugyanis az volt a fő feladata, hogy az 
eddiginél igazságosabb adózási rendszert, közteherviselést teremtsen, hogy 
a kiváltságosokra hárítsa át annak az állami tehernek egy részét, amely 
eddig főleg a szegényekre nehezedett. Nyilvánvaló, hogy nem lehet érdemi 
változást elérni akkor, ha a döntés joga továbbra is a kiváltságosok kezében 
marad. 

A polgári képviselők éppen ezért már a megnyitás estéjén érintkezésbe 
léptek egymással, megvitatták az udvar szándékait, s másnap határozatilag 
megtagadták, hogy külön kamarát alakítva, külön tárgyaljanak. Pár nap 
múlva felszólították a másik két rend küldötteit, hogy közösen végezzék el a 
mandátumok ellenőrzését. Az alsópapság soraiból előbb három, majd hat, 
majd tíz képviselő jelentkezett is a harmadik rend üléstermében. 

Sieyés abbé elérkezettnek látta az időt arra, hogy a polgárság jogilag is 
érvényesítse azt az elvet, amelynek értelmében a harmadik rend maga a 
nemzet. 

Június 15-én azzal a javaslattal állt a harmadik rend küldöttei elé, hogy 
, haladéktalanul fogjanak hozzá a gyűlés megalakításához". Mivelhogy ők 
képviselik a nemzetnek , legalább 96 százalékát", tekintsék magukat ,,a 
francia nemzet elismert és igazolt küldöttei gyűlésének". Egy másik 
képviselő módosító javaslata nyomán e cím rövidült a nemzetgyűlés azóta 
oly nagy pályát befutott fogalmára. Sieyés indítványát 490 szavazattal 90 
ellenében jóváhagyták. Két nap múlva a papság képviselői 149 szavazattal 
137 ellenében elfogadták, hogy közös, teljes ülésen kell igazolni a 
mandátumokat. Valószínű volt, hogy a nemesség küldöttei között is vannak 
támogatói ennek az elvnek, bár a többség tiltakozott a királynál a harmadik 
rend eljárása ellen. 

A nagy játszmában most a király lépése következett. XVI. Lajos sakkra 
szánta el magát: semmisnek nyilvánította a nemzetgyűlés döntéseit, s 
javítási munkák ürügyén bezáratta a rendek üléstermét. A király egész 
jelleme tükröződött az erélynek és a gyáva kitérésnek e keveredésében. 


Június 20-án zárt ajtókba ütköztek a harmadik rend, azaz immár a nemzet 
képviselői. Elhatározták, hogy a közelben levő Labdaházba vonulnak. Így is 
cselekedtek. A játékokra használt teremben nem volt bútorzat. A csupasz 
falak között állva kellett tanácskozni. Bailly, a neves csillagász 
felkapaszkodott egy előkotort asztalra, s megeskette a küldötteket, hogy 
nem oszlanak szét mindaddig, ,, amíg az alkotmány szilárd alapokon létre 
nem jön, és jogerőre nem emelkedik". 

A király otromba lépése megszilárdította a nemzetgyűlés egységét. Amíg 
Sieyeés javaslatát kilencvenen utasították el, most már csak egyetlen küldött 
akadt, aki nem volt hajlandó megesküdni. 

A képviselők , Esküszünk!"-jére a Labdaház körül gyülekező nép ezrei 
válaszoltak , Éljen a nemzetgyűlés!" kiáltásukkal. Másnap a Szent Lajos- 
templomban folytatódott a gyűlés, ekkor már a 149 újonnan csatlakozó pap 
részvételével. Versailles egére viharfelhők vonultak. 

Necker miniszter azt tanácsolta a királynak, hogy utasítsa vissza a 
harmadik rend eljárását, de némi reformokat is vezessen be — kárpótlásul. 
Az ingadozó Lajost a királyné vette rá az újabb szigorú fellépésre. 

Június 23-ára a rendek nagy gyűléstermébe hívták össze a küldötteket. 
Leckéztetésül a harmadik rend képviselőit az esőben várakoztatták, s csak 
később engedték be őket — egy mellékajtón. A király érvényteleneknek 
jelentette ki , az úgynevezett nemzetgyűlés" határozatait, s megparancsolta 
a rendeknek, , azonnal oszoljanak szét, és holnap mindenki abban a 
teremben jelenjék meg, amelyet az ő rendjének jelöltek ki". 

Az udvar biztos volt a dolgában. Ellenállni a király parancsának — ilyen 
fejleményt nem tartottak lehetségesnek. A nemesség és a főpapság el is 
távozott a teremből. De a nemzetgyűlés a helyén maradt. 

A király ekkor a főudvarmestert küldte a gyűlés feloszlatására. Amikor a 
király embere belépett a terembe, épp Mirabeau gróf beszélt. Nemesi 
származása ellenére a harmadik rend képviselőjévé választatta magát, de a 
képviselők kezdetben bizalmatlanul tekintettek rá. Zavaros múltja, apjával 
folytatott hírhedt viszályai s a különböző börtönök, amelyekben éveket 
töltött e civódások következtében, nem keltettek rokonszenvet iránta. De 
most mindenki feszülten figyelte a szónokot. 

Mirabeau épp a labdaházi esküre emlékeztette a képviselőket: ha most 
visszavonulnak, a harmadik rend s a nemzet ügye elveszett. A 
főudvarmester egyenesen az elnöklő csillagászhoz tartott, s megkérdezte, 


nem hallotta-e a király parancsát. Bailly zavartan felelte, hogy most vitatják 
meg a király szavait. 

S ekkor megszólalt a dörgő hang, amely ettől kezdve annyiszor fogja 
elragadni a nemzetgyűlés tagjait. Mirabeau, megrázva hatalmas sörényét, 
megvető mosolyra húzva himlőhelyes arcát, így rivallt a főudvarmesterre: 

, Hallottuk, uram, hogy minek az elmondására vették rá a királyt, de ön, 
akinek itt nincs sem helye, sem szava, nem illetékes arra, hogy 
emlékeztessen minket rája. Menjen, és mondja meg urának, hogy mi a nép 
akaratából vagyunk itt, és csak a szuronyok hatalmának fogunk engedni." 

Pillanatnyi csend után a helyükről felpattanó képviselők tomboló zúgása 
adta meg Mirabeau szavainak a kellő nyomatékot. A főudvarmester halvány 
képpel meredt rájuk, s visszavonult. Zavarában egészen az ajtóig hátrálva 
ment, pedig ezt a formát az étiguette csak felségek jelenlétében írta elő. 

Ez az akaratlan hátrálás mintegy jelképezte, hogy a királyi felség 
történelmi csapást szenvedett el, s egy új felség született — a nemzeté. 

Sieyés, aki híressé vált tömör megfogalmazásairól, kiállt a képviselők 
elé. ,Mi még ma is azok vagyunk, akik tegnap voltunk. Folytassuk a 
tanácskozást." 

A király is az maradt, aki tegnap volt. A nagy határozottságból most az 
ellenkező végletbe esett. Amikor a főudvarmester gyászos kudarcáról és 
Mirabeau lázító szavairól értesült, ezt motyogta: , Ha a harmadik rendhez 
tartozó urak nem akarnak távozni a teremből, maradjanak ott." 

A király elvesztette az első nagy csatát. 


A Bastille bevétele 


Mint Sieyeés és Mirabeau példája is mutatja, a harmadik rend vezető 
képviselői között kezdetben elsősorban a kiváltságosoktól hozzájuk állt s a 
politikában gyakorlottabb emberek játszottak szerepet. Mellettük főleg a 
jogászok közül emelkedtek ki hangadó férfiak. Ez is természetes — a 
törvények ismerete nélkülözhetetlen egy olyan testületben, amely az 
alkotmányt akarja kidolgozni. 

A több mint kétszáz ügyvéd-képviselővel együtt érkezett Versailles-ba 
Maximilien Robespierre arras-i jogász, Artois tartomány küldötte. Ő az a 
fiatalember, aki a Nagy Lajos-kollégium diákjaként ezt a mostani, 


szellemileg meglehetősen kis Lajost köszöntötte. Itt is fel-felszólalgat az 
üléseken, de nem kelt figyelmet. Rousseau tanítványa, az igazságos 
társadalmi szerződés megteremtésén, a halálbüntetés eltörlésén s más ehhez 
hasonló éteri eszméken mereng, de a politikai gyakorlatot egyelőre még 
nem sajátította el. És nem érkezett el az ideje sem. 

Annál inkább elérkezett az ideje az ő barátjának, egykori kollégista 
pajtásának, Camille Desmoulins-nak. A tehetséges költő és újságíró 
időnkénti dadogása ellenére szenvedélyesen szeret és tud a tömegek előtt 
szerepelni, nem tépelődik — amit gondol, ki is mondja, mégsem a 
szónoklatok embere, hanem a személyes kockázatot követelő cselekvésé. 

A tett óráját az udvar cselszövései hozták közelebb. A kormány Párizs és 
Versailles köré katonaságot vont össze, jórészt idegen, német és svájci 
zsoldosokat, s nyíltan készült a nemzetgyűlés szétzavarására vagy 
legalábbis megfélemlítésére. Necker minisztert ismét menesztették. Ez a 
közepes tehetségű pénzember, aki többször is közvetíteni próbált az udvar 
és a polgárság között, ok nélkül ugyan, de valósággal a forradalom rémét 
testesítette meg a királyné szemében. 

Az éhségtől szenvedő s a politikai változás reményétől felizgatott párizsi 
nép Necker elbocsátását a készülő ellenforradalom előjelének tekintette. 
Nyugtalan tömegek tárgyalták az eseményt a Palais Royal, a királyi palota 
kertjében, ahová az orléans-i herceg engedett szabad bemenetelt a népnek. 
(A herceg ugyanis politikai  becsvágyból, de talán őszinte 
reformelgondolásból is, szemben állt királyi rokonával.) 

Vannak pillanatok, amikor a kellő határozottsággal kimondott szó 
azonnal történelmi tetté válik. E pillanatot érezte meg Camille Desmoulins, 
s a tanácstalan-izgatott tömeg között, pisztollyal a kezében, egy kávéházi 
asztalra ugrott. , Polgárok! — kiáltotta. — Nincs vesztegetni való időnk... 
Még ma éjjel bevonulnak a német és svájci zászlóaljak a Mars-mezőről, 
hogy leöldössenek bennünket. Csak egy menekvésünk lehet! Fegyverre!" 

A merész jelszó tűzbe hozta a tömeget. Desmoulins leszakított egy zöld 
levelet a feje fölött kinyúló ágról, s kalapja mellé tűzte. A nép követte a 
példáját. A zöld jelvényes tüntetők szétáradtak a városban, hogy fegyvert 
keressenek maguknak. 

Ez történt július 12-én. A , német királyi" csapatok egy osztaga még 
aznap megütközött a tüntetőkkel. Másnap Párizs népe fegyverkezni kezdett: 


a vasmunkások lándzsákat kovácsoltak, az Invalidusok palotájának 
pincéjében harmincezer puskát találtak. 

És július 14-én Franciaország fővárosában  megkondultak a 
vészharangok. A Saint-Antoine és Saint-Marceau külváros munkásai 
megindultak a Bastille ellen. 

A rettegett börtönben a századok folyamán az ártatlanok ezrei szenvedtek 
és pusztultak el, sokukat királyi elfogatóparancs alapján, ítélet nélkül 
tartották fogságban. A nép ezért gyűlölte különösen ezt a börtönt, de azt is 
tudta, hogy a száz láb magas toronyból a fegyveres ellenforradalom a város 
fontos pontjait tarthatná tűz alatt. 

Mély árok vette körül az erődöt, amelyet csupán 82 rokkant katona és 33 
svájci zsoldos védett. , Nous voulons la Bastille!" , A Bastille-t akarjuk!" — 
zúgta a tömeg. A börtön kormányzója, De Launay méltóságán alulinak 
tartotta, hogy a , csőcseléknek?" válaszoljon. A tömeg küldöttséget választott 
— fehér zászlójuk ellenére puskatűzzel űzték vissza őket. 

Elie őrmester és Hulin órás lépett elő ekkor, két merész férfi, az 
ismeretlenségből egyenesen a történelem színpadára. Fejszével verni 
kezdték a nagy felvonóhíd láncait. Ütéseik nyomán a híd lezuhant, az 
izgatott tömeg a felvonóra zúdult, és a kapu felé özönlött. 

De Launay tüzet vezényelt. Megdördültek a Bastille ágyúi. Szétroncsolt 
halottak, jajgató sebesültek maradtak a hídon. A tömeg meghátrált, 
lövöldözni kezdett. 

De a hatalmas erőd ellenállt az ostromnak. A Városháza kétségbeesett 
urai küldöttséget menesztettek a harcolókhoz, hogy fegyvernyugvást 
érjenek el, de eredménytelenül. A harmadik küldöttség zászlóval, dobolva 
jött, hogy jobban magára hívja a figyelmet — hiába. Amikor ilyen 
engesztelhetetlenül állnak egymással szemben az osztályharc frontjai, 
dobszóval nem lehet békét teremteni. 

Több mint négy órája tartott már az ostrom, a népnek mintegy száz 
halottja volt már, amikor a francia gárda két, a tömeghez csatlakozó 
különítménye megérkezett a helyszínre — ágyúval! 

A védők megadásra késztették De Launay-t. Leengedték a másik hidat, a 
nép benyomult az erődbe. A parancsnokot azonnal megölték, majd a nála 
talált iratok alapján a nép ellenségének bizonyuló polgármesterrel is 
leszámoltak. A két levágott fejet lándzsára tűzve hordozták körül a 
városban. 


Eközben az udvar korlátlan hatalommal ruházta fel Broglie marsallt, s 
megbízta ,a rend"? helyreállításával. A 14-éről 15-ére virradó éjszakát 
jelölték ki a terv végrehajtására. Lehetetlennek tartották, hogy egy polgári 
város ellenállhasson a hadseregnek; biztosak voltak a sikerben. 

De éjszaka megérkezett az udvarba a Bastille bukásának híre. Az 
elképedt király maga elé motyogta a híressé vált szavakat: , Cjest une 
révolte...?" , Ez lázadás..." , Nem, Sire — felelte Liancourt herceg —, ez 
forradalom." , C"est une révolution." 

XVI. Lajos megparancsolta a csapatoknak, vonuljanak el Versailles és 
Párizs közeléből. Megígérte, hogy elmegy a nemzetgyűlésbe. 

Erre a hírre lelkesedés fogta el a küldötteket. De Mirabeau óvott a korai 
örömtől. Emlékeztetett a Párizsban kiömlő vérre, büszke tartózkodást 
ajánlott a nemzetgyűlés tagjainak arra az esetre, ha a király csakugyan 
megjelenne körükben. ,A népek hallgatása — mondotta — lecke a 
királyoknak." 

Lajost csakugyan némaság fogadta a nemzetgyűlés termében. Az 
eseményektől összetört királyt ez a fogadtatás még jobban lesújtotta. 

Nemzetgyűlésnek szólította a képviselőket, bejelentette a csapatok 
visszavonását, s meghunyászkodva így fejezte be beszédét: , Népem 
képviselői, önökre bízom sorsomat." 

A lelkesedést most már semmi sem tarthatta féken. A forradalom győzött. 
Vagy pontosabban: első nagy győzelmét aratta. 

A nemzetgyűlés Baillyt, La Fayette-et, Liancourt-t küldte Párizsba. A 
megbízottak közölték a néppel, hogy Neckert visszahívja a király, és 
, megbocsát" a tüntetőkhöz csatlakozó gárdistáknak. 

Az ereje tudatára ébredt nép később a földdel tette egyenlővé a hírhedt 
börtönt. A nép bosszúja két további leszámolást is követelt: a Városháza 
előtti  lámpavasra akasztották fel azokat a magas rangú állami 
tisztségviselőket, akiket felelősöknek tartottak az éhínségért, s akik közül az 
egyik állítólag szénaevésre biztatta az éhezőket. 

Ezekben a napokban érkezett Párizsba Francois-Noül Babeuf vidéki 
földmérő. Ekkor még csak névtelen tanúja a történelem eseményeinek, ott 
van a városházi akasztás jeleneténél is. Megborzad a tömegek 
kegyetlenségétől, de —- feleségéhez írott levelében - világosan 
megmagyarázza a lázadó nép viselkedésének okait: , Ezerfajta kivégzés, 
felnégyelés, kínvallatás, kerékbetörés, megkorbácsolás, máglyák, bitófák, 


hóhérok: ezt kellett látnunk mindenütt, ez rontotta meg erkölcseinket. A 
vezetők dolga lett volna, hogy a népet kiműveljék, ehelyett barbárrá tették, 
mert ők maguk is azok. Azt aratják most, és azt is fogják aratni, amit maguk 
vetettek." 

Jegyezzük meg Babeuf nevét, amely mellé a forradalmi divatnak 
megfelelően majd a római történelemből vett Gracchus előnév fog 
csatlakozni, s jegyezzük meg az általa levont tanulságot is, minden 
népfelkelés szörnyű, de elháríthatatlan leckéjét: a megbuktatott elnyomók 
azt aratják, amit hatalmuk idején meggondolatlanul vetettek. 


Augusztus negyedike éjszakája 


Párizs népének példájára megmozdult a francia parasztság és a vidéki 
polgárság is. A félrevert harangok zúgása közben megrohanták az úri 
kastélyokat, s követelték ama kiváltságleveleket, amelyek alapján a 
földesurak évszázadokon át behajtották járandóságaikat. A pergameneket 
elégették, és diadallal elvonultak, de ahol ellenállott a kastély ura, vagy 
korábbról már túl sok gyűlöletes emlék tapadt nevéhez, a pergamenekkel 
együtt házát is felgyújtották. A bosszú vidéken is emberáldozatokat 
követelt. 

Mire a hírek Párizsba érkeztek, természetesen még  véresebbre 
színeződtek. A kiváltságosokat rettentő félelem fogta el. A harmadik rend 
polgári képviselői az egész nép nevében beszéltek, de most, a felgyújtott 
kastélyok fényénél világossá vált, hogy van még egy negyedik rend is: a 
kisemmizettek, a parasztok és a városi szegények milliói. A polgári 
képviselők közül többen azonnali megtorlást sürgettek, mert attól rettegtek, 
hogy őket teszik felelőssé a lázadásért, vagy ami még rosszabb: a nép a 
polgári tulajdont sem fogja kímélni. . . 

Érdekes tény, hogy a nemzetgyűlés liberálisan gondolkodó nemesei 
értették meg először: megtorlással már nem lehet célt érni. 

Augusztus 4-én az esti órákban is ülésezett a nemzetgyűlés, amikor 
szólásra jelentkezett Noailles vicomte, La Fayette sógora, egy nagy múltú 
történelmi név viselője: , Meg akarjátok védeni a tulajdont?... El akarjátok 
oltani a tűzvészt, mely Franciaországnak mind a négy szélén lobog? Jól 
van, de akkor hagyjátok az üres szavakat... Az igazság azt kívánja, hogy a 


kötelességeket és az adókat egyenlővé tegyük, hogy eltöröljük a 
kiváltságokat..." 

Noailles után sorban álltak fel az arisztokrácia és a nemesség nagyjai. És 
sorban hullottak el a százados előjogok. Elvállalták az adóterhek arányos 
viselését, lemondtak a robotról, a személyi szolgáltatásokról, a vadászati és 
halászati jogról, a nemesi igazságszolgáltatásról. A papok odadobták a 
tizedet a haza oltárára, a polgárok lemondtak a városok különleges 
mentességeiről. A lelkesedés e páratlan éjszakáján összeomlott a feudális 
Franciaország, s megszületett egy új nemzet. 

...Igaz, a nagylelkű áldozatvállalók csak arról mondtak le, amit a 
forradalom során kétségtelenül úgyis elvesztettek volna. S lelkesedésükhöz 
égő kastélyok tüze kellett. S még lelkesedésük közepette sem feledkeztek 
meg arról, hogy ahol csak lehet, különböző megszorításokkal 
visszacsípjenek egy keveset abból, amit elvi általánosságban felajánlottak. 

De mindez nem változtat azon, hogy a kontinens ősi monarchiájában 
megdőlt a feudális rend, s e naptól kezdve Európa minden papjának és 
nemesének tudnia kellett, hogy a történelem halálra ítélte az ő kiváltságait 
is. 

A nemzetgyűlés elhatározta, hogy — amerikai mintára — megfogalmazza 
és kihirdeti e nagy változás elveit. 1789. augusztus 26-án el is fogadták az 
Emberi és Polgári Jogok Nyilatkozatát. 

Idézzük e nevezetes okmány főbb pontjait: 

, 1. Minden ember szabadnak és egyenjogúnak születik és marad; a 
társadalmi — különbségek csakis a közösség szempontjából való 
hasznosságon alapulhatnak. 

II. Minden politikai társulás célja az ember természetes és elévülhetetlen 
jogainak megőrzése. E jogok: a szabadság, a tulajdon, a biztonság s az 
elnyomatással szembeni ellenállás joga. 

VI. A törvény a közakarat kifejezése; alkotásában minden polgárnak joga 
van személyesen vagy képviselői révén közreműködnie. 

X. Senkit meggyőződései s vallási nézetei miatt háborgatni nem szabad, 
feltéve, hogy e meggyőződések s nézetek megnyilvánulása a törvény által 
megszabott közrendet nem zavarja. 

XI. A gondolatok és vélemények szabad közlése az embernek egyik 
legbecsesebb joga; ennélfogva minden polgár szabadon szólhat, írhat s 


nyomtathat ki bármit, felelősséggel tartozik viszont a szabadsággal való 
visszaélésért a törvény által meghatározott esetekben." 

Ez az okmány, amelynek itt csak főbb pontjait idéztük, az emberiség 
történelmének legjelentősebb írásos dokumentumai közé tartozik. 
Kétségtelen, hogy az amerikai Függetlenségi Nyilatkozat eszmei befolyása 
alatt született, de hatása — Európában — sokkal nagyobb lett, mint az 
amerikai mintáé. Európa országaitól Észak-Amerika időben és térben 
nagyon messze volt, s ráadásul az amerikai polgári jogokat egy 
függetlenségi nyilatkozat fogalmazta meg; azokat az elveket tehát úgy 
lehetett tekinteni, mint egy önvédelmi szabadságharcra kényszerített nép 
nemzeti törekvéseinek jelszavait. Franciaország népe azonban nem valami 
külső támadás hatása alatt cselekedett, nem egy idegen király, hanem a saját 
uralkodója ellen fordult. S mindez nem egy olyan országban történt, ahol — 
mint Amerikában — nem voltak százados hagyományai a feudális rendnek, 
hanem éppen Franciaországban, Európa legősibb monarchiájában. 

A francia Nyilatkozat a teljes egyenjogúságot hirdette a feudális 
kiváltságosokkal szemben, de mindjárt korlátokat is állított e 
szabadságjogoknak — a tulajdonnélküliekkel szemben. Ez az ellentmondás 
elkerülhetetlenül következett a forradalom polgári jellegéből, s egyáltalán 
nem csökkentette annak nemzetközi jelentőségét. Ellenkezőleg. Mivel 
Európa nagy részén még az elavult feudális rendszer uralkodott, ez a 
Nyilatkozat — s mindaz, ami létrehozta, a nép forradalma — rendkívüli 
felszabadító és példát adó hatást gyakorolt az egész kontinens népeire. A 
népek a francia példában megkapták azt a mintát, amely szerint saját 
sorsukat is jó útra téríthetik. Bebizonyosodott, hogy az Isten nevében 
meghirdetett rendek öröknek hitt kiváltságai egyáltalán nem örökkévalóak, 
meg lehet szüntetni azokat — ha a népek forradalmi harcra kelnek az 
elnyomók ellen. 

Az Emberi és Polgári Jogok Nyilatkozata tehát nemcsak 
Franciaországban állította ki ,a halotti levelet"? az ancien régime 
pusztulásáról, hanem az egész európai szárazföldön az antifeudális 
küzdelem hatalmas serkentője lett. 

Maguk a magasztos elvek — az ellenforradalom támadása miatt — nem 
mind válhattak valóra. De mint eszmények, mint elérendő célok újra és újra 
programul szolgáltak a nagy tömegek forradalmi harcaiban. Az , ember 


természetes és elévülhetetlen jogainak?" tana az emberiség legnemesebb 
törekvéseinek lelkesítője lett. 


Az asszonyok menete 


Megvolt tehát az új társadalom felépítésének nagyszerű tervrajza, s 
készen állottak az építésre hivatott erők, a szellemi vezetők és az 
áldozatkész tömegek. 

Megsemmisült egy szilárdnak vélt ezeréves rend, amely ellentétbe került 
a diadalmasan előretörő polgárság osztályérdekeivel, magukkal az egyre 
hevesebben kibontakozó termelőerőkkel. El lehetett volna kezdeni az új 
rend valóságos építését. 

De a megleckéztetett hatalom nem akart engedni. Az ijedtebb hercegek 
még a Bastille ostroma után külföldre szöktek, de a makacsabb többség 
készült az ellenállásra. Az udvar komolyan figyelte a fejleményeket. A 
király elutasította az Emberi és Polgári Jogok  Nyilatkozatának 
jóváhagyását. Ekkor még nem is sejthették, hogy konokságukkal végleg 
megpecsételik saját sorsukat. 

Általában nagyon kevéssé ismerték a valóságot, a forradalom erőit. Igen 
jellemző, hogy a király és a királyné fő ellenszenve La Fayette ellen 
irányult. A márki szemmel láthatóan a nagy Washington szerepét szerette 
volna eljátszani francia földön, tudták róla azt is, hogy a Nyilatkozat egyik 
tervezetét ő adta át a nemzetgyűlésnek. 

Ám Lajos rossz helyen kereste fő ellenségét. La Fayette eszménye az 
alkotmányos monarchia volt. A királyság igazi ellenségei viszont egyre 
inkább a továbbra is éhező városi szegények lettek. 

Az udvar oktalan módon épp ezeket az erőket sietett felvilágosítani igazi 
törekvéseiről. A nemzetgyűlés ,A francia szabadság helyreállítója? címet 
adományozta Lajosnak, de a király s kivált környezete egészen másnak a 
helyreállításán fáradozott. 

A Palais Royal környékén és a Champs-Élysées-n ismeretlen egyenruhás, 
fekete meg sárga kokárdás tisztek tűntek fel. A forradalom ellenségei 
vidáman köszöntötték őket. Hamarosan kitudódott, hogy a király a flandriai 
ezred katonáit s dragonyos alakulatokat rendelt Versailles-ba és a város 
környékére. De híre ment annak is, milyen kegyben állanak ezek a tisztek 


az udvarnál: a királyság legfényesebb ünnepeire tartogatott termet nyitották 
meg a tiszteletükre, amelyben utoljára II. József császárt fogadták. Az 
ünnepélyen váratlanul megjelent a király is, vadászruhában, mellette a 
királyné, aki a kis trónörököst tartotta karján. A tisztek mámoros 
ordítozásba kezdtek, s míg a zenekar az , Ó, Richárd, ó, én királyom, az 
egész világ elhagy téged?" kezdetű dalt játszotta, a vendégek kivonták 
kardjukat, a földre taposták a nemzeti jelvényeket, s fehér, illetve fekete 
kokárdákat tűztek a helyébe. A királyné színeit! 

Párizs népe az egyik október 3-i újságból értesült az ellenforradalmi 
tüntetésről. Addigra teljesen elfogyott a liszt a fővárosban. Október 5-én 
Párizs válaszolt Versailles-nak. 

Egy fiatal leány dobot szerzett az egyik katonai őrhelyen, s körbedobolta 
a munkásnegyedeket: , Du pain!" , Kenyeret!" Hamarosan az asszonyok és 
leányok egész serege sorakozott fel mögötte. A Városháza elé vonultak, 
hogy ott is előadják követelésüket. Itt állt az élükre egy városházi 
alkalmazott, Maillard, aki már a Bastille ostrománál is kitüntette magát. 
Maillard azt tanácsolta a nőknek, induljon el a menet Versailles-ba, a bajok 
forrásához, az udvarba. 

És Párizs , tízezer Juditja?, ahogyan Camille Desmoulins nevezte őket, a 
Holofernest megölő bibliai hősnőre utalva, megindult a királyi székhelyre. 
Egy Jourdan nevű lángvörös szakállú mészáros vezetése alatt férfiak is 
csatlakoztak a sereghez, amelynek soraiban a forradalom amazonja, a 
feltűnően szép és szüntelenül fegyvert viselő Théroigne de Méricourt is ott 
vonult. Ő volt a felkelt nép egyik kedvence: lovaglóülésben foglalt helyet 
egy ágyún, úgy vett részt a tüntetésekben. 

A néppel rokonszenvező nemzetőrségnek La Fayette lett a parancsnoka 
akkor, amikor Baillyt meg Párizs polgármesterévé nevezték ki. A 
nemzetőrség tagjai most felszólították parancsnokukat, álljon az élükre, s 
menjenek a tömeg után, bosszút állni a király testőrségén. La Fayette-nek 
esze ágában sem volt bosszút állni, de hosszas habozás után mégis 
nekivágott az esős, sáros útnak, hogy megpróbálja békés mederbe terelni a 
veszedelmessé válható tüntetést. 

A nemzetgyűlés ezalatt épp azt tárgyalta, miként kellene kényszeríteni a 
királyt az Emberi és Polgári Jogok elfogadására. A képviselők elhűltek, 
amikor az asszonyok menetének küldöttsége belépett az ülésterembe. A nők 


kenyeret kértek, továbbá azt követelték, hogy a nemzetgyűlés elnöke 
vezesse őket a király elé. 

Azok, akik bejutottak a királyi palotába, meg is nyugodtak, mert a rémült 
király mindent megígért, megölelte az asszonyok szónokát, s kilátásba 
helyezte a kenyeret. 

Kint az utcákon azonban véres összetűzés fejlődött ki. A testőrök és a nép 
összecsapásának eredményeként két testőr feje a lándzsákra került, s most 
már e véres jelvénnyel folytatódott a tüntetés. La Fayette csak nehezen 
tudott rendet teremteni. 

Másnap hajnalban a tömeg betört a palotába, hogy leszámoljon a 
testőrökkel, és , kiszabadítsa"? a királyt. , Jöjjön Lajos Párizsba!" — ez lett a 
nép kívánsága. Arra számítottak, hogy a király átköltözése következtében 
megszűnne Párizsban az éhínség. 

La Fayette rávette a királyt, engedjen a tömeg kívánságának. A felséges 
pár meghátrált. A trónörökössel együtt, La Fayette kíséretében megjelentek 
az úgynevezett márványudvarra néző erkélyen. Lajos megígérte, hogy 
Párizsba költözik udvarával. 

La Fayette tudta, a népnek szüksége van valami lökésre ahhoz, hogy a 
királynéval . szemben érzett ellenszenvét elhallgattassa. — Hirtelen 
elhatározással ajkához emelte Mária Antónia kezét, és megcsókolta. A 
király ígérete és a , két világ hősének" látványos gesztusa fellelkesítette a 
tömegeket. La Fayette még tovább ment: kék-fehér-piros trikolórját egy 
testőr kalapjára tűzte s felkiáltott: , Éljenek a testőrök!" 

A király csakugyan útnak indult, s még aznap este a Tuileriák palotájában 
hajtotta álomra az oly sok hallatlan esemény által meglehetősen felzaklatott 
fejét. 

A feudális Európa elborzadt a történelmi jelenettől. A Hadi és Más 
Nevezetes Történetek című magyar újság egy hónappal később — mert hát 
idő kellett a hír megérkezéséhez és főleg engedélyezéséhez — mélabúsan 
állapította meg: , Akinek szavára azelőtt százezrek oda mentek, ahová 
kívánta, most, mint egy fogoly, úgy hurcoltatik négyezer asszony s mintegy 
húsz-harmincezer elegy-belegy fegyveres nép által a maga városába." 


A forradalom ünnepei 


Október 5-ének és 6-ának eseményei megmutatták, hogy csak a nép 
újabb erélyes közbeszólása tudta meghajlásra késztetni a monarchiát, de 
elárulták azt is, milyen könnyű ígéretekkel és színpadias jelenetekkel 
ideiglenesen megnyugtatni a népet. 

Annál nehezebb az igazi társadalmi problémák megoldásával tartósan 
megelégedetté tenni a milliókat. E korszakos feladatot is megkönnyítette 
azonban a király átköltöztetése. , Párizs tízezer Juditja" ugyan négyezerre 
csökkent a magyar újság idézett tudósításában, de az esemény lényegét a 
szerkesztő helyesen fogta fel: valóban az volt itt a fontos, hogy a nép ,a 
maga városába" kényszerítette az udvart, s ily módon mintegy közvetlen 
ellenőrzés alá vetette a királyt — s az uralkodó után áttelepülő nemzetgyűlést 
is. 

La Fayette márki arra akarta felhasználni megnövekedett tekintélyét és 
befolyását, valamint a király szorongatott helyzetét, hogy rávegye az 
uralkodót, álljon őszintén a forradalom mellé. Megígérte, hogy a párizsi nép 
további lázadásai ellen megvédi az udvart, de cserébe a királyhű, 
alkotmányos demokrácia jóváhagyását kérte. 

Lajos ezúttal is a legkönnyebb, de a legszánalmasabb megoldást 
választotta. La Fayette emlékiratára igent mondott, ugyanakkor Madridba 
küldte egy titkos ügynökét. Unokatestvérének, a spanyol királynak 
megüzente, hogy mindaz, amit esetleg aláírnia vagy tennie kell majd a 
forradalom nyomására — érvénytelen! 

Annyi tény, hogy a forradalmi nyomás — újabb népi megmozdulás nélkül 
is — az udvar szempontjából elviselhetetlen mértékben növekedett. Főleg 
két, történelmileg új tényező testesítette meg ezt a nyomást: a klubok és a 
szabad sajtó. Bretagne képviselői már Versailles-ban szerveztek egy klubot. 
Körüket az alkotmány hívei, majd a forradalom hívei klubjának nevezték el, 
de mivel Párizsban a Szent Jakabról elnevezett dominikánus kolostorban 
tartották üléseiket, hamarosan jakobinus klubnak kezdték hívni őket. 
Mintájukra egész Franciaországban hasonló szervezetek alakultak, s e 
hatalmas hálózatból fejlődött ki a forradalom legjelentősebb pártja. 

, A jákobiták veres sapkás klubjában" — ahogyan a korabeli magyar sajtó 
kifejezte magát — politikussá iskolázódtak a forradalmi tömegek vezetői, itt 
vált egyre inkább a nép szónokává Robespierre is. Mellette s vele 
szövetségben különösen Danton és Marat emelkedett magasra a 
népszerűség hullámán. 


Georges Danton az eszmékben ekkor még Robespierre társa, de 
alkatában-jellemében valósággal ellentéte. Már gyerekkorában sem volt 
mintatanuló, a padbanülésnél jobban kedvelte az erdei iskolát, ami a francia 
nyelvben az iskolakerüléssel egyenlő. XVI. Lajos megkoronázásakor ő is 
elcsavargott Reimsbe, nem azért, hogy üdvözlő beszédet tartson a király 
tiszteletére, inkább csak bámészkodni, hogy azután pajtásainak gúnyos 
beszámolót tarthasson a nagy cécóról. Szenvedélyes alkat, nincs benne 
hajlam a puritánságra, élvezni és alakítani akarja az életét, idegenkedik a 
teóriáktól, annál inkább beszél a tettek nyelvén. Már puszta megjelenése is 
hódít. Míg Robespierre termetre kicsiny, tagjai vékonyak és szegletesek, s 
beszéde bár logikailag megragadó, mégis egyhangú, s gyakran színtelen, 
addig az atlétatermetű Danton színes szavak áradatát zúdítja magából, s 
mennydörgő hangjával lesújt és felemel, átkoz és harcra lelkesít. 

Jean-Paul . Marat természettudós akart lenni, s gyűlöletét a 
kiváltságosokkal szemben az is gerjesztette, hogy a hivatalos tudomány 
nem akart tudomást venni róla. Természettudományos nézeteiben bizony 
sok is volt az erőltetett feltételezés. Marat-nak más téren nyílt lehetőség 
forrongó jellemének érvényesítésére — a társadalom átalakításában. L Ami 
du Peuple című lapjában mint a nép barátja lépett fel, s az udvar, sőt a 
nemzetgyűlés ellen olyan szavakkal kelt ki, amelyeket majd csak évek 
múlva ér utol a forradalom rohanása. A kiváltságosok senkit sem gyűlöltek 
annyira, mint őt, mert lapjában a forradalom könyörtelen logikája a 
legkövetkezetesebben s a leglázasabb indulattal tört utat magának. 

Camille Desmoulins is újságot alapított, lapjában , a lámpavas beszélt a 
párizsiakhoz". Míg Marat módszeres kíméletlenséggel a nép érdekeit 
igyekezett megfogalmazni, Camille Desmoulins cikkeiben a felkelt nép 
szenvedélye izzott, sistergett, lobogott, hangulatának szeszélye ingadozott. 

Danton, Marat, Desmoulins nem is volt megelégedve a jakobinus 
klubbal, amelynek soraiban túl sok mérsékelt elem húzódott még meg, s 
ezért Cordelier néven külön klubot alapított. Nevük arra utalt, hogy a 
ferences rendi szerzetesek régi kolostorában gyűléseztek (cordeliere az a 
kötélöv, amelyet a mezítlábas barátok viseltek). 

A forradalmi klubok s a sajtó gyűrűjébe szorított nemzetgyűlés egymás 
után hozta történelmi jelentőségű törvényeit. Felszámolta Franciaország 
régi s áttekinthetetlenül bonyolult közigazgatását, megteremtve a megyék, 
körzetek, kantonok, községek egységes rendszerét. Megszüntették a 


szerzetesrendeket. , Polgári alkotmányt" készítettek elő a papságnak. A 
pénzügyi válság leküzdése érdekében az egyházi javakat a nemzet 
rendelkezésére bocsátották, s e hatalmas ingatlan vagyon egy részének 
értékében papírpénzt, úgynevezett assignatákat hoztak forgalomba. Az 
assignata eleinte állami hitellevél volt, utalvány, amelyet egyházi javakra 
lehetett beváltani, s csak fokozatosan vált általános fizetési eszközzé, 
bankjeggyé, 1790 augusztusában. 

Közben került sor a Bastille bevételének első évfordulójára, amelyet 
közakarattal a forradalom ünnepének kiáltottak ki. 

Egész Párizs készült a nagy ünnepre. Tizenötezer munkás dolgozott a 
Mars-mezőn, földből-gyepből óriási amfiteátrumot építettek, közepére 
emelve a haza piramis alakú oltárát. Július elsejére világossá vált, hogy a 
rengeteg földet idejére nem tudják megmozgatni a fizetett munkások. Ekkor 
önkéntesek vették át az ásókat, lapátokat. Húsz, száz, ezer, hamarosan az 
önkéntesekből is tizenötezres sereg kerekedett, s a bérért dolgozó 
napszámosok háromnapi munkáját végezték el egyetlen délután. Másnap 
újabb önkéntesek tódultak a mezőre. Hármas sorokban meneteltek a férfiak, 
zeneszóra, a fiatal leányok ágakkal és a háromszínű nemzeti kokárdával 
díszítették fel magukat, s közösen dalolták a Ca irát: , Ez menni, menni, 
menni fog..." Megjelentek a szomszédos falvak parasztjai is, ásókkal, 
háromszínű övet kötve derekukra, jöttek a parókakészítő-mesterek és a 
parókát viselő ügyvédek, beállt a nép közé Bailly polgármester és La 
Fayette tábornok, még a cingár Sieyes abbé is — még a király is 
megszemlélte a soha nem volt sürgés-forgást, s az ekkor már 
százötvenezresre dagadó munkahadsereg ásókkal tisztelgett az uralkodó 
előtt. A lelkesedés mámorában még a tolvajok is megjavultak, ha csak pár 
napra is. 

Ilyen előkészületek után elképzelhető, milyen lehetett maga a várva várt 
ünnep. A hatóságok kezdetben jegyeket akartak kibocsátani, de a nép 
méltatlankodva zúgott: az ásáshoz nem kellett jegyet váltani? A Bastille 
ostrománál jegy nélkül is lehetett harcolni? A hatóság meghátrált... s a 
félmilliós tömeg, amelyhez hasonló még soha nem mozdult meg békében, 
diadallal vonult a Mars-mezőre. 

Ott voltak a sans-culotte-ok, akik a nemesi térdnadrág helyett hosszú 
pantallót viseltek, de eljöttek a királyt kísérő udvari nemesek is — egy 
pillanatra, egy utolsó történelmi szemlére még egyszer együtt jelent meg 


Franciaország minden társadalmi rétege. La Fayette kivont karddal lépett 
fel a haza oltárára, s esküt tett a királynak, a törvénynek, a nemzetnek. 
Előállt a király, és szintén megesküdött az alkotmányra. A királyné magasra 
emelte fiát, s kijelentette, hogy vele együtt osztozik a nép érzelmeiben. 
Lobogók lengése, ágyúk dörgése közepette félmillió francia esküdött fel a 
szabadságra, hogy azután az egész ország az ünnepségekkel kövesse 
példájukat. 

Az eső sem hűtötte le az öröm mámorát, amely az éjszakai 
népünnepélyeken sem akart szűnni. A Bastille helyén, a ledöntött kapura 
felírták: ,Ici bon danse." ,Itt táncolunk." S ahol századokon át a 
reménytelen foglyok sóhaja szállt az ég felé, most egy szabad nép 
kiáltásaitól reszketett a levegő. 


Szökik a király 


Ellentétes érdekű osztályok és társadalmi csoportok szövetkezése nem 
lehet tartós, kivált forradalomban. Nincs az az eskü, amely az 
összeférhetetlent egybeforraszthatná. 

Amikor majd a vérpadon ártatlannak nevezi magát, bizonyára nem 
gondol erre a király, de mi emlékeztessünk arra, hogy az ünnepélyes Mars- 
mezei esküt ő szegte meg elsőnek. 

A gyenge uralkodót három oldalról is ösztökélték a forradalom 
megtagadására. Az ellenforradalom három fő góca közül az egyik 
külföldről szította a polgárháborút. A király egyik testvére még a 
forradalom első napjaiban emigrált. Példáját egyre több arisztokrata 
követte. 1790 folyamán a trieri választófejedelem birtokain már gyülekezni 
kezdtek az emigráns nemesek felfegyverzett alakulatai, vezetőik pedig arról 
igyekeztek meggyőzni a feudális Európa uralkodó köreit, hogy , a maroknyi 
izgató által felbujtott csőcseléket" könnyűszerrel szét lehet majd verni. 

Az egyház sem tudta megbocsátani, hogy a nemzet rátette kezét javaira. 
Mivel ebben az ügyben nem volt ajánlatos hangoskodni, hiszen az állam 
magára vállalta az egyház szolgáinak eltartását, s e javak birtoklása 
különben sem fért össze az evangéliumok megkövetelte szegénységgel, a 
papság az egyház polgári alkotmányára összpontosította a tüzet. A pápa 
által biztatott papok nem voltak hajlandók esküt tenni az alkotmányra. Lelki 


terrorral fenyegették a híveket. A vallást és az egyházi birtokot gátlástalanul 
összekeverő papok vallásháborúba akarták fojtani a forradalmat, s így 
elsősorban ők a felelősek mindazért a szörnyűségért, amelyet majd a 
kirobbanó harc fog zúdítani Franciaországra. 

A kiváltságaikat sirató arisztokratákra is újabb csapások zúdultak. 
Hazafias nemesek felajánlották a címek eltörlését, amit a nemzetgyűlés 
lelkesen ki is mondott. Kapós ürügy volt ez az arisztokratáknak, akik a papi 
taktikát követték: jobban fájt nekik a feudális jogok elvesztése, mint címeik 
bukása, de ez utóbbit önzetlenebb képpel lehetett siratni. Nem kevésbé 
bántotta őket az új katonai szabályzat, amely lehetővé tette az eddig 
kizárólag nemesek részére tartogatott rangok elérését plebejusok számára is. 
A tisztek lealázónak ítélték, hogy holmi mészárosok, ökörhajcsárok is 
felölthessék a díszes uniformist, s hogy egykori káplárjaikból tiszttársak 
lehessenek. Amikor őket is felszólították, tegyenek esküt a nemzetre, a 
királyra és a törvényre, sokan közülük nekivágtak a határnak, s csatlakoztak 
az egyre zajosabban készülő emigrációhoz. 

Mindezek az erők a maguk oldalára akarták vonni a királyt, hogy az 
ellenforradalmat . , törvényesíthessék", s természetes, hogy hajlamainál, 
neveltetésénél fogva meg az udvar nyomása alatt XVI. Lajos hozzájuk 
vonzódott. A király főleg Bouillé tábornokra számított, aki a zsoldjuk 
ellopása miatt fellázadt nancyi katonákat leverte, s ezzel kellő bizonyítékot 
szolgáltatott erélyéről és cselekvőképességéről. Azt tervezték, hogy 
megszöktetik a királyt, aki a belga határ közelében állomásozó Bouillé 
védelmébe helyezi magát, a tábornok pedig Párizs ellen vonul, s elfojtja a 
lázadást. 

Az udvar nagy titokban és még nagyobb buzgalommal készül a 
vállalkozásra. A királyné, aki ennél kisebb utazásokra sem indult volna el új 
ruha nélkül, lázasan próbál szabóinál, csomagoltatja az illatszereket, apró 
csecsebecséket, amelyek nélkül még államcsínyt sem lehet tisztességesen 
elkövetni. 

Komolyabb gondot okoz a vállalkozás álcázása. E célból közzéteszik, 
milyen lelkes körlevelet intézett a király külügyminisztere a francia 
követekhez, melegen nyilatkozva a forradalomról s biztosítva mindenkit, 
hogy az uralkodó meg akarja tartani az új alkotmányt. Sőt Lajos is levelet ír 
az emigráns Condé herceghez: , Jöjjön vissza, Bátyám, a hazába... 
ellenségek helyett testvéreket fog itt találni. Ezt parancsolom Önnek a 


nemzet s a magam nevében." A jó hatás kedvéért ezt is nyilvánosságra 
hozzák... 

Arra persze vigyáznak, hogy a levéllel homlokegyenest ellenkező titkos 
üzenetek ne kerüljenek napvilágra. 

Mint ahogy nagy titokban folynak a nemzetgyűlés tekintélyes tagjainak 
megvesztegetését célzó kísérletek is. De a szabad sajtó országában nehéz 
ilyesmit homályban tartani. Párizsban röpirat jelent meg ezzel a beszédes 
címmel: Mirabeau gróf nagy árulása. Ám a nagy szónok nem veszti el 
lélekjelenlétét. A megsértett becsület  önérzetével pattan fel a 
nemzetgyűlésben: ,,... tudom, hogy a Capitoliumot csak egy lépés választja 
el a tarpeji sziklától, de aki az igazságért és a hazáért harcol, nem nyugszik 
bele könnyen a vereségbe...?" És olyan kápráztató beszédben zúzta szét , az 
aljas rágalmazókat", hogy a nemzetgyűlés megvonta ellenfelétől a szót. 

A beszéd csakugyan remek volt. De amikor évekkel később a 
nemzetgyűlés kezére került a király titkos iratládikája, bebizonyosodott, 
hogy a vádak pontosak voltak: Mirabeau 1790 májusában titkos kapcsolatba 
lépett a királlyal, és jó pénzért vesztegette tanácsait. Nem mentségére, 
inkább csak a pontosság kedvéért jegyezzük meg, hogy Mirabeau 
természetesen nem a régi rendet akarta visszaállítani, ő semmi jót nem 
várhatott az ellenforradalomtól. Megállítani akarta a forradalmat az 
alkotmányos monarchia határkövénél, s arra számított, hogy tanácsaiért 
még több pénz és még több hatalom lesz jutalma. Mert ezt a kettőt legalább 
úgy imádta, mint ahogy — nincs okunk kétségbe vonni — szerette és élvezte 
a forradalmat, amely a világhír csúcsaira emelte őt. 

Szerencséje volt: nem érte meg lelepleződését. 1791. április 2. napján, 
egy átmulatott éjszaka után váratlanul meghalt. A nemzetgyűlés a 
Panthéonná átalakított Szent Genovéva-templomban búcsúzott tőle, mint a 
nemzet halottjától. Jellemének sötét foltjai sem feledtethetik el, hogy 
tehetségének fényével a forradalom nagy indulását segítette elő. 

A történelem furcsa fricskája, hogy a forradalom évei alatt ő lett az 
egyetlen vezető, aki , ágyban, párnák közt" fejezte be életét. . . 

Pár hónappal Mirabeau halála után, 1791. június 20-ának éjszakáján egy 
csuklyás hölgy hagyta el a Tuileriák palotáját, két csuklyás gyermeket 
vezetve. Nemsokára egy másik, fátyolos hölgy követte, egy szolgára 
támaszkodva, majd egy kerek kalapos, kövér férfi indult utánuk. Az osztrák 
nő, mert hogy róla van szó, nem nehéz kitalálni, nem ismerte Párizst, alig 


találta meg a Carrousel teret, ahol két hintó várt rájuk. Az egyikbe a király 
testvére, Provence grófja szállt be, akinek sikerül is átjutnia a belga határon, 
s majd külföldön, a másik testvérrel (a már korábban elszökött Artois 
grófjával) készül a nagy hazatérésre, nem sejtve még, hogy erre csak több 
mint negyedszázad múlva fog sor kerülni. Igaz, akkor már XVIII. Lajosként 
egyenesen a trónra tér majd vissza. 

A másik hintóban egy német bárónő nevére szóló útlevéllel a királyi 
csemeték nevelőnője utazik, inasával és komornájával. Vágtatva rohannak 
a hűséges Bouillé csapatai felé. Vesztükre azonban, amikor Saint- 
Ménehould községbe érnek, egészen közel végcéljukhoz, az inas kinéz az 
ablakon, s Drouet postamester fia úgy találja, hogy az izgatott arc 
túlságosan is hasonlít az assignatákon látható királyi képmásra, a komorna 
pedig — micsoda véletlen! — a királynéra emlékeztet, akit még dragonyos 
korában látott. 

A király most tapasztalhatta, hogy a forradalom nem csupán ,,a párizsi 
csőcselék" műve. Drouet lóra pattant, s Varennes-ba vágtatott. A városka 
hídját néhány fiatalember segítségével eltorlaszolta, egy kocsit borítva a 
királyi hintó útjába, azután felébresztette a polgármestert, aki viszont 
összehívatta a nemzetőrséget. Mire Lajos Varennes-ba érkezett, a 
nemzetőrség gyűrűjében találta magát. Kezdetben tagadta, hogy ő a király, 
de a hamis útlevél nem tévesztette meg a varennes-iakat. A királyné nem 
tudta gőgjét megfékezni, s tiszteletet követelt alattvalóitól. Segítség is 
ígérkezett, egy lovascsapat, amelynek tisztjei le akarták kaszaboltatni 
Drouet-t és társait. De a katonák nem mozdultak, annál is kevésbé, mert a 
vészharang hangjára a környező falvakból befutottak a felfegyverzett 
parasztok. 

Lajos, büszkeségét feladva, a polgármester nyakába borult, a királyné 
megint a gyerekeit emlegette, de a színjáték nem hatott. Az őrzők 
kitartottak. A következő estére megérkezett La Fayette segédtisztje, a 
nemzetgyűlés elfogatóparancsával, s a hintó — a nemzetőrök nem kért 
díszkíséretével — visszafordult Párizs felé. 

Párizsban falragaszok figyelmeztették a népet: , Aki a királyt megéljenzi, 
megbotoztatik, aki megsérti, felköttetik.?" Az utcákat, a fák és a házak tetejét 
is ellepő tömeg megvető némasággal fogadta az esküszegő királyt. Lajos 
fáradtan, megalázva és összetörten vonult be palotájába, karosszékébe 
roskadt s kifakadt; , Micsoda ostoba utazás volt ez!" 


Ennél nagyobb ostobaság csak az volt, hogy szökése előtt egy pökhendi 
iratot hagyott hátra a palotában, s e nyilatkozatban féktelenül támadta a 
nemzetgyűlést és Párizs forradalmi népét. A két esztendőn át folytatott 
kétszínű játék egyetlen éjszaka alatt visszavonhatatlanul lelepleződött. 


Vérontás a Mars-mezőn 


A Mars-mezei félmillió, mint láttuk, hármas esküt tett: a királyra, a 
nemzetre, a törvényre. Szökésével Lajos mind a hármat megtagadta, s még 
önmaga előtt sem lehetett tiszta a lelkiismerete. Mint később kiderül, 
tettével szétfoszlatta a királyságba vetett bizalom maradványait, de mint 
király akkor még azt hihette, jót tesz saját érdekében. Ártott nemzetének is, 
amelyet a varennes-i kirándulással közelebb hozott a polgárháborúhoz, de 
azzal áltathatta magát, hogy az ő üdve a nemzetnek is üdve. Az esküvel 
elfogadott törvény, az alkotmány megtagadására azonban már önmaga sem 
állíthatott volna ki erkölcsi menlevelet magának. 

Hamarosan nagy próba elé került a Mars-mezei eskü másik főszereplője 
is. La Fayette márki szerette azt mondani, hogy kényes erkölcsi vizsgákon 
akkor cselekszik a legjobban az ember, ha érdekei ellen foglal állást. Sok 
igazság van e szavakban. De a döntő pillanatban La Fayette nem tudott a 
saját osztályérdekei ellen cselekedni — pontosan azt tette, amit a liberális 
arisztokrácia és a gazdag polgárság monarchista része várt tőle. 

A becsapott nép felháborodottan tárgyalta a király szökését. Azok az 
emberek, akik még nemrég is készek voltak meghatottan tapsolni az 
alkotmányosdit játszó királynak, most emlékezhettek az intő-óvó szavakra, 
amelyekkel a nép barátai még idejében figyelmeztették őket az udvar 
cselszövéseire. Az események logikus eredményeként az ellenforradalmi 
kísérlet bukása a forradalom előrehajtó erőit segítette. A jakobinusok pártja 
napról napra erősödött. A cinkosság gyanúja egyre sötétebben nehezedett az 
alkotmányos monarchisták vezérférfiaira, nem kímélve La Fayette-et sem. 
Párizsban letépdesték a királyság jelvényeit, ledöntötték a királyok szobrait. 

A nemzetgyűlés többsége visszarettent a nép köztársasági hangulatától. 
Lapjaikban megpróbálták lecsendesíteni a köztársasági sans-culotte-okat. 
, Ha megfosztjuk a tróntól XVI. Lajost — érveltek -—, egész Európát 
fegyverbe szólítják ellenünk a királyi hatalmon esett sérelem megtorlására. 


Kíméljük meg XVI. Lajost, bár gyalázatosan elárulta a nemzetet, s kíméljük 
meg családját is, nem miattuk, hanem magunkért." Nincs okunk tagadni, 
hogy volt igazság is ebben az okoskodásban, de tisztán kell látni, hogy a 
forradalmi nép túlzott hatalmától s ennek következtében a polgári tulajdon 
veszélybe kerülésétől legalább úgy féltek, mint a feudális Európa 
támadásától. Mint egyik szónokuk megfogalmazta, be akarták fejezni a 
forradalmat, s nem tűrhették, hogy a nép további engedményeket csikarjon 
ki magának. 

A nemzetgyűlés végül is azzal a mesével akarta megnyugtatni a forrongó 
országot, hogy Lajost , elrabolták". 

A forradalom szélső szárnyának vezetői megvetéssel utasították el e 
kegyes koholmányt. Danton és Desmoulins szenvedélyes beszédekben 
követelte a király lemondatását, a köztársaság kikiáltását. A Cordelier- 
klubban elhatározták, hogy e népi kívánságot okmányba foglalják, s az 
aláírások százezreivel erősítik meg. Felszólították a népet, hogy július 17-én 
gyülekezzék a Mars-mezőn, s írja alá a petíciót. 

Robespierre határozott beszédben tiltakozott az ellen, hogy a király 
válláról levegyék a szökés felelősségét, de a petíciós mozgalomtól 
tartózkodott. Lehet, hogy nem találta elérkezettnek az időt a köztársaság 
kikiáltására, meglehet, attól is félt, hogy Lajos megbuktatása esetén az 
orléans-i herceg kap régensi hatalmat. 

A megjelölt nap reggelén hatalmas tömeg lepte el a Mars-mezőt. A 
gyűlés véres eseménnyel kezdődött. Felfedeztek két rokkantat, akik a Haza 
Oltárának lépcsőzete alá bújtak, s az állványzatba fúrt lyukon leskelődtek. 
A kémgyanús embereket a tömeg felkoncolta. Ezután ezrek és ezrek írták 
alá a petíciót, amelyben követelték a vétkes király lemondatását. 

Lamartine, a nagy francia költő a forradalomról írt hatalmas művében 
emlékezetes lapot szentel ennek az okmánynak. , Több baljóslatú nevet 
látunk itt — írja —, melyek most először kelnek ki a homályból... Itt van 
Chaumette, akkor még orvosnövendék... Alább Hébert... aláírása egy 
pókhoz hasonlít, mely lábait zsákmánya után kinyújtja... Többen e kezek 
közül nem tudtak írni. Egy tintakör, középen kereszttel, bizonyította 
névtelen akaratukat." A költő megdöbben e tudatlan nép dühén, nem 
gondolva arra, hogy épp a királyság felelős a nép tudatlanságáért. 
Jegyezzük meg az érezhető irtózattal említett neveket is: Chaumette és 


Hébert most csak színre lép, szerepük a forradalom következő 
felvonásaiban teljesedik ki. 

Közben Bailly polgármester kihirdette az ostromállapotot, s ennek 
jeleként vörös lobogót tűzetett ki a Városháza ablakába. La Fayette és 
Bailly tízezer nemzetőr, valamint lovas- és tüzérosztagok élén megindult a 
Mars-mezőre. Négyszáz dobos verte az indulót. Úgy vonultak, mint egy 
évvel azelőtt az eskü ünnepére... 

A közeledő szuronyerdő nem rémítette meg a mintegy ötvenezerre nőtt 
tömeget. Elképzelhetetlennek tartották, hogy a forradalom nemzetőrsége 
fegyvert emelhet a forradalom népe ellen. Amikor az ágyúkat meglátták, 
dühödten göröngyökkel dobálni kezdték Baillyt és La Fayette-et. A 
tábornok ekkor — némelyek szerint előzetes figyelmeztetés nélkül — tüzet 
vezényelt. 

A halhatatlan forradalmi eskü színhelye a forradalmárok egymás közti 
háborújának első színterévé változott. 

La Fayette hívei szerint , csak? harminc tüntető maradt holtan, a 
jakobinusok több száz, később több ezer halottról fognak beszélni. 
Történészek becslése szerint mintegy ötvenen veszthették életüket. És utána 
tömeges letartóztatás, megtorlás vette kezdetét. 

Éjszaka a Szajnába vetették a hullákat, amelyeket a folyó az óceán felé 
sodort. De a Mars-mezei mészárlás emlékét semmi sem tüntethette el a nép 
tudatából. 

Így vezetett a király szökése a Mars-mezei öldökléshez, az öldöklés pedig 
a nép  bosszúvágyának és köztársasági  indulatának korábban 
elképzelhetetlen felgerjedéséhez. A hatalom vak emberei megint közelebb 
léptek saját pusztulásukhoz. 

Dantonnak és Desmoulins-nak ideiglenesen el kellett menekülnie. De a 
pincékben rejtőző Marat a tömeges megtorlás közepette is megjelentette 
lapját, s kimondta a forradalom halálos ítéletét a sortűz felelőseire. S 
hamarosan újra olvasni lehetett Desmoulins cikkét is La Fayette kezéről, 
amelyet ,az égre emelve megesküdött, hogy a népet védeni fogja", s 
amelyről most ugyanazon a mezőn , ártatlanok vére csurgott? . 

A forradalmon belüli harcot többé semmi sem tarthatta vissza. 


Háború vagy béke? 


Új neveket kell megjegyeznünk. 

1791. szeptember utolsó napján az Alkotmányozó Gyűlés, feladatát 
befejezve, szétoszlott. Október 1-én az új, a Törvényhozó Nemzetgyűlés 
megtartotta első ülését. 

A választások légkörét két esemény határozta meg. A király szökésének 
belpolitikai következménye, a  Mars-mezei vérontás és külpolitikai 
következménye, az augusztusi pillnitzi nyilatkozat, amelyben az osztrák 
uralkodó, aki a német-római császári címet is viselte, és a porosz király 
európai intervencióval fenyegette meg a forradalmat. A polgárság 
igyekezett olyan képviselőket küldeni az új nemzetgyűlésbe, akik meg 
tudják majd védeni érdekeit mind a külső-belső ellenforradalommal, mind a 
szélső, népi forradalmárokkal szemben. 

Az Alkotmányozó Gyűlés tagjai megválaszthatatlanoknak nyilvánították 
magukat, így az új gyűlésbe csupa új és többségében fiatal ember került — 
az ősz fejek eltűntek az ülésteremből. 

Három főbb politikai áramlat alakult ki. Mintegy két és fél száz küldött 
az alkotmány révén korlátozott monarchia híve volt. 1789 tavaszán ezzel a 
programmal még haladónak lehetett lenni, most a jobboldal tömörült e 
zászló körül. Képviselői a Feuillant-klubhoz csatlakoztak, hangadói közül 
Barnave és Lameth emelkedett ki. Lényegében a nagypolgárság és a hozzá 
húzó liberális arisztokraták érdekeit védelmezték. A Törvényhozó Gyűlés 
működésének kezdetén ez a párt játszott vezető szerepet. 

A baloldalt mintegy százharminc küldött képviselte. Zömükben a 
jakobinus klub tagjai voltak. Több, Gironde megyéből származó kiváló 
szónok tartozott közéjük, mint például Vergniaud, ezért girondiaknak 
nevezzük őket. Az újságíró Brissot és a Voltaire műveit kiadó filozófus, 
Condorcet számított a csoport irányadójának. A szalonokban rendezett 
baráti összejöveteleken, valamint férje, Roland képviselő révén Madame 
Roland, ez a szép és varázslatos hatású asszony is befolyásolta őket. Némi 
egyszerűsítéssel a középpolgárság, különösen a vidéki kereskedelmi és ipari 
burzsoázia s részben a gazdag parasztság képviselőinek tekinthetjük őket. 
Sokan közülük a demokratikus köztársaság őszinte hívei voltak, de a 
szélsőséges forradalmi rendszabályoktól féltek. 

Robespierre nem lehetett tagja a Törvényhozó Gyűlésnek, mivel már az 
előző gyűlésben is részt vett. Elvbarátainak ekkor még szűk képviselői köre 
kezdetben nem határolódott el élesen a girondiaktól. E szélsőbaloldali 


demokraták — köztük a betegsége miatt tolókocsiba kényszerült Couthon — a 
kispolgárság szószólóinak tekinthetők. 

A két főáramlat, a baloldal és a jobboldal között taktikázott a 
, függetlenek?" számra legnagyobb, de bizonytalan körvonalú, kevéssé 
tekintélyes középpártja. Eleinte a Feuillant-okat támogatták, de a harc 
éleződése fokozatosan a Gironde mögé állította sokukat. Az első nagy 
összecsapásra mindjárt létkérdésben, a háború vagy béke ügyében került 
SOT. 

A jogaiba visszahelyezett, de most már éberebben ellenőrzött király 
elhárította az udvari tanácsadók újabb és újabb kalandos terveit, elhatározta, 
hogy sorsát és trónját teljesen az európai uralkodók kezébe teszi le. Várva 
és titkos üzenetekben biztatva a forradalom elleni megsemmisítő idegen 
támadást, színleg még inkább az új rend barátjának álcázta magát. Az 1791- 
es alkotmányra is felesküdött, nyilván azzal nyugtatva meg lelkiismeretét, 
hogy az előző esküszegés után már úgyis mindegy, s a győztes erkölcseit 
senki sem meri gáncsolni. Mert hogy győzni fog, bizonyos, hiszen ez a 
széthúzó csőcselék nem állhat ellen a királyok Európájának. . . 

Ettől kezdve bizonyos értelemben a rossz túlhajtására törekedtek, 
ahogyan a királyné kifejezte magát. Minél rémítőbbnek látják a forradalmat 
a királyok, annál buzgóbban jönnek majd szorongatott testvérük 
megmentésére. 

Egészen más indítékból, de a Gironde is háborúpárti volt. A készülődő 
külső ellenforradalom láttán sokan gondolkoztak úgy, hogy legjobb volna 
megelőzni a támadást. Azt remélték, hogy a háború sodrában válaszút elé 
állíthatják a királyt is: ha a nemzettel tart, megmaradhat a trónon; ha nem, 
lépjen a vérpadra, s legyen Franciaország köztársaság! Tudniuk kellett azt 
is, hogy a háború üzletnek sem rossz, s a lázongó népet is akkor lehet 
leghatékonyabban kezelni, ha a külső ellenségre irányítják dühét. E szándék 
tisztán kivehető  Brissot-nak abból a beszédéből, amelyet 1791 
decemberében tartott a jakobinus klubban: ,Egy népnek, amely hat 
évszázados rabszolgaság után kivívta szabadságát, szüksége van a háborúra, 
hogy konszolidálódjék." , Eljött az új keresztes háború ideje — kiáltott fel 
egy másik beszédében -, az egyetemes szabadság keresztes hadjárata!" 

A drágaság ismét nőtt, a nép nyugtalan volt, minden bizonytalannak 
látszott, érthető hát, hogy a végleges győzelmet ígérő háború eszméje 
országszerte általános lelkesedést váltott ki. 


Robespierre politikai éleslátása s elvi hajthatatlansága most mutatkozott 
meg legfényesebben. A nagy többséggel szembeszállva, még a jakobinusok 
közül is csak néhány demokrata, például Danton támogatását élvezve, 
merészen kiállt a háború ellen. Elvi ellensége volt annak, hogy a 
szabadságot fegyverrel kényszerítsék más országokra. Nem bízott a 
tábornokokban sem: aki a régi rendhez húz, nem győzhet, aki pedig mégis 
győz, könnyen arra a felismerésre juthat, hogy a hadsereggel már a 
nemzetnek is lehet parancsolni. Legfőképpen azonban tisztán látta az 
összefüggést a Koblenzban székelő emigránsok kardcsörtetése és az udvar 
váratlan háborús buzgalma között. 

Ekkor már széles népi rokonszenv övezte Robespierre-t, aki puritán 
életmódjával (Duplay asztalosnál lakott, szerény körülmények között) és 
rendíthetetlen  elvhűségével a  megvesztegethetetlen forradalmár élő 
jelképévé vált. De az adott pillanatban még ő sem tudta lehűteni a nemzeti 
mámort. 

Az óvatosan várakozó Lipót császár halála meggyorsította a háború 
kibontakozását. Ausztria új uralkodója, Ferenc, a forradalom könyörtelen 
ellensége nem is válaszolt arra a francia ultimátumra, amely határozott 
magatartásra szólította fel Bécset. Az osztrák diplomácia korábban 
világosan kifejezte már, hogy a királyság jogainak csorbítatlan 
visszaállítását, az egyházi javak teljes visszaadását követeli. 

A király girondiakból álló kormányt nevezett ki. És 1792. április 20-án 
megjelent a nemzetgyűlésben. , A francia nép megsértett méltóságáról", ,a 
nemzet fenyegetett biztonságáról" beszélt, majd javasolta a háborút 
, Magyarország és Csehország királya ellen?" (Ferencet ekkor még nem 
koronázták meg német-római császárrá). 

Képtelen színjáték: a francia király hadat üzen az osztrák uralkodónak, 
akitől megmentését várja. A nemzetgyűlés — tíz képviselő kivételével — 
megszavazta a háborút. 

De a háború minden sötét tervet a saját logikája szerint alakít át: 
mindazok, akik sürgették a hadüzenetet, belepusztulnak majd a háborúba. A 
trón menekvést remélt a fegyverektől, de épp a háború fogja megdönteni. A 
Gironde konszolidálni akarta a forradalmat a hadüzenettel, de a háború a 
forradalom új hullámát indítja meg, amely magával fogja sodorni a 
Gironde-ot is. 


Monsieur Vétó vörös sapkája 


Amikor a girondi miniszterek megjelentek a király palotájában, a fő- 
szertartásmester sápadtan hőkölt vissza a látványtól: a kormányférfiak 
nemesi térdnadrág és díszruha helyett polgári öltözéket viseltek. ,,Ó, még 
csat sincs a cipőjén!" — mutatott méltatlankodva Roland lábára. Dumouriez 
miniszter gúnyosan utánozta a szertartásmester kétségbeesését: , Ó, uram, 
minden elveszett!" 

Dumovuriez-t — joggal — tehetséges embernek tartották. Egyetlen, de 
forradalmakban végzetes hibája volt: mindenfajta politikai meggyőződés 
hiányzott belőle. Mint egy francia történész jellemezte, udvaronc volt 1789 
előtt, majd alkotmányos monarchista az első és girondi a második 
nemzetgyűlés idején. De az udvarhoz most is meg fogja találni a 
kapcsolatokat, s ezért ne lepjen majd meg bennünket politikai pályájának 
gyorsan közeledő, utolsó fordulata. 

Ő irányította most a hadműveleteket. A harc első eseményei Robespierre 
aggodalmait igazolták. A katonák nem bíztak tisztjeikben, a tábornokok 
haboztak, az udvar intrikált, a nemzetgyűlés megoszlott — az általános 
egyenetlenség és készületlenség csak vereségre vezethetett. Az emigránsok 
és pártfogóik hencegő jóslata megvalósult: , az ügyvédek hadserege? hamar 
futásra kényszerült. 

A belső ellenforradalom azonnal feléledt. A törvényhozók erélyes 
döntésekkel válaszoltak. Száműzetéssel fenyegették meg az alkotmány 
ellen izgató papokat, s elhatározták, hogy Párizs mellett önkéntesekből 
húszezer fős katonai tábort szerveznek, a forradalom fővárosának 
védelmére. 

A megyék megindították a zászlóaljakat. A Párizs felé menetelő 
alakulatok közt volt egy, amely indulójával mintegy az egész forradalmi 
honvédelem eszméjét megtestesítette — a  marseille-iak serege. A 
kikötőváros fiatal forradalmárai vezették őket, de a délvidék minden népe 
képviselve volt köztük, még a korzikai matrózok is. 

Lamartine költői szavaival idézzük fel híres menetüket: 

s... A néptenger forrongott az ő közeledtükre... Napbarnította arcuk, 
harcias kinézésük, szikrázó szemük, portól fedett egyenruhájuk, frígiai 
fövegük, a veres sipkájuk mellé tűzött zöld lomb, idegen kiejtésük, szitkaik, 


vad tagjártatásuk, mindez élénken lepte meg a tömeg képzelődését. .. 
Diadalívek alatt léptek be minden városba és faluba. Elléptetve rettentő 
versszakokat danoltak. E versszakok, kísérve szabályos lépteik kopogásától 
és a dobok pergésétől, úgy tűntek fel, mintha a haza és a harc kórusai 
visszafelelgetnének a fegyverek csörgésére és a harcba menő öldöklő 
eszközök zajára." 

A dal, amely hamarosan bejárta a világot, s fellelkesítette és meghódította 
Európa forradalmi tömegeit, Magyarországra is gyorsan eljutott. Verseghy 
Ferenc pap-költő, akit franciabarátságáért majd Martinovicsékkal együtt 
ítélnek halálra, s kegyelemből kilenc évig szenvedhet börtönben, így 
magyarította a marsziliai éneket: 


Ébredj hazánknak bajnok népe, 
ragadd ki híres kardodat, 
nevednek esküdt ellensége 
dühödve hozza láncodat. 

A vérszopó tirannusfajzat 
melledre szegzi fegyverét 

s véredbe mártja rút kezét, 
ha szolgálatra nem hurcolhat. 
Fegyverre bajnokok, 

levente magzatok! 

Rontsunk, rontsunk 

e vérszomjúkra, 

szabdaljuk halmokra! 

A zsoldos martalékok nyája 
ordítva habzik ellenünk. . . 


XVI. Lajos, tudva, hogy a , zsoldos martalékok nyája" nem ellene vonul, 
felbátorodott. 

Alkotmányos lehetőségével élve, vétót emelt az esküt megtagadó papok 
száműzettetése és a párizsi tábor létesítése ellen. Sok kétségbeesetten 
ostoba lépése közt ez a tiltakozás volt az egyik legvészesebb. Idő előtt 
leplezte le, kikkel is tart valójában. A nép gúnydalaiban Lajos neve helyett 
ezentúl a monsieur Vétó fog szerepelni, a királyné pedig madame Vétóvá 
süllyed. 


A Gironde még egy utolsó kísérletet tett a király megrettentésére. 
Szónokai arra biztatták a népet, hogy tiltakozó menetben vonuljanak a 
nemzetgyűlés és a király elé. 

1792. június 20-án a Bastille téren gyülekezett a tömeg, amely elindulása 
után hamarosan mintegy harmincezer főre növekedett. , Szabadság vagy 
halál!" — hirdették a zászlók feliratai. Egy rúdon a sans-culotte-ok 
jelvényeként rongyos nadrágot emeltek a magasba, egy lándzsás férfi 
ökörszívet lóbált a levegőben, rajta a felirattal: , Arisztokrata szív." A 
lovardában ülésező nemzetgyűlés ajtaját megnyitották, s a menet, a Ca irát 
zúgva, három órán át vonult az üléstermen keresztül. 

Innen a királyi palotához mentek, hogy a Törvényhozó Gyűlés 
megvétózott rendeleteit jóváhagyassák a királlyal. XVI. Lajos nem jelent 
meg a tömeg hangjaira. Előkerültek a fejszék. Erre az ajtók is megnyíltak, s 
a nép beözönlött a palotába. 

Lajos váratlan lélekjelenlétről tett tanúságot. , Nem ez a formája és az 
ideje annak, hogy jóváhagyást kérjenek tőlem"? — felelte. A forradalmat 
jelképező vörös sapkát átnyújtotta neki egy lándzsás, ezt már nem merte 
vagy nem akarta elutasítani — fejébe nyomta a , frígiai föveget". A tömeg 
jókedvre derült, kivált akkor, amikor a király még arra is hajlandónak 
mutatkozott, hogy igyék egy munkás butykosából. A félelmetesnek induló 
menet így ért véget ártatlan népi szórakozásként. De ez volt az utolsó 
alkalom, amikor Lajos — ha talán a trónt már nem is, legalább az életét 
megmenthette volna. Azzal, hogy ragaszkodott a vétóhoz, megadta a végső 
lökést saját végzetének. 


Augusztus tizedike 


Két hónap sem telt el, s a nép újra megindult a Tuileriák ellen, de ezt a 
vonulást már nem lehetett színpadi jelenetekkel leszerelni. 

Ezúttal nem a Gironde egyezkedésre törekvő politikusai befolyásolták a 
tömeget, hanem a népforradalom hivatott vezérei: Danton és elvbarátai. De 
nincs az a lángszavú szónok, aki felkelésre ragadhatná a népet, ha a 
felkelésre nincs kényszerítő indok. 

Az indokot maga az ellenség szolgáltatta. A Franciaország ellen vonuló 
porosz hadsereget Károly Vilmos Ferdinánd braunschweigi herceg 


vezényelte. Az intervenciósok — és biztatóik, Lajos és felesége is — úgy 
okoskodtak, jót tesz, ha szándékaikat kiáltványban tudatják a francia 
néppel. Lajos titkon küldött is egy tervezetet, ezt nem találták eléggé 
fenyegetőnek, így hát egy szolgálatkész emigráns gyűlöletével feldúsították 
az iratot. A kiáltvány az osztrák császár és a porosz király nevében közölte, 
hogy az idegen csapatok ,a törvényes rend" helyreállítására jönnek, s 
mindazokat, akik , védekezni merészelnek", a hadijog szigorával fogják 
megbüntetni, , házaik fel fognak gyújtatni vagy leromboltatni?. ,, Párizs 
városa... köteles azonnal és vonakodás nélkül a királynak meghódolni." 
Ellenkező esetben az intervenciósok , példás és örök időkre elfelejthetetlen 
bosszút állnak? a párizsiakon, s a várost , katonai egzekúciónak és teljes 
szétrombolásnak fogják kiszolgáltatni". 

Igen, mindezt sikerült fenyegetően megfogalmazni. A hetvenkedők, akik 
, sétahadjáratra? készültek, csupán arra az egyre nem gondoltak, ami 
hamarosan bekövetkezett: kiáltványukkal maguk idézték fel a párizsi nép 
önvédelmi felkelését. 

A király odáig süllyedt, hogy a nemzetet hajlandó lett volna kiszolgáltatni 
az idegen ellenségnek. Egyszerű a következtetés: a nemzetnek nincs többé 
királya. 

Az augusztus 9-éről 10-ére virradó éjszaka e következtetés 
érvényesítésére gyülekeztek Párizs sans-culotte-jai. 

, tizenkét óra felé — írta az akkori Magyar Kurír — minden lármaharangok 
megvonattanak, és a lármadobok verettenek. Mindenek egyszeriben 
fegyverre kaptanak." 

A felkelők átvették a hatalmat a Városházán, új, forradalmi 
községtanácsot hozva létre. Maguk elé rendelték a nemzetőrség 
parancsnokát, akinek feladata volt a Tuileriák őrzése, s agyonlőtték. A 
fegyveres sereg megindult a királyi palota ellen. 

A Tuileriákban hallották a vészharangokat, védelemre készültek. De 
amikor a király megszemlélte a felsorakozott nemzetőröket, határozatlan, 
ijedt viselkedésével még híveit is lehangolta. A nemzetőrség többsége a 
felkelőkkel érzett. , Le a vétóval!" , Éljen a nemzet!" — e kiáltások nem sok 
jót ígértek a kétségbeesett udvarnak. 

A felkelők osztagai a Pont Neufnél egyesültek. A pergő dobok ütemére, a 
Ca ira hangjai mellett vonultak. Soraikban ott meneteltek a párizsiak 
kedvencei, a marseille-i önkéntesek, őket Danton személyesen lelkesítette 


fel a harcra. A néptribun barátja, Westermann, porosz származású altiszt állt 
az élre. A királyi palota udvarának kapujához érve, csatarendbe állíttatta az 
ágyúkat. 

A svájci testőrök, a király utolsó önfeláldozó hívei tüzet nyitottak. 
Visszanyomták az élen haladó marseille-iakat. A külvárosokból özönlő 
újabb seregekkel a felkelők általános rohamra indultak. A király — látva a 
védelem teljes reménytelenségét —, családja és néhány tiszt kíséretében, a 
kerten keresztül, a korán hullott levelek puha szőnyegén lépdelve, elindult a 
nemzetgyűlés épülete felé. 

A Törvényhozó Gyűlésben épp Vergniaud elnökölt. , Ide jöttem — mondta 
a király -, hogy elhárítsak egy nagy vétket. Azt gondoltam, sehol sem 
lehetek nagyobb biztonságban, mint önök között." 

Megható szavak. De az udvar és a közeledő intervenciós sereg 
összjátékának egyre nyilvánvalóbb jelei erősen csökkentették a 
menedékkérés iránti részvétet. , Sire, ön számíthat a nemzetgyűlés 
szilárdságára — felelte Vergniaud. — Tagjai megesküdtek, védelmezni fogják 
a nép jogait és a tekintélyt." 

Kétértelmű szavak. Mert nyilvánvaló, hogy egészen másként kell 
értelmezni a nép jogait, amennyiben győzni fog a Tuileriáknál, s megint 
másként, ha a felkelés elbukik. 

De a felkelés győzött. A védekezéssel felhagyó svájciak a király távozása 
után újból összetűztek a tömeggel, majd a nép ágyúit kezükbe kaparintva, 
kartáccsal a menekülőkre lőttek. Ez lett a vesztük. 

Westermann megállította a menekülőket, s újból rohamra vezényelte. A 
svájciak hátrálni kezdtek. A felkelők bevették a nagy lépcsőt, majd a 
Tuileriák folyosóira zúdultak. A király parancsot küldött a svájciaknak, 
hagyjanak fel a tüzeléssel. Ekkor körülbelül délelőtt tíz óra lehetett. De ezt 
a félelmetes küzdelmet már nem lehetett megállítani. A legtöbb svájci testőr 
a nép kezétől esett el. Utolsó töltényükig, halálukig tüzeltek. 

Később a royalista írók megrázó legendákat költöttek a nép bosszújáról, 
pusztításairól. Tény, hogy a monarchia jelvényeit megsemmisítették, 
bizonyára műkincsek is pusztultak, de az is tény, hogy a felkelők nem tűrték 
a rablást, s a helyszínen felakasztottak néhány fosztogatót. A kincsek nagy 
részét a Törvényhozó Gyűlésbe, a többit pedig a községtanácsba vitték. 

Nem sokkal azután, hogy az ágyúk és puskák elhallgattak, puskaportól 
fekete, véráztatta felkelők törtek be a Törvényhozó Gyűlésbe, s jelentették a 


nép győzelmét. Megérkezett a községtanács küldöttsége is, lobogóján e 
jelszóval: , Haza! Szabadság! Egyenlőség!" Követelték az azonnali 
trónfosztást. 

A Gironde választhatott: vagy a nép, vagy a király. Ha a nép mellé állnak, 
bukik az uralkodó. Ha védik a királyt, saját maguk buknak el. Vergniaud azt 
indítványozta, hogy függesszék fel a királyt. Ez az adott helyzetben 
egyértelmű volt a trónfosztás óvatos előkészítésével. A felkelés nyomása 
alá került törvényhozók kimondták azt is, hogy meg kell alakítani a Nemzeti 
Konventot. E követelést korábban Robespierre vetette fel, elfogadása 
jelezte, hogy a forradalom irányításába új erők kerültek. 

Amikor közölték a királlyal a gyűlés határozatát, Lajos méltatlankodott: 
, Ez nem túl alkotmányos eljárás." 

A királynak igaza volt. Az alkotmány nem intézkedett arról, miként lehet 
megostromolni a Tuileriákat, s a fegyverek erejével letétetni a királyt. De 
azt sem tartalmazta az alkotmány, hogy az uralkodónak joga van idegen 
intervenciót zúdítani saját nemzetére... Márpedig a király ezt tette. Erre 
vonatkozóan pedig igenis volt az alkotmányban megfelelő passzus. A II. 
fejezet 1. szakaszának 6. cikkelye kimondta: ,Ha a király hadsereggel 
támadja meg a nemzetet, vagy a nevében elkövetett hasonló vállalkozással 
szemben nem tanúsít határozott ellenállást, akkor trónjáról lemondottnak 
tekinthető." 

Kétségen felül áll, hogy e cikkely tökéletesen érvényes a királyra, aki az 
osztrák és porosz udvart nemzete ellen biztatta. A nemzetgyűlés sokáig 
habozott a következtetés levonásában. A népnek kellett figyelmeztetnie 
kötelességére. Ebben az ügyben egyedül a nép ragaszkodott következetesen 
az alkotmány szelleméhez. 


A szeptemberi vérengzés 


Az ellenség közeledett. A táborba vonult La Fayette generálisnak az lett 
volna a dolga, hogy álljon a harc elébe. De ő inkább arra készült, hogy 
Párizs ellen törjön, és kiszabadítsa a királyt. A Törvényhozó Gyűlés 
biztosait letartóztatta, mire a forradalmi hatalom vádhatározatot hozott 
ellene. La Fayette harmincezer katonájában bízott, de hiába. A nép 
bálványának tapasztalnia kellett, hogy a sereg nem reá hallgat, hanem a 


Törvényhozó Gyűlésre. Kétségbeesett lépésre szánta el magát: megszökött 
katonáitól. Ifjúsága hőstetteinek színhelyére, Amerikába akart menni. Az 
osztrákok elfogták, s négy éven át a világtól elzárva tartották. Napóleon 
fogja majd kiszabadítani. Így, ilyen szánalmasan hullott ki a forradalomból 
annak egyik legelső eszményképe. 

A Törvényhozó Gyűlés a Iemple tornyába vitette a királyi családot, s 
őrzését a községtanácsra bízta. A gyűlés Végrehajtó Tanácsaként új 
kormányt állított fel, megerősítve néhány, a király által korábban 
elmozdított girondi minisztert, s az igazságügy élére kinevezve Dantont, 
mintegy a felkelés előkészítésében szerzett érdemeiért. 

A felkelés után egy ideig három különböző központja is volt a 
hatalomnak: a Törvényhozó Gyűlés, a Végrehajtó Tanács és a községtanács. 
Mivel Dantonnak ez utóbbi kettőben egyaránt túlnyomó befolyása volt, az 
egykori földművelő fiából néhány hónapra Franciaország leghatalmasabb 
embere lett. Igaz, olykor túlságosan gátlástalanul tudott a saját hasznára is 
élni ezzel a hatalommal, de legádázabb ellenségeinek balról és jobbról 
közösen sem sikerült bebizonyítaniuk, hogy pénzért a forradalmi nemzet 
érdekei ellen cselekedett volna. Valószínű, hogy augusztus 10-e előtt az ő 
zsebébe is vándoroltak a királyi kasszából folyósított s homályos közvetítői 
utakon sötét célokra szánt aranyakból, de hogy Dantont nem lehetett 
megvásárolni, a felkelés előkészítése elég csattanósan bizonyítja. 

Mint ahogy ugyanezt tanúsítja a felkelés után az önvédelem 
megszervezésében, a harci lelkesedés felkeltésében vállalt óriási szerepe is. 

A girondiak, akik oly könnyelműen játszottak a háború tüzével, most, 
hogy a lángok a tető fölött csapdostak, jórészt kétségbeestek. Az egyénileg 
becsületes, de idős és kishitű Roland azt indítványozta, hogy a kincstárral és 
a túszként őrzött királlyal együtt a kormány vonuljon délre. Danton reá 
mennydörgött: , Én Párizsba hozattam hetvenéves anyámat. Felhozattam két 
gyermekemet is, tegnap érkeztek meg. Ha a poroszok elfoglalnák Párizst, 
pusztuljak el előbb a családommal együtt, és húszezer fáklya égesse 
hamuvá Párizst egyetlen perc alatt! Roland, óvakodj szökésről beszélni, 
nem félsz, hogy a nép meghallja?" 

Vergniaud és Condorcet is támogatta Dantont, a kormány a helyén 
maradt. 

, Mint a nép minisztere, mint a forradalom minisztere?" állt ki Danton az 
augusztus 28-i esti ülésen is: , A nemzetgyűlés mutatkozzék méltónak a 


nemzethez!" Szeptember 1-én pedig, amikor az az álhír érkezett a 
fővárosba, hogy a poroszok által pár napja elfoglalt Longwy után Verdun is 
elesett, s amikor általános pánik tört ki, hiszen Verdun volt az utolsó erőd a 
Párizshoz vezető úton, Danton megint csak ellenállásra és harcra szólított 
fel: , Mire van szükségünk, uraim, hogy ellenségeinket legyőzzük? 
Merészségre, merészségre és ismét merészségre!" ,De laudace... de 
Vaudace... de Vaudace!" 

Öt negyedszázaddal később a forradalmi stratégiának ezt a híres jelszavát 
fogja idézni egy másik nagy forradalom vezére. . . 

A szorongatott Párizs lázasan készült az önvédelemre. A harci hangulatot 
azonban az a félelem zavarta, hogy a forradalom börtöneiben őrzött 
arisztokraták hátba támadják a felkelt népet. A sans-culotte-ok morogtak: 
, Hogyan hagyjuk idehaza védtelen családjainkat, kitéve az arisztokraták 
bosszújának?" Az augusztusi felkelőket az is bántotta, hogy a Törvényhozó 
Gyűlés még mindig nem állította bíróság elé az életben maradt svájci 
testőröket, és csak vonakodva szervezte meg a Forradalmi Törvényszéket. 

Ezt a törvényszéket egyébként nyaktilóval látták el. A később oly 
rettegetté vált ölőgépet egy Guillotin nevű orvosról nevezték el, de 
valójában már korábban is ismerték más országokban. A guillotine első 
áldozatai közt volt a király egyik bizalmasa, akinek irataiból kiderült, hogy 
XVI. Lajos vele utaltatott ki titkos pénzeket az emigránsoknak. 

A községtanács harmincezer lándzsát kovácsoltatott, felszerelte az 
önkénteseket, s kiadta a jelszót: , Fegyverbe, polgártársak, fegyverbe, az 
ellenség a kapuknál van!" A menetzászlóaljak indulóban voltak, amikor 
Verdun ostromának immár valóságos hírével együtt szeptember 2-án a 
bebörtönzött gyanúsak felkelésének rémhíre is megbolydította a hetek óta 
amúgy is szüntelen feszültségben élő emberek idegeit. Délután a marseille-i 
önkéntesek, akiknek ellenszegülő papokat kellett volna az egyik börtönbe 
kísérniük, meggyilkolták a foglyokat. Egy másik csapat egy másik börtön 
lakóit mészárolta le. A községtanács ellenőrizhető mederbe akarta terelni a 
vérfürdővé változó népítéletet, s ezért rendkívüli népbíróságot állított fel; 2- 
ától 6-áig tartott az öldöklés. 

Maillard  sans-culotte, aki ott volt a Bastille ostrománál, s aki az 
asszonyok versailles-i menetét is vezette, kivont karddal irányította az 
ítélkezést. Ha valakit ártatlannak talált, felfelé tartotta kardja hegyét; ha 


bűnösnek mondta ki a foglyot, kardját lebocsátotta. De több helyen 
továbbra is válogatás nélkül ölték a foglyokat. 

Lehetne eseteket idézni, példákat, amelyek bátor és nagylelkű sans- 
culotte-ok személyes kockázatot vállaló kiállását tanúsítanák, mert akadtak 
emberek, akik a nép dühét kordában akarták tartani. De ez sem változtat 
azon, hogy az öldöklés szörnyű volt. 

Haladó történészek mintegy 1100 áldozatról írnak, ezek háromnegyed 
része köztörvényes bűnöző lett volna. 

Ami a leszámolás elvi és politikai lényegére tartozik, a haladó történetírás 
hangsúlyozza, hogy e népi bosszú is hozzájárult a harci kedv felszításához, 
a — harcosok  biztonságérzetének és kérlelhetetlen  eltökéltségének 
felgerjesztéséhez. Azok a tömegek, amelyek a bukott udvar pártfogóit oly 
kíméletlenül gyilkolták le, a saját bőrüket is vásárra vitték a forradalomért, s 
ezrével haltak meg az osztrákok és poroszok ellen vívott háborúban. Az 
emigránsok és a forradalom közé árasztott vérfolyam — Danton állítólag 
tudatosan számított erre — minden gyáva egyezkedést lehetetlenné tett. 

Mindez igaz. De azt sem hallgathatjuk el, hogy Franciaországban és a 
külföldön sok, a forradalommal kezdetben rokonszenvező embert épp az 
ilyen kegyetlenségek riasztottak vissza. A forradalom ügye tehát nemcsak 
nyert, vesztett is a szeptemberi mészárlással. 

Marat, aki már korábban is azt tanácsolta az önkénteseknek, hogy a 
frontra vonulásuk előtt számoljanak le a nép ellenségeivel, később is 
egyértelműen védte az önkényes ítélkezőket. Hivatkozva a fogolylisták 
ellenőrzésénél tanúsított állítólagos gondosságra és saját fellépésére is, 
amellyel kisebb köztörvényes bűnösökért állt ki, így érvelt: , Az udvar nem 
lett volna ilyen kíméletes, ha augusztus 10-én ő győzött volna." Erre 
azonban tárgyilagos és higgadt emberek azt válaszolhatták volna, hogy egy 
forradalmár számára a királyi udvar nem képezhet összehasonlítási alapot. 

Csakhogy a harc a poroszok betörésével oly kíméletlenné vált, hogy 
tárgyilagosságra és higgadtságra már a barikád egyik oldalán sem nyílt 
mód. 


Valmy 


, Hozza el nekem a párizsi polgármester egyik ujját" — kacérkodott egy 
előkelő mainzi hölgy az emigránsok búcsúzó tisztjével. Tudniillik a 
polgármester ekkor jakobinus volt. 

A porosz és osztrák sereg védelme alatt vonuló emigránsok készek is 
voltak arra, hogy ilyen és ehhez hasonló szívességekkel viszonozzák a 
vendégszerető német nemesi hölgyek kedvességét. A hangulat remek volt, 
hiszen a forradalom csapatai mindenütt hátráltak. 

Azon a napon, amikor Párizsban elkezdődött a népítélet, Verdun 
csakugyan megadta magát. Beaurepaire parancsnok — akinek emlékét a mi 
Petőfink versben fogja megörökíteni — valószínűleg önkezével véget vetett 
életének, nehogy rajta száradjon az erőd feladásának szégyene. 

Megnyílt az út Párizs felé. 

Szerencsére a braunschweigi herceg, aki még a régi stratégiai szabályok 
híve volt, oly óvatosan hatolt előre a porosz csapattal, hogy Dumouriez-nak 
az Argonne dombjai elérésével sikerült Párizs és a poroszok közé vonulnia. 
, Verdunt elvették — jelentette a hadügyminiszternek —, de én várom a 
poroszokat. Az Argonne dombjainak hágói Franciaország Thermopülai 
szorosai lesznek, de én szerencsésebb leszek, mint Leónidasz." Az üzenet 
nemcsak azt árulja el, hogy Dumouriez remekül értett az önreklámhoz, 
jóstehetségét is bizonyítja — csakugyan nem halt meg a hágóknál, s 
ennyiben szerencsésebben járt a legendás spártai királynál. 

Egyelőre azonban esze ágában sem volt megütközni. Titkos 
tárgyalásokról szőtt terveket, mert arra számított, hogy ha sikerül időt 
nyernie, a betegségektől tizedelt porosz sereget a közelgő tél , harc nélkül is 
szét fogja mállasztani". Danton tudtával és támogatásával sikerült is 
hadifogolycsere ürügyén politikai tárgyalásokba bocsátkoznia a porosz 
vezetőkkel, akik némelyikében szintén mutatkozott hajlam az egyezkedésre. 
Dumouriez még a hétéves háború alatt foglya volt a braunschweigi 
hercegnek, aki tisztességesen bánt vele. E kapcsolat most kedvezett a 
kölcsönös puhatolózásokban. A herceg különben is csak ímmel-ámmal vett 
részt e hadjáratban, mert jobban szeretett volna Poroszország keleti 
határainál erőt mutatni, s minél többet lecsípni az újabb felosztás elé néző 
Lengyelországból. 

Aki a forradalmárt meg akarja különböztetni a szájhőstől, semmi 
kivetnivalót nem találhat abban, ha egy katona  Anti-Leónidaszként 
tárgyalásokkal akarja visszaszorítani az ellenséget. Nem elv, eredményesség 


kérdése ez. Egyre több jel kezdett azonban arra mutatni, hogy Dumouriez 
nemcsak a poroszokat szeretné becsapni. A porosz király hajlott hercege 
érveire, de szerette volna a saját felséges táborba szállását hadi dicsőséggel 
koronázni, s ezért támadásra ösztökélte a főparancsnokot. A herceg Valmy 
magaslatai ellen vezényelte seregét. 

Valmynál Dumouriez egyik elkülönített hadteste foglalt állást, 
Kellermann irányítása alatt. (Az egyik dandár élén az orléans-i herceg 
legidősebb fia állt, most még a forradalom híve, később Franciaország 
királya, Lajos Fülöp néven...) 

A poroszok oly szigorú mértani alakzatban nyomultak előre, mintha 
körzővel-vonalzóval jelölték volna ki irányukat. A Nagy Frigyes nevelte 
legyőzhetetlen hadsereg két szárnyát előretolta, el akarta szakítani 
Kellermannt a főseregtől. Ötven ágyúval egyszerre nyitottak tüzet. A 
francia tüzérség válaszolt. 

Két órán át mintegy tíz-tízezer lövedéket zúdítottak egymásra. Pokoli zaj 
támadt, a füstfelhő betakarta a katonákat, akik gyakran csak vaktában 
lődöztek. Kellermann megingást vélve felfedezni a poroszok soraiban, 
előrevágtatott, de egy golyó földre döntötte lovát, mellette száguldó 
hadsegéde is elesett. Hirtelen két lőporos kocsi is a levegőbe repült, a 
robbanás egész rendet vágott a francia seregben. A poroszok felbátorodva 
rohamra készültek. 

Kellermann akkor hátravezettette új lovát, így jelezve katonáinak, hogy 
nem akar menekülni — győz vagy meghal. Háromszínű bokrétával díszített 
fövegét kardja hegyébe csapva, , Éljen a nemzet!" kiáltással kitűzette a 
szuronyokat. A nemrég még menekülni akaró katonák újra csatarendbe 
álltak, s megindultak az ellenség elébe. 

Ekkor már nyolcvan porosz ágyú szórta a kartácsot. De a franciák nem 
hátráltak, annál inkább meg-meginogtak a poroszok támadó sorai. A 
braunschweigi herceg, az öngyilkos lelkesültség e félelmetes helytállását 
látva, visszavonulót veretett. 

Az ágyúk egy időre elhallgattak. De délután négy órakor a porosz király 
személyesen új harcra tüzelte seregét. Ám hiába. Katonáit gyilkos tűz verte 
vissza a bevehetetlen magaslat alól. 

Több száz halottat veszítve, a poroszok véglegesen visszavonultak. 

A győzelem nem annyira hadászati, mint inkább politikai jelentősége 
miatt lett döntő. A porosz sereg megmaradt, de legyőzhetetlenségi 


nimbusza szertefoszlott. A forradalom lenézett , gyülevész? hada viszont az 
egész világ előtt bebizonyította szervezettségét, fegyelmét, erkölcsi erejét. 
A táborban tartózkodó nagy német költő, Goethe, aki pedig egyáltalán nem 
volt elfogult a franciák javára, titkára szerint e megrendült szavakkal 
mondta ki a csata történelmi tanulságát: , Ez a hely és ez a nap új korszak 
kezdetét jelzi a világtörténelemben.?" 

Ez történt Valmynál, 1792. szeptember 20-án. 

Ugyanezen a napon Párizsban a Törvényhozó Gyűlés leköszönt, és átadta 
helyét a Nemzeti Konventnak. Másnap, legelső érdemi ülésén, a Konvent 
kikiáltotta a köztársaságot. 

A futár, akit a Konvent küldött a hadsereghez, útközben találkozott azzal 
a hírnökkel, aki Kellermann győzelmének hírét hozta. , Köztársaság!" — 
kiáltotta az egyik. , Győzelem!" — felelte a másik. 


A Konvent pártjai 


Tíz-egynéhány évvel e nevezetes nap után Napóleon császár Valmy 
hercegévé emelte Kellermannt, a köztársaság első győzelmének kovácsát. 
Keserű fintora ez a történelemnek. 

De ezt a fordulatot akkor senki sem jósolta volna meg. Párizs 
örömmámorban tapsolt a köztársaság kikiáltásának. Augusztus 10-ének 
gyümölcse beérett, a monarchia megdőlt. , Uraim — szólt Roland miniszter 
körlevele a hatóságokhoz —, hirdessék ki a köztársaságot, azaz hirdessék ki 
a testvériséget, mert a kettő egy és ugyanaz." 

De a testvériséget , könnyebb kihirdetni, mint megvalósítani. 
Franciaország nem a testvériség, hanem a véres polgárháború felé rohant. 
Maguk a köztársaságot kikiáltó pártok is hamarosan halálos ellenségekként 
fognak egymás ellen rontani. 

És a harcot épp Roland-ék pártja, a Gironde kezdte. Az új nemzetgyűlés 
vezető pártját, mintegy kétszáz képviselővel, ők alkották, de a baloldalról 
jobbra szorultak. A szélső radikális jakobinusok, akik a Törvényhozó 
Gyűlésben csak néhány mandátumot birtokoltak, most száz képviselővel 
lepték el az ülésterem felső sorait, a , Hegyet". Párizs küldte be a 
Konventba a leghíresebb  montagnard-okat (montagne - hegy): 
Robespierre-t, Dantont, Marat-t, Desmoulins-t és Collot d" Herbois-t, aki a 
köztársaság kikiáltására tett indítvánnyal tette ismertté nevét. A Gironde és 
a Montagne hívei még együtt jártak a jakobinus klubba, de már ott is egyre 
nyíltabban rajzolódott ki a forradalmon belüli háború új frontja. 

A Konventnak 750 képviselője volt, tehát a többség egyik hangadó 
párthoz sem tartozott, hol ide, hol oda húzott. Nem minden gúny nélkül 
, Síkság" vagy , Mocsár" néven hívták őket. 

A Gironde tagjai nyilván őszinte felháborodással emlegették a 
szeptemberi vért, de a Gironde-Montagne összeütközés lényegi mozgatója 
nem a börtönmészárlás erkölcsi megítélése: a forradalom további 
kibontakozási iránya volt a viszály tétje. A girondiak, a köztársaság 
kikiáltása, valamint a valmyi siker és a Dumouriez által elért fegyverszünet 
után a forradalom megállítására törekedtek, a hegypártiak viszont tudták, 
hogy a győzelem még nem végleges, a konszolidáció még korai, s a harc 


radikális folytatására készültek. Nagy vonalakban azt lehet mondani, hogy a 
közép- és kispolgárság eltérő osztályérdekei is meghúzódtak az ellentétek 
hátterében. 

Ülésről ülésre fokozódó indulattal, 1792 utolsó hónapjait a Konvent belső 
harcai töltötték ki. Marat s egyszersmind egy Marat-Danton-Robespierre 
állítólagos triumvirátus diktatúrája volt a Gironde célpontja, törekvése 
pedig az, hogy a 83 megye nyomásával ellensúlyozza vagy törje szét a 
párizsi községtanács növekvő hatalmát. 

Danton elutasította a diktátorság vádját, halált követelve arra, aki 
, kényúrképpen akarna uralkodni a nép képviselői fölött". De nem kímélte a 
Gironde-ot sem, amely a megyéket Párizs ellen akarta uszítani: 
halálbüntetést . javasolt azokra is, akik  ,szét akarják darabolni 
Franciaországot", mert , Franciaországnak feloszthatatlannak kell lennie". 

Robespierre is tiltakozott mind a diktátorság, mind a triumvirség vádja 
ellen. A vád egyébként ekkor még mindenképpen alaptalan volt, s a 
Gironde Robespierre elleni támadásával csak azt érte el, hogy a 
Megvesztegethetetlen a sértett ártatlanság öntudatával védhette magát, s 
tekintélye tovább erősödött a nép szemében. 

Marat felszólalása kavarta fel a legnagyobb vihart. , Le a szószékről? — 
kiáltották sokan, de Marat hidegen állt a dühöngő Konvent előtt. Durva 
kelméből készült s piszkosnak látszó nadrágjával, rövid mellényével, nyitott 
ingével kiütközött a gondosan öltöző képviselők közül, kezével tömött 
hajában turkálva, szándékos illetlenséggel fejezte ki, hogy felette áll a 
társadalom minden illemszabályának. 

, Nekem e gyűlésben sok személyes ellenségem van"? — kezdte végre, 
amikor csendesült a tüntetés. , Mindenki az!" — ordította a felingerült 
többség. Marat azonban makacsul folytatta beszédét. Elismerte, hogy 
Robespierre és Danton ellenezte a diktátorság avagy a triumvirség eszméjét, 
azután váratlan fordulattal kijelentette: , Ha valaki hibás, hogy ezt az eszmét 
a közönség közé vetette, az én vagyok! Rám háramoljék a nemzet bosszúja, 
de mielőtt a gyalázat vagy a pallos fejemre hullana, hallgassanak meg!" 

A merész szavaktól megdöbbent Konvent most már csendesebben 
követte Marat beszédét. A nép barátja részletesen kifejtette, hogy a külső és 
belső ellenforradalmat csak egy könyörtelen diktatúra tudja elhárítani. 
, Becsvágyó szándékokkal vádolnak engem? — kérdezte. — Nézzenek rám, és 
ítéljenek." Kezével a piszkos zsebkendőre mutatott, amellyel fájó fejét 


kötözte be, azután megvető gúnnyal mellényének lyukas zsebeit forgatta ki 
a Konvent képviselőinek szeme láttára. 

A girondiak szónokai tovább támadták Marat-t, de végül is nem merték 
kimondani ellene a vádhatározatot. Marat újra a szószékre lépett, s pisztolyt 
húzva ki mellénye alól, a fegyver csövét homlokára szorítva így kiáltott fel: 
, Kinyilatkoztatom, hogy amennyiben vád alá helyeztek volna, e szószék 
lábainál lőttem volna szét agyamat... Íme, ez a gyümölcse 
virrasztásaimnak, munkáimnak, nyomoromnak és szenvedéseimnek. De én 
köztetek maradok, és dacolok dühötökkel!" 

Egy csoport követ ,A nyaktilóra!" kiáltással a szószékhez rohant, de 
Marat mellén keresztbe font karral, hidegvérűen, kihívó daccal állt meg a 
helyén. Tudta, hogy igaza van: a forradalmat csak a diktatúra mentheti meg. 

A Konvent végül is levette Marat ügyét a napirendről. A Gironde 
támadása csak arra volt jó, hogy alkalmat szolgáltasson Marat 
merészségének és vértanúi eltökéltségének bizonyítására — egy vele 
rokonszenvező karzat előtt. 

Alkatánál és politikájánál fogva Danton lett volna az egyetlen olyan 
vezető, aki közvetíteni tudott volna az egyre féktelenebb pártharcokban. A 
Gironde legtöbb hangadója azonban éppúgy gyűlölte őt, ,a csőcselék 
Mirabeau-ját", mint Marat-t, s Danton egységtörekvései már csak ezért sem 
sikerülhettek. Miként korábban La Fayette alkotmányos monarchistái, most 
a köztársasági girondiak fáradoztak a saját végzetük meggyorsításán. 


Capet Lajos pere 


Gamain mester nagy megftiszteltetésnek tekintette, hogy a király tanítója 
és tanácsadója lehetett a lakatosság művészetében. Készséggel segédkezett 
az uralkodónak — még augusztus 10-e előtt — ama vasszekrény vagy 
pontosabban: falba épített titkos fiók elkészítésében is, amelyben Lajos a 
bizalmas iratokat tartotta. Nem sokkal azonban e mestermű befejezése után 
a lakatos megbetegedett. Képzelgésében vagy okkal, nem tudhatjuk, tény, 
hogy lázas agya összefüggést teremtett a kór és a titkos fiók között, s arra a 
következtetésre jutott, hogy a király vagy a királyné meg akarta mérgezni őt 
mint veszélyes titok tanúját. Gamain bosszút forralt, s hosszas tépelődés 
után 1792. november 20-án feltárta a titkot Roland belügyminiszternek. A 


különben tisztességes Roland nem valami szabályos, de teljesen érthető 
módon egyedül rohant a Tuileriákba. Nyilván volt oka arra, hogy akár 
barátait, akár ellenségeit terhelő iratokra számítson. 

A fiók csakugyan létezett, s beszédes papírokat rejtett magában. Nem 
tudni, elvett-e belőlük Roland vagy sem, de amit a Konvent elé tárt, az is 
épp elég volt az egész ország — megdöbbentésére. — Mirabeau 
megvesztegetettségének, La Fayette királybarát szolgálatainak bizonyítékai 
mellett legterhelőbbek azok az iratok voltak, amelyek cáfolhatatlanul 
igazolták a király kétszínűségét, összejátszását a Franciaország ellen vonuló 
külföldi hatalmakkal. 

Ekkor már hetek óta dúlt a vita a Konventban a király sorsa felett. E 
vitában dermesztette meg először a Konvent többségét az alig huszonnégy 
éves Saint-Just, Robespierre tanítványa, aki mesterénél is következetesebb 
híve volt a Nagy Tannak, Rousseau eszmerendszerének. Gyengéd 
megjelenését cáfoló mondatok hagyták el finom ívű száját: ,,. . én nem látok 
középutat: ez az ember vagy uralkodik, vagy meghal... Nem lehet ártatlanul 
uralkodni... ezt csak feltételezni is őrültség. Minden király lázadó és 
bitorló." 

A vasszekrény felfedezése lehetetlenné tette a per további halasztását. 
, Önöknek nem ítéletet kell hozniuk egy ember mellett vagy ellen — 
támogatta most már Robespierre is Saint-Just érvelését -, hanem 
intézkedniük kell a közjó érdekében." Marat és Robespierre, korábban a 
halálbüntetés eltörlésének híve, a külső és belső ellenforradalom által 
teremtett légkörben a rousseau-i tanítás legfélelmetesebb pontját is magáévá 
tette: ,Ha az államra nézve célszerű, hogy meghalj, akkor meg kell 
halnod..." 

Bonyolult viták következtek: mire van joga a Konventnak, és mire nem; 
sérthetetlen-e a király személye vagy sem; mi legyen a büntetése, ha bűnös, 
s azonnal végezzék-e ki, vagy várjanak halálával? Minden jog valamely 
uralkodó hatalom önigazolása. Polgárháborús időkben ez az igazság még 
kirívóbban mutatkozik meg. Fölösleges tehát hosszan ecsetelnünk e jogi 
viszályt; a király pere politikai küzdelem volt, amelyben legkevesebbet az 
számított, hogy melyik fél milyen jogászi érveket tud előkaparni. 

Mialatt a Konvent Lajos okán és ürügyén önmagával hadakozott, a király 
a Temple négyszintes tornyában várakozott sorsára. Ő lakott az első 
emeleten a trónörökössel, a másodikon a királyné a leányával, a 


harmadikon a király húga. A földszintet a fegyveres őrség szállta meg. A 
royalisták később könnyeztető legendákat költöttek a királyi család 
fogságáról. Ahhoz képest, hogy Lajos nemrég még mindenható monarcha 
volt, csakugyan elviselhetetlen körülmények közé került. De ahhoz képest, 
hogy Franciaország ellenségeivel paktált a saját nemzete ellen, tűrhetően 
bántak vele: nappal meglátogathatta hozzátartozóit, olvashatott, írhatott, 
sétálhatott, mellette maradt komornyikja is, s tizenhárom szakács sürgött- 
forgott a foglyoknak dolgozó konyhán. Az az igazság, hogy későbbi 
korokban általában nem bántak így az állam rabjaival, s maga a forradalom 
is csak a királlyal szemben engedte meg magának ezt a nagyvonalúságot. A 
forradalom legnagyobb harcosai később boldogok lettek volna, ha 
tizedannyi jogot élvezhettek volna fogságukban, mint a király. A monarchia 
évszázados tekintélye oly nyomasztó volt, hogy a trón még bukása után is 
több kiváltságot tarthatott meg, mint amennyit a Forradalmi Törvényszék 
elé került forradalmárok. . . 

A királyi pár ki is használta azt, hogy maradt bizonyos mozgási 
lehetősége. Jó néhányan fogják majd a nyaktiló alá hajtani fejüket azért, 
mert kalandos szöktetési terveket szőhettek a király vagy később a királyné 
megmentésére. 

A megidézett Capet Lajost díszes hintóban vitték a Konventba. A volt 
uralkodó szánalmasan és ügyetlenül tagadott, még a titkos fiókra sem 
emlékezett, még a saját aláírásával ellátott leveleket is cáfolta. Védekezése 
éppolyan volt, mint uralkodása — ingatag és erélytelen. 

1793. január 14-étől 17-éig tartott a Konvent szavazása. 720 jelenlevő 
képviselőből 683 egyértelműen ,igen"7-nel felelt a bűnösség kérdésére. A 
többiek szintén bűnösnek találták a királyt, de kétségbe vonták a Konvent 
ítélkezési jogát. A büntetésnem megszavazásakor 726 küldött volt a 
teremben, öten nem szavaztak, így tehát 361 szavazat kellett a megkívánt 
többséghez. Pontosan ennyien adták szavazatukat a király azonnali 
kivégzésére. Mások a halálos ítéletet elhalasztva akarták, megint mások 
fogságbüntetést vagy számkivetést javasoltak. 

Minden képviselőnek személyesen kellett leadni és megindokolni 
szavazatát, emiatt teljes 24 órán át tartott az ítélkezés. A girondiak eddig 
minden lehető módon húzták a végső döntést, de most nem mertek 
szembeszállni a néphangulattal, s nagyrészt a halál mellett döntöttek. A 
karzaton figyelő tömeg különös várakozással figyelte az orléans-i herceget, 


aki az Égalité (Egyenlőség) nevet vette fel, s akinek most saját nagybátyját 
kellett a nyaktiló alá küldenie. Oda is küldte, hosszas érveléssel; Sieyés 
abbé, a velős mondások embere következett utána, aki az orléans-i iránt 
érzett megvetését is belesűrítette ítélete négyszavas indoklásába: ,,La mort, 
sans phrase!" Ami magyarul körülbelül ennyit tesz: , Minden mellébeszélés 
nélkül — halál!" 

1793. január 24-ének reggelén indult el Lajos király az utolsó útra. 
Hatvan dobos verte az ütemet hintaja előtt. Hadseregnyi katonaság, 
nemzetőrség, tüzérség kísérte a kocsit, amely a királyi palotával szemben 
felállított nyaktilóhoz hajtatott. A király zsoltárokat olvasott, hogy 
megeddze lelkét a végső pillanatra. A Forradalom terére érve, kiszállították 
a hintóból, és felvezették a vérpad magas lépcsőin. 

Halála órájában a király több férfiasságot mutatott, mint egész uralkodása 
alatt. , Nép... én ártatlanul halok meg...!?" — kiáltotta utolsó erejével. De a 
dobok pergése és a tömeg zúgása elnyomta hangját. Pár perc múlva a hóhér 
felmutatta a király lemetszett fejét, amelyből még fröcskölt a vér. A 
nyaktiló közelében állók felkapaszkodtak az emelvényre, kardjuk és 
lándzsájuk hegyét a kiömlő vérbe mártották, és az égre emelve harsogták: 
, Vive la républigue!" 

. . Lajos az egyik, Robespierre-ék a másik oldalon — így nagyon egyszerű 
volna a történelem. Említsük meg két férfi nevét e per kapcsán, hogy 
példájukkal közelebb kerülhessünk a valóságos história bonyolultabb 
tragédiáihoz. 

Condorcet, a filozófus, a Gironde híve volt. Szabad emberek eszményi 
köztársaságáról álmodozott, s kiállt az amerikai köztársaság mellett már 
akkor, amikor sok későbbi köztársasági még fejet hajtott az udvar előtt. De 
meggyőződéses ellenfele lévén a halálbüntetésnek, girondi elvbarátaitól 
eltérően az életfogytiglani fogságbüntetésre szavazott. Ez is egyik oka lesz 
annak, hogy nemsokára menekülnie kell a Forradalmi Törvényszék elől. De 
ő, miközben halálra keresik a forradalom nevében, rejtekhelyén élete utolsó 
pillanatáig írja nagy művét, Az emberi szellem haladásának történelmi 
vázlatát. Amikor elfogják, méreggel menti meg fejét a nyaktilótól. . . 

És most egy másik filozófusról, ki az ellenkező párthoz tartozott, de 
hasonló sorsát hasonló erkölcsi bátorsággal vállalta. Malesherbes — még a 
forradalom előtt — miniszterként síkraszállt a reformokért, emiatt a király 
menesztette. Most viszont, hogy az egykor hatalmas uralkodó bajba jutott, a 


hajdani ellenzéki miniszter védőjéül ajánlkozott. ,,...én két ízben hívattam 
meg annak tanácsába - írta a Konventnak -, ki uram volt oly időben, midőn 
e hivatal mindenkinek becsvágyául szolgált. Én ugyanazon szolgálattal 
tartozom neki, midőn a hivatal olyan, hogy sokan veszélyesnek találják." S 
az agg férfi, ki lelke mélyén felvilágosult reformer volt, büszke daccal 
vállalta a király védelmét, tüntetően , felségnek" szólította Capet Lajost — s 
ezzel ő is feliratkozott a nyaktiló önjelöltjeinek listájára. 

Nem szabad tehát azt képzelnünk, hogy az egyik oldalon csupa 
hitványság sötétlett, a másik oldalon csupa erény tündökölt. A forradalom 
és az ellenforradalom minden irányzatának akadtak olyan képviselői, akik 
meggyőződésük önkéntes  mártírjaként, tiszta lelkiismerettel utolsó 
pillanatukig merészen küzdöttek elveikért. 

A per igazi nagy politikai kérdése az volt, hogy a király kivégeztetése 
használ-e a forradalomnak vagy sem. Az azonnali halál ellenzői azzal 
érveltek, hogy Lajos lefejeztetése még erősebbé fogja tenni a külső és belső 
ellenforradalom támadását. A halál kimondói úgy vélték, hogy az 
ellenforradalom semmiképpen sem fogja megadni magát, az ellene harcolók 
visszakozását az ítélet végrehajtása lehetetlenné teszi, s így rettenthetetlenül 
fognak küzdeni a győzelemért. 

Annyi tény, hogy a király pere és kivégeztetése után az országon belül és 
a frontokon, sőt a forradalmi erők között is a harc még kíméletlenebbé vált. 


Győzelemből vereségbe 


Európa polgárai és elnyomott tömegei jórészt csak egy agyoncenzúrázott 
sajtó rágalmaiból értesülhettek a forradalmi eseményekről. Néhol még 
beszélni sem volt szabad arról, ami Franciaországban történt. Mint az 
akkori Magyar Kurírban olvashatjuk, a bécsi ,kafés gazdák" szigorú 
parancsot kaptak, ,hogy senkit a fÍrantzia revolutióról bölcselkedni ne 
engedjenek", s az ilyen beszédeket jelentsék , a Policáj Directio előtt". 

De a hazug sajtó rágalmai, sőt a forradalom valóságos túlzásai ellenére is 
Európa elnyomottjainak öntudatos képviselői megértették a forradalom 
lényegét, s mint a magyar költő kifejezte magát, , vigyázó szemüket" 
Párizsra vetették: Titkos társaságok alakultak Európa-szerte, s várták a 
népek felszabadulásának reménységét, a forradalom hadseregét. 


S ez a hadsereg diadalmasan nyomult előre. 

1792 tavaszán, mint a Magyar Kurír beszámol róla, egy , bajszos magyar 
huszár" fennen dicsekedett, hogy a legutolsó török háborúban , nemzeti 
vitézségünket az egész világ előtt az irigységig" szerencsénk volt kimutatni, 
s most azzal gerjesztette , vitézi érzékenységre? katonáit, milyen könnyű 
lesz győzni a francia , frizérok, nem hadi férfiak, táncmesterek?" ellen. A 
Magyar Hírmondóban pedig egy pesti nótáriusról olvashatunk, aki csak azt 
kérte , Édes Királyától", adjon neki , kardot, fokost... tojástetejű magyar 
süveget, Gyulai-forma ujjatlan lajblit, nadrágot, mákos köpönyeget és 
borjúbőr csizmát", s akkor a franciák , kutya nemzetségét" meg fogja 
szalasztani. 

Ilyen hetvenkedve készült a feudális Európa a franciák ellen, de 
hamarosan kiderült, hogy a , török háború csak farsangi mulatság volt" a 
francia háborúhoz képest, amint szintén a Magyar Hírmondó kifejezte 
magát. 

Valmy után Dumouriez Belgiumnak fordult, hogy kiverje onnan az 
osztrákokat.  Jemappes mellett a tábornok személyesen vezette 
rohamoszlopait az osztrák sánc ágyúi ellen, rázendített a Marseillaise-ra, s 
az egész sereg vele zúgta a forradalom himnuszát. A szuronyroham döntött, 
az osztrákok rémülten vonultak vissza. 

Velük együtt hátráltak — a , frizérok" elől — a magyarok is. . . 

A Rajna mellett Custine tábornok lett a parancsnok, aki már Washington 
seregében is küzdött. Speyernél győzött, s felszabadította Mainzot. Itt a 
forradalom sok őszinte híve várta a franciákat, köztük volt Georg Forster, a 
nagy természettudós, aki később Párizsba költözött. Délen egy másik 
tábornok Savoyát és Nizzát foglalta el a szárd királytól. 

A forradalmi sereg hatalmas sikerei mindjárt egy új, következményeiben 
messzire mutató problémát vetettek fel: mi legyen a felszabadított 
államokkal? Mindazok, akik a forradalomhoz vezető eszméket a maguk 
tisztaságában fogták fel, természetesen ellenezték a hódítást, más országok 
államrendszerének külső erőszakkal való megváltoztatását. , Óvakodjunk 
hasonlóvá válni a királyokhoz!" — kiáltott fel Camille Desmoulins, amikor a 
Konvent arról tanácskozott, csatolja-e a köztársasághoz Savoyát. De 
természetesen jobban érvényesült azok szava, akik a hódítás elvét hirdették. 
Maga Danton is Belgium bekebelezését, Franciaország ,, természetes 
határainak" megteremtését követelte. Az ilyen szándékokat támogatta a 


háború elemi szükséglete is, hiszen a hadsereget el kellett tartani, s a háború 
költségeit legegyszerűbb volt a felszabadított népekre hárítani. 

, A háború logikája — írja Soboul, a neves francia történész — és a politikai 
szükségszerűség hamarosan  hódítássá változtatta a  felszabadítást." 
Valószínű, hogy e folyamat sokban szükségszerű volt. De nem kell mindent 
helyeselni, ami szükségszerű. , Az annexió volt az egyetlen lehetséges 
politika — folytatja Soboul —, amely megakadályozhatta a megszállt 
országokban az ellenforradalmat." Ez is igaz lehet. De csak azzal a 
kiegészítéssel együtt, hogy az ellenforradalomnak a legjobb ürügyét épp az 
annexió szolgáltatta. A forradalmi demokrácia vívmányainak életbe 
léptetése a haladó belga és a mainzi polgárok körében természetes 
lelkesedést váltott ki, de önállóságuk semmibevétele sokakat lehangolt, és 
főleg mélyen sértette a népi tömegek nemzeti érzékenységét. , A belga nép 
— írja Blos, ki szintén szocialista szellemű történész volt — összetévesztette 
papjainak és arisztokratáinak történeti jogait a saját jogaival." Nos, voltak 
olyan, az egyház által félrevezetett paraszti és egyéb tömegek, amelyek e 
tévesztés áldozatai lettek. De amikor a Konvent 1793 márciusában 
Franciaországhoz csatolta Belgiumot, ezzel nemcsak a belga arisztokraták, 
hanem a belga nép önállóságra való jogát is sértette. 

E roppant jelentőségű, a forradalom végső sorsára kiható ügyben most 
Robespierre látott a legtisztábban. Már a háború előtt alapelvként fejtette ki: 
,A legvadabb ötlet, mely politikus agyában megszülethet, hogy 
elegendőnek tartja, ha egy nép fegyverrel betör egy idegen nép területére, 
törvényei és alkotmánya elfogadtatása végett. Senki sem szereti a 
felfegyverzett apostolokat, és a természet, valamint az ésszerűség első jó 
tanácsa, hogy mint ellenséget kell kiűzni őket..." Később még 
határozottabban tiltakozott az ellen, hogy Franciaországot feláldozzák ,a 
nemzetek gyűlöletének", hogy , utálatossá tegyék?" a forradalmat a világ 
előtt. 

Robespierre olyan forradalmár volt, aki nemcsak a franciák szemével 
tudta nézni a francia forradalmat. Megérezte azt, amit fél századdal később 
egy német forradalmi költő úgy fejezett ki, hogy a népek nem kérnek az 
idegen szabadságból. , Nincs szükségünk arra a jegyesre — írta Herwegh —, 
akit francia katonák tartottak karjaikban, mielőtt hozzánk vezették volna." 
A kijelentésből túlzott nemzeti gőg árad, de ez a túlhajtott nemzeti érzés 


valóságosan létezik a kiélezett történelmi helyzetekben, s a valóságra 
figyelő forradalmár nem hagyhatja számításán kívül. 

Az igazság kedvéért meg kell azonban állapítanunk, hogy ekkor még, az 
egész korszakot átfogó háború kezdetén, a dolgok nem rajzolódtak ki ilyen 
élesen. Robespierre megsejtette a távoli jövőt, amely majd Lipcsénél és 
Waterloonál a népek Napóleon elleni felsorakozásában fog megtestesülni. 
Most azonban — s még sokáig — a legjobb belga, holland, Rajna-vidéki, 
olasz és magyar hazafiak a francia seregek győzelmében reménykedtek. 
Arra számítottak, hogy a megszállásra emlékeztető intézkedések, a 
hatalmas hadisarcok, a bekebelezések csak átmeneti jelenségek, s a 
győzelem után a felszabadult francia köztársaság megtér saját eszméihez. 

Annál is inkább reménykedhettek ebben, mert a köztársaság gyors 
diadalait figyelmeztető vereségek váltották fel. 

Dumouriez ugyanis Belgium elfoglalása után Hollandiába vonult be, ahol 
egyébként a nép többsége őszinte lelkesedéssel fogadta. Seregének 
Belgiumban hagyott részét azonban az újra támadó osztrákok megverték. 
Dumouriez-nak ott kellett hagynia Hollandiát, hogy Belgiumot védhesse, de 
legyőzetve onnan is kiszorult. Az északi hódítás tehát elveszett. 

A tábornok most mutatta ki a foga fehérét. Hogy megelőzze a Konvent 
felelősségre vonó intézkedéseit, maga lépett fel támadólag. Megegyezett az 
osztrákokkal, hogy velük fegyverszünetet kötve Párizs ellen vonul, s 
visszaállítja az 1791-es állapotokat, vagyis az , alkotmányos monarchiát". 

Veresége s bizonytalan, nem világos szándékú vonulgatásai miatt 
gyanúba esett a Konvent előtt. A jakobinusok különben is már régóta 
bizalmatlanul figyelték. A Konvent megidézte a tábornokot. A 
hadügyminiszter és három biztos vitte e határozatot Dumouriez 
vezérkarához. 

, Akar-e engedelmeskedni a Konventnak vagy sem?" -— kérdezte a 
kiküldött biztosok egyike. , Nem!" — felelte a tábornok. , Akkor ön többé 
nem vezére a katonáknak — vágott vissza a biztos —, iratait le fogjuk 
pecsételni, ön fogoly." Dumouriez erre intett a készenlétben álló 
huszároknak, elfogatta a biztosokat és a minisztert, majd átadta őket az 
osztrákoknak. A nagyravágyás, amely mögül hiányzott a határozott 
forradalmi meggyőződés, végre eljutott természetes kifejletéhez, az 
áruláshoz. 


Mindez 1793. április elején zajlott le. Dumouriez ezek után megkísérelte 
magával ragadni katonáit, de sikertelenül. Bukását felismerve, négy nap 
múlva a chartres-i herceg és a leendő Lajos Fülöp meg néhány tiszt 
kíséretében — míg feje körül saját katonáinak golyói sziszegtek — átlovagolt 
az osztrák sereg táborába. 

A sereg nélküli vezér nem ért sokat az osztrákoknak és a poroszoknak, a 
francia emigránsok pedig ugyanúgy gyűlölték őt, mint az igazi 
forradalmárokat. Angliában telepedett le, a kormánytól kapott kegydíjat, s 
reménytelen tervek szövögetése, önigazoló iratok körmölgetése közben 
még harminc évet élt élőhalottként. Megérte a francia történelem néhány 
rendkívüli fordulatát, egészen a Bourbonok diadaláig, de minden párt 
elfordult tőle — Dumouriez egyiknek sem kellett. 

Az árulás lélektanához tartozik, hogy erkölcsi és politikai igazolást keres 
magának. A Konventhoz küldött leveleiben és a biztosokkal folytatott 
vitában Dumouriez vádolta Robespierre-t s jakobinusait, szidta a francia 
hadsereget, amely Belgiumban meggyalázta a templomokat, fosztogatott és 
így tovább. Siralmas ez az érvelés. Mindenki tudta, hogy nem Robespierre- 
ék akarták a háborút, ellenkezőleg: küzdöttek ellene s a kardcsörtető 
Gironde ellen, és Dumouriez legelőször épp azzal vált gyanússá 
szemükben, hogy a tábornok is annyira óhajtotta a háborút. Az okozatért 
egyébként is az okozók felelősek, kivált ha ráadásul még a főparancsnok is 
köztük van, aki serege túlkapásaiért elsősorban önmagának tehet 
szemrehányást. De nem is ez a fontos. Az a lényeg, hogy akármilyen 
túlzásokba, hibákba vagy vétkekbe sodródhatott a forradalom, bármennyire 
megsérthette is a belga nép vallási érzékenységét, ez nem szolgáltathatott 
okot Dumouriez-nak arra, hogy a forradalom és a nemzet ellenségeinek 
soraiba álljon át. 

Szerencsésebb akart lenni Leónidasznál, s az ellenséget hazájára 
szabadította. Caesari ábrándokat szőtt, elfeledkezve arról, hogy a Róma 
ellen vonuló Caesar nem szövetkezett az ellenséggel hazája ellen. Így lett 
Leónidasz és Caesar követője helyett mindkettőnek szánalmas karikatúrája. 

Az árulás következtében az egyszer már megvert külső ellenség újra 
Franciaország határaihoz közeledett. 

Épp akkor, amikor a belső ellenség minden eddiginél hevesebb és 
eredményesebb támadást kezdeményezett: a Vendée vidékén nyílt 
ellenforradalmi lázadást robbantott ki. 


A köztársaság halálos veszedelembe került. 


A Gironde bukása 


Ha az ellenforradalom a lázadás szélsőséges eszközéhez nyúl, akarva- 
akaratlanul a szélsőséget juttatja uralomra a forradalmon belül is. A porosz-— 
osztrák koalíció sikere és a Vendée felkelése megpecsételte a Gironde 
sorsát. A Konvent vitái bírósági tárgyalásokra kezdtek emlékeztetni. 

Idézzük fel egy pillanatra e nevezetes viták színhelyét. A Konvent épp 
most, 1793 májusában költözött át a Lovarda csarnokából az üresen maradt 
és Nemzeti Palotának elkeresztelt Tuileriákba. A földszinten fegyvergúlák, 
tábori ágyak jelezték, hogy itt tanyázik az őrség. A Konvent az első 
emeleten működött. 

A kertben gyakran gyűltek össze nagy tömegek, élelmesebbjeik a 
karzaton szorongtak, s biztatták vagy lehurrogták a szónokokat. Megesett, 
hogy az egyik képviselő pisztollyal intette csendre őket. 

Az ülésterem képét Victor Hugo hatalmas regénye, az 1793 véste 
emlékezetünkbe. , A belépő tekintetét — írja Hugo — először a Szabadság 
hatalmas méretű szobra vonta magára, amely két széles ablak között állott. 
A terem hossza negyvenkét méter volt, szélessége tíz méter, magassága 
tizenegy méter. Ezek voltak méretei a király házi színháztermének, amely 
később a forradalom színtere lett. A pompás, elegáns terem, melyet 
Vigarani az udvaroncoknak épített, eltűnt a durván összeeszkábált 
ácsmunka alatt, amelynek kilencvenháromban a nép súlyát kellett 
elviselnie. Ez az állványozás, amelyre a nyilvános karzatok épültek... 
egyetlen oszlopon nyugodott... az oszlop egyetlen darabból állt, és 
tízméteres ívnyílása volt... Az építésznek, aki a Konvent tervét készítette, 
óriási méretű szekrényfiók lebegett a szeme előtt, annak mintájára építette a 
termet... Hosszú, magas és csupasz terem volt. A téglalap alakú helyiség 
egyik hosszanti oldalához egy széles félkör csatlakozott; ez volt a 
képviselők padjainak amfiteátruma, asztalok nélkül... a padokkal szemben 
volt a szónoki emelvény. . . mögötte az elnök karosszéke. 

A képviselők amfiteátruma tizenkilenc, félkörben elhelyezett padsorból 
állott, amelyek lépcsőzetesen emelkedtek. A terem sarkában rövidebb sorok 
járultak az amfiteátrumhoz. A szónoki emelvény alatt, a patkó alakú üres 


térségben teremőrök helyezkedtek el. Az emelvény egyik oldalán fekete 
fakeretben egy kilenc láb magasságú falitáblán... Az Emberi Jogok 
Deklarációja volt olvasható... távolabb egy hasonló falitáblára a forradalom 
második esztendejében hozott alkotmány paragrafusait írták fel, szintén két 
oszlopban, amelyeket egy kard választott ketté. Az emelvény fölött, a 
szónok feje fölött három háromszínű zászló lengedezett... a zászlók rúdjai 
egy oltárfélére támaszkodtak, amelyen ez a fölírás volt olvasható: A 
törvény. Az oltár mögött, mint egy őrszem, mely a szólásszabadságra 
vigyáz, egy hatalmas római vesszőnyaláb állott; magas volt, mint egy 
oszlop. Roppant méretű szobrok támaszkodtak a falhoz a képviselők 
padjaival szemben. Az elnök jobbján Lükurgosz, balján Szolón szobra 
emelkedett. A Hegypárt felett Platón kapott helyet." 

Az új, polgári rend megteremtői ebben az antikra stilizált környezetben 
folytatták vitáikat, amelyek Platón dialógusainak formájára és tartalmára 
cseppet sem emlékeztettek. Szenvedélyüket a karzat közbeszólásai még 
inkább felkorbácsolták, ilyenkor az elnök , kisebbfajta harangnak is beillő" 
csengőjével próbált rendet teremteni. Időnként tüntetők nyomultak a 
terembe, egyszer a lándzsák végére tűzött fejekből egypár csepp vér az 
elnöki asztalra is cseppent. A szónoki emelvényre vezető lépcső meredek 
volt, mint a guillotine-é. Egy elbotló girondi képviselő hangosan ki is 
fejezte ezt a hasonlóságot. , Épp azért tanulj meg járni rajta!" — vágott 
vissza egy hegypárti követtársa. 

Rendszeresen voltak esti ülések is, a lámpák gyászos világánál 
, bizonytalan körvonalú alakok szidalmazták egymást". Egy képviselő, a 
szónoki emelvény felé rohanva, nekiütközött a homályban valakinek, s így 
szabadkozott: , Bocsáss meg, Robespierre." Mire egy rekedt hang válaszolt: 
, Kinek nézel te engem?" A képviselő felismerte a hangot, s kijavította: 
, Bocsásson meg, Marat..." 

Igen, Marat-t kevesen tegezték. Ezen a tavaszon még sűrűbben áradt a 
gyűlölet ellene. Marat felszólította a jakobinusokat, követeljék azoknak a 
girondi és más képviselőknek a visszahívását, akik népszavazás alá akarták 
bocsátani a király ügyét. Válaszul a Konvent többsége vádhatározatot 
hozott , a nép barátja" ellen. De a Forradalmi Törvényszék bírái és esküdtei 
hegypártiak voltak, felmentették Marat-t, akit virágkoszorúval övezett a 
tömeg, s díszkíséretben vezetett vissza a IKonventba. Egy szakállas 
utászkatona vezette a menetet. , Visszahoztuk közétek Marat-t. Marat 


mindig a nép barátja volt, és a nép mindig Marat barátja marad." Emlegette 
még a nyaktilót is, amiből Marat ellenségei érthettek volna, ha az érdekek 
és indulatok e vad kavargásában oly könnyű lett volna okosan dönteni. 

A Gironde tovább próbálkozott, s egy hónappal később, május végén 
Hébert letartóztatását rendelte el. Hébert nevével azon a petíción 
találkoztunk, amelyet a Mars-mezei sortűz előtt készítettek a párizsi sans- 
culotte-ok. Azóta Pere Duchesne (Duchesne Apó) című lapjával nagy 
befolyást biztosított csoportjának. 

Robespierre egész lényével idegenkedett Marat-tól, nem kevésbé Hébert 
politikájától. De a köztársaság fenyegetett helyzetében úgy találta, hogy 
nem lehet harcba vinni a népet, ha a tömegek legfőbb követeléseit nem 
elégítik ki. A Gironde most még jobban szembekerült a forradalom 
önvédelmének érdekeivel. A párizsi nép az élelmiszerek — főleg a gabona — 
árának maximálását, a háború terheinek a gazdagokra való áthárítását 
követelte, a parasztság pedig a  hűbériség maradványainak teljes 
felszámolását. Dumouriez árulása árnyékot vetett a Gironde-ra, amely csak 
azzal szabadulhatott volna meg a gyanútól, ha a népi követelések legalább 
egy részének elismerésével, a polgári tulajdonjog ideiglenes és önkéntes 
korlátozásával elébe megy a sans-culotte-ok követeléseinek. Ezt nem tették, 
talán nem is tehették, túl erős osztályérdekek szövevénye nehezedett rájuk. 
Féltették a forradalmat, de a polgári tulajdont is. Egy olyan pillanatban 
azonban, amikor az első érdeke a második bizonyos fokú korlátozását 
követelte meg, nemcsak hogy túl hangosan védelmezték a tulajdont, még 
ellentámadásba is csaptak a , nincstelenek", a birtokot veszélyeztető , aljas 
férgek" ellen. Sőt néhol — mint Lyonban — attól sem riadtak vissza, hogy 
monarchista elemek támogatását elfogadják a sans-culotte-okkal szemben. 

, Cikkelyt cikkelyre halmozva biztosították a legnagyobb szabadságot a 
tulajdon számára — mondta Robespierre a Konventban -—, de egyetlen szót 
sem szóltak arról, mikor törvényes ez a tulajdon; olyannyira, hogy úgy 
tűnik, mintha az önök nyilatkozata... a gazdagok, a harácsolók, az üzérek 
és a zsarnokok részére készült volna." 

A zsarnokok emlegetése a köztársaságot kikiáltó és a királyhalálra 
szavazó girondiakkal szemben az elszabadult politikai viták szokásos 
túlzása volt, de a vád lényege pontosan határozta meg a Gironde végzetes 
hibáját. Robespierre a Chaumette körül csoportosuló szélső jakobinusok 
figyelmeztetései nyomán a forradalom önvédelmi érdekeinek megfelelően 


tudott változtatni politikáján, a Gironde viszont megmakacsolta magát, s így 
önmagát zárta ki a forradalomból. Azok a férfiak, akiket az augusztus 10-i 
népfelkelés segített a hatalom csúcsaira, most vakon önmaguk ellen idézték 
fel az újabb felkelés rohamát. 

, Gyáva az — jelentette ki Robespierre május utolsó napjaiban a jakobinus 
klubban -, aki most, amikor az elnyomott nép teljesen magára maradt, nem 
buzdít felkelésre." 

A girondiakat már előzőleg kiszorították a jakobinus klubból. Most 
elhatározták, hogy legfőbb képviselőiket kizárják a Konventból is. 

Május 31-én a korábbi felkelések alatt elsajátított módszerekkel a sans- 
culotte-ok riadóztatták Párizst. A tüntetők körülvették a Konventot. A 
vészharangok kongása, a dobok pergése, fenyegető zúgásuk adott 
nyomatékot jelenlétüknek. De a Gironde megpróbált ellenállni. Vergniaud 
az ülés elnapolását javasolta. Danton viszont a felkelt népet dicsőítette. 
Heves szónoklatok következtek. S ekkor benyomult az ülésterembe a 
tüntetők küldöttsége, s előadta a községtanács követeléseit: helyezzenek 
vád alá huszonkét girondi képviselőt; szabják meg a kenyér árát fontonként 
3 souban; a maximálás fedezetét a gazdagokra kivetett adóval biztosítsák; 
tisztítsák meg a közhivatalokat; tartóztassák le a gyanúsakat; a szavazati 
jogot, míg a veszély fennáll, kizárólag a sans-culotte-oknak adják meg; 
bocsássák el a hadseregből a magas rangú nemeseket; és így tovább. 

A behatoló tömeg ellepte az üléstermet. Vergniaud felszólította a 
Konventot, kérjen védelmet a fegyveres erőtől. Néhány barátjával el is 
távozott, de hamarosan visszatért, mert vagy nem tudta elhagyni a palotát, 
vagy mert a Konvent többsége nem követte. Épp akkor jelent meg ismét a 
teremben, amikor Robespierre , Dumouriez cinkosainak?" vád alá helyezését 
követelte. 

De a Konvent csak annyit tett, hogy feloszlatott egy girondi bizottságot, 
amely a sans-culotte támadások egyik fő célpontja volt, s elfogadta azt a 
javaslatot, hogy a képviselők és a tüntetők közös felvonuláson mutassák ki 
egységüket. A girondiaknak részt kellett venniük a menetben, amely, mint 
Vergniaud keserűen megjegyezte, a vérpad felé közelítette őket. 

A községtanács nem lehetett megelégedve ennyivel. Letartóztatási 
parancsot adott ki Roland volt miniszter és felesége ellen, de csak az 
asszonyt, ,a Gironde lelkét?" tudták elfogni. Marat-ék új beadványt 
szerkesztettek, s a felkelés megismétlésére készültek. Danton közvetíteni 


próbált, javasolta, hogy az ellentétes pártok vezetői — vele együtt — önként 
álljanak félre, s így kerüljék el a polgárháború veszélyét, de természetesen 
senki sem hallgatott rá. 

Június — 2-án, vasárnap  Hanriot-nak, a nemzetőrség jakobinus 
parancsnokának vezetése alatt mintegy nyolcvanezer főnyi fegyveres tömeg 
vette körül a Konventot. 

A képviselők ekkor tárgyalták a lyoni lázadás ijesztő hírét: az ottani 
girondiak, a royalisták támogatásával, elfoglalták a városházát, a lázadás 
során rengetegen meghaltak, a jakobinusok helyi vezetőjét, Charlier-t 
lecsukták. A hangulat végleg a Gironde ellen fordult. 

A felkelők bizottságának küldöttsége ekkor rontott be a terembe. 
Öklükkel s ami ijesztőbb: fegyverrel fenyegetőzve, a huszonkét girondi 
képviselő azonnali letartóztatását követelték. Barére, feltehetően Danton 
sugallatára, közvetíteni akart; a  huszonkettők önkéntes lemondását 
javasolta, így szerette volna megmenteni őket a letartóztatástól. Néhány 
girondi le is mondott, de a hevesebbek szembeszálltak a nyomással. Csak a 
Konvent határozatának hajlandók engedelmeskedni — mondták —, a hazáért, 
ha kell, vérüket is áldozzák, de képviselői esküjüket nem szegik meg. 

, Áldozat a hazának? — Marat felbőszült. — Elfeledik-e ők, hogy ily 
áldozathozatalra tisztának kell lenni? Engem, a szabadság vértanúját illet, 
hogy magam valamennyiért feláldozzam..." A girondiak merészebbjei és a 
jakobinusok balszárnyának képviselői közösen akadályozták meg a békés 
megoldást. . . 

Közben Danton tudomást szerzett arról, hogy a tüntetőket Hanriot 
kartácságyúi fedezik, az ágyúk csöve a Konvent ellen irányul. Ez neki is 
sok volt, követelte a fegyveres erő eltávolítását. 

Hérault de Séchelles elnökölt. Amikor Barére azt javasolta, hogy a 
Konvent vonuljon a nemzetőrség oltalma alá, Hérault de Séchelles leszállt 
elnöki székéből, s a kijárat felé indult. A karzat jakobinusai kiáltoztak: , Ne 
menjetek, kelepcébe rohantok! Ne hagyjátok el a Konventot!? Danton a 
távozók közé állt. Robespierre Saint-Justtel és Couthonnal tanácskozott, 
legbizalmasabb elvbarátaival, azután velük együtt csatlakozott a menethez. 

A tömeg szétnyílt a képviselők vonulása előtt. Az , Éljen a Konvent!" 
kiáltások keveredtek a , Le a huszonkettővel!" jelszóval. Hanriot csakugyan 
a Carrousel téren állt ágyúival és törzskarával. Az elnök parancsot adott, 
hogy vonja vissza katonáit, és engedjen szabad utat a nemzet képviselőinek. 


, Önök nem távozhatnak addig — felelt Hanriot -, míg ki nem adják a 
huszonkettőt." Az elnök a parancsnokra mutatott, s felszólította a katonákat: 
, Fogjátok le a lázadót!" De a katonák nem mozdultak, csak akkor, amikor 
Hanriot vezényelt: , Ágyúkhoz, tüzérek!" 

A kartáccsal megfenyegetett Konvent visszavonult. A nagy sétány végén 
szuronyos zászlóaljak a Konventot éltették, a képviselők arra akartak 
indulni, de Hanriot emberei nem engedték őket. 

Végül is Marat került elő, aki felszólította a követeket, térjenek vissza az 
ülésterembe. Odabent a béna Couthon vánszorgott a szószékre. 
, Polgártársak, a Konvent valamennyi tagja most már megnyugodva érezheti 
magát szabadságát illetőleg. Önök szembetalálkoztak a néppel. Mindenütt 
tiszteletteljesnek találták képviselőik iránt, és  kérlelhetetlennek az 
összeesküvők iránt..." Azt javasolta, hogy adják ki a kért képviselőket, de a 
Konvent méltóságának (vagy a méltóság látszatának) megmentése 
érdekében hozzátette, hogy a letartóztatottakat házi őrizetben kell tartani. . . 

Mindenki tudta, hogy Couthon szájából Robespierre szól. Robespierre 
pedig tudja, rni a forradalom érdeke. A Konvent egyhangúan enged. A 
Gironde szerepe véget ért, már csak a tragikus búcsú marad hátra. 

A községtanács iránt túlzottan elfogult történészek szeretik gúnyos 
jelzőkkel illetni a Konvent , színpadias kivonulását", és szívesen 
szidalmazzák a Gironde-ot. A Gironde csakugyan meg akart állni, sőt 
ellenszegült az önvédelmi harc követelményeinek, ezért el kellett buknia. 
Osztálykötöttsége terhétől néhány kiváló vezetőjének személyes 
becsületessége és merészsége sem szabadíthatta meg a pártot. 

De elég, ha bukásuk szükségszerűségét megállapítjuk, fölösleges 
gyalázni is őket, kivált megkülönböztetés nélkül. 

Ami pedig a május 31-i és június 2-i módszert illeti, népi tüntetéssel 
befolyásolni a nemzetgyűlést vagy kartácstűzzel fenyegetni — a kettő nem 
ugyanaz. Azok a jakobinusok, akiket a forradalom legkövetkezetesebb 
híveinek ítéltünk, Robespierre és társai, követték a Konventot , színpadias" 
kivonulásában, mert amennyire érezték a népi nyomás szükségét, 
olyannyira tisztában voltak azzal is, hogy a nemzet vezető hatalma és 
tekintélye a Konvent, amelyet nem tagadhatnak meg. 

Forradalomban és polgárháborúban, az osztály-összeütközések végletes 
helyzeteiben ritkán adódik olyan fejlemény, amely egyértelműen csak jó 
vagy csak rossz a haladás szempontjából. A június 2-i felkelés nagy erővel 


ragadta előre a forradalmat, ennyiben méltó folytatása július 14-ének és 
augusztus 10-ének. De jogerőre emelt egy olyan módszert is, amely majd 
alkalmazói ellen fog fordulni. Nagyjából ugyanaz a Konvent-többség, 
amely 1793. június 2-án külső nyomásra kiszolgáltatta a Gironde-ot, 1794. 
thermidor 9-én Robespierre-t és híveit is pusztulásba fogja lökni. 


Marat halála 


1793. július 13-án alkonyatkor fiatal, magas nő jelent meg Marat lakása 
előtt, a párizsi Ferencesek utcájában. Szép volt, de arcán a női bájt amazoni 
szigor nyomta el. A nap folyamán már kétszer hozott levelet Marathoz, 
kihallgatását kérte a köztársaságot érintő fontos ügyben, de nem engedték 
be. Most itt várakozott a rozoga ház előtt, amelyben nyomdászok, 
lapkihordók, rongyos emberek jöttek-mentek. 

Marat ezalatt fürdőkádjában ült, bőrbetegség okozta fájdalmát 
enyhítgette. Deszkaállványokon hevertek könyvei, az asztalokon a frissen 
nyomott, még nedves hírlapok jelezték egy fárasztó nap végének közeledtét. 
De Marat a kádban sem pihent. Tintapecsétes lepedőjétől eltakarva, egy 
keresztbe tett deszka alatt feküdt, csak feje, válla és jobb karja látszott ki, 
lázasan írt. Az utolsó Bourbonok perbefogatását javasolta a Konventnak. 
Most is zsebkendő fedte homlokát, beteges-sárgás arcán csak az égő szem 
vallott az indulat és a szenvedély rettenetes erejéről. 

Mostanában nem járt a Konventba, ápolnia kellett magát, különben sem 
bízott eléggé a testületben. Gyűlölte Dantont, ahogyan a terror hajthatatlan 
híve gyűlölheti azt a forradalmárt, aki adott esetben a kompromisszumra is 
kész, de meg is vetette, mint ahogyan egy szegénységben, keserűségben 
felnőtt ember megveti az élet sikeres élvezőjét. Robespierre-t ugyan nem 
lehet hedonizmussal, élvhajhászással vádolni, de piperkőc megjelenése 
nincs-e összhangban habozásaival, ingadozásaival? Saint-Just talán elég 
könyörtelenül következetes tudna lenni, de nem csüng-e mesterén, 
Robespierre-en? Ha ilyenek a Konvent fő jakobinusai, milyenek lehetnek a 
többiek? Ha június 2-án a sans-culotte-ok nem noszogatják őket, még ma is 
arról tanácskoznának, alkotmányos-e a girondiak kizárása. Pedig azóta a fél 
országot fellázították a Gironde emberei, Lyon már eddig is az övék volt, 
most már Bordeaux, Marseille, Toulon is a kezükre került, a 


nyolcvanháromból hatvan megye lázadt fel a Konvent ellen. A Vendée 
felkelői pedig egymás után verik szét a köztársaság csapatait. És mit tesz a 
Konvent? Igaz, törvényt hoztak az emigránsok elkobzott földjeinek 
felosztásáról, igaz, végre merészebb jakobinusokat is küldtek a Közjóléti 
Bizottságba, köztük Saint-Justöt is, de még mindig rettegnek a terror 
kimondásától. Saint-Just azt ígérgeti, hogy ,a szabadság egyáltalán nem 
lesz rettenetes azokkal szemben, akiket lefegyverzett". Szenteltvizet sem ér 
az ilyen beszéd, kell hogy a szabadság rettenetes legyen, különben nem 
győzhet. De ezek félnek a diktatúrától is, új alkotmányt hoztak, amely 
mindenféle jogokat ígér akkor, amikor csak egyetlen jog és kötelesség vár a 
forradalomra: vérbe kell fojtani ellenségeit. 

Ilyen gondolatok jártak-e Marat fejében, amíg — lesben álló végzetét nem 
sejtve — utolsó óráit élte életének? Nem tudhatjuk. De ezek az eszmék 
süvöltöttek lapjának minden sorából, ezek a gondolatok töltötték ki egészen 
életét, mert olyan ember volt, aki önmagát és az ügyet teljesen azonosítja. 

Amikor meghallotta, hogy ismeretlen női hang a nép barátját emlegeti, 
élettársa pedig nem akarja beengedni a látogatót, eszébe jutott a kihallgatást 
kérő nő két levele, s bebocsátotta. 

Charlotte Corday belépett a homályos szobába. Semmit sem tapasztalt, 
ami megingatta volna elhatározásában. A beteg férfi látványa csak 
taszíthatta, a lakásban rikító nyomor nem indíthatta részvétre, nemesi 
származása ellenére maga is nélkülözések közepette nőtt fel. Határozott 
hangon közölte Marat-val, hogy ismeri a Caenban lázító követeket. Míg 
Marat a diktált neveket írta, a lány nemét meghazudtoló erővel markolatig 
döfte kését a gyűlölt ellenség szívébe. 

Marat felkiáltott, de mire felesége berohant, már semmit sem lehetett 
tenni. Az ablak függönye mögé rejtőző gyilkost Marat egyik alkalmazottja 
leütötte, majd a ház siránkozó és bosszúért kiáltozó lakói átadták Corday-t a 
katonaságnak. Sebészeket hívattak, de ők sem tudták megállítani Marat 
vérzését. A kád vörösre színeződő vizéből, mint egy szörnyű vérfürdőből, 
holtan emelték ki Jean-Paul Marat-t. 

Charlotte Corday dicsekedett tettével, semmit sem bánt meg. Egy 
kiáltvány volt nála, melléhez tűzve gombostűkkel, amelyben kijelentette, 
hogy Marat megölésével a Hegypártot akarja , megrázkódtatni", és 
megdöbbenteni Dantont, Robespierre-t, , ezeket a véres trónon ülő 
rablókat". Ez a merész leány a hőskultuszt dicsőítő drámák szerzőjének, 


Corneille-nek volt leszármazottja, s eltökélten készült erre a hősi, neki hitt 
szerepre. Girondi környezet befolyásolta, de érzelmeiben a monarchiához 
kötődött.  Kivégeztetése előtt büszkén engedte, hogy Hauer festő 
megörökítse arcvonásait. Csak akkor rendült meg egy pillanatra, amikor 
meglátta a nyaktilót, de visszanyerte lelkierejét, és kényszerítés nélkül 
hajtotta fejét a bárd alá. A hóhérinas megpofozta a levágott fejet, míg 
mások, önmagukat lealázó módon, a testet vizsgálták, ártatlan-e. 

Az volt. Mint ahogy kétségkívül lelkét is ártatlannak hitte, női Brutusnak 
képzelte magát, aki a zsarnok megölésével hazáját menti meg. De egy 
történelmi tett értéke legkevésbé a cselekvő szándékától függ. 

Corday bátor volt, de úgy látszik, az erkölcstan és a politika meghaladta 
szellemi tehetségét. Marat-t azért gyűlölte, mert ,a nép barátja? egy 
magasabb érdek, a forradalom nevében követelte és biztatta a terrort, vagyis 
az emberölést, a forradalom ellenségeinek elpusztítását. Corday a terrort 
erkölcstelen és aljas eszmének tartotta. De tettét végrehajtva, pontosan az 
általa elutasított erkölcs álláspontjára helyezkedett: megengedhetőnek, sőt 
erényes tettnek ítélte, hogy egy igaznak vélt eszme nevében ő is 
meggyilkolja az ellenkező eszme képviselőjét. 

Corday erkölcse — Marat morálja, ellenkező irányba fordítva. 

De amilyen végzetes ellentmondás van az erkölcsi elv és az eszmei 
szándék között, éppoly ellentét támadt a szándékolt hatás és a valóságos 
következmény között. Igaz, példájával sikerült néhány rajongó lelket 
megzavarni. Így a mainzi forradalmárok egyik párizsi képviselője, Adam 
Lux a vörös ingben halálba hurcolt nő látványától felzaklatva apoteózist írt 
Corday halálára, hogy osztozhassék , vértanúságában". Marat merénylője 
versre ragadta André Chénier-t is, a korszak egyetlen nagy francia költőjét, 
aki nemsokára szintén vérpadon végzi, mint Corday és Lux. De a merénylet 
nem , rázkódtatta meg" a Hegypártot, ellenkezőleg: összébb kovácsolta. A 
terrort, amelyet Marat oly eltökélten követelt, de amelytől a Konvent 
többsége vonakodott, nem kis részben Marat megölése és a fehérterror más 
jelenségei igazolták a forradalom előtt: Corday nem semmisítette meg, 
ellenkezőleg, segített törvényerőre emelni a terrort. Még Lamartine is, a 
költő, aki tehetsége minden erejével igyekezett védeni a girondiakat, 
szomorúan volt kénytelen megállapítani: , Charlotte Corday gyilka, ahelyett 
hogy megállította volna a vérontást, erét metszette Franciaországnak." 


A Corday-kultusz megteremtői tehát nemcsak azért tévednek, mert 
elfogultságukban nem értették meg a forradalom igazi előrehajtó erejének, a 
sans-culotte-izmusnak történelmi szerepét, saját szempontjukból is 
hibáztak: az értelmetlen gyilkosság a terror kijelölt áldozatainak ártott 
legtöbbet. 

A Gironde nagy szónoka, Vergniaud azonnal megértette ezt. Amikor, már 
börtönébe zárva, értesült Corday tettéről és haláláról, felkiáltott: , Ő megölt 
minket. . . — Igaz, hozzátette: — . . .de megtanított meghalni." 

A forradalom eljutott abba a szakaszába, amikor már minden újabb 
esemény csak a szemben álló felek könyörtelenségét fokozta. 


A mester és tanítványa 


David, a festő rendezte Marat temetését. A Ferencesek templomában 
ravatalozták fel a véres ingbe takart holttestet. Éjfélkor, fáklyák fénye 
mellett bocsátották a sírba, az átszúrt szívet a Cordelier-klub boltozatára 
függesztették, egy kehelybe zárva. 

Robespierre megakadályozta, hogy a nép barátját a Panthéonban 
temessék el. Azzal érvelt, hogy előbb meg kell bosszulni őt. Az érv nem 
volt túl őszinte, de mindenesetre jelezte, hogy Robespierre immár 
elhatározottan híve lett — ha nem is Marat-nak, de a Marat követelte 
terrornak. 

Pár nap múlva olyan hír érkezett Lyonból, ami csak megerősítette 
meggyőződését: az ottani felkelők megölték Charlier-t, a jakobinusok helyi 
vezérét. 

Vadító jelentéseket küldtek a Vendée-ba küldött biztosok is. A fehérterror 
így idézte maga ellen a vörösterrort. 

Július 26-án a Konvent halálbüntetést mondott ki a harácsolókra. Másnap 
kiegészítették a Közjóléti Bizottságot Robespierre-rel, néhány hét múlva 
további elszánt jakobinusokkal. Ily módon kialakult az a politikai vezérkar, 
amely a legnehezebb próba idején, 1793 nyarától egy esztendőn keresztül 
irányította és megvédte a forradalmat. A diktatúra eszméje, amelyet Marat 
meghirdetett, s amely ellen Robespierre is egy ideig tiltakozott, most 
valósult meg, épp Robespierre irányítása alatt. 


A rohanó események, a forradalom könyörtelen logikája és a sans- 
culotte-ok bizalma a hatalom csúcsára juttatta Maximilien Robespierre-t. Ő 
a világtörténelem egyetlen olyan politikai vezetője, aki hatalma tetőpontján 
is albérlőként lakott egy kisiparosnál. 

Ez a hatalom — Robespierre nyilván tudatában is volt e kapcsolódásnak — 
összefüggött az albérlettel. A népnek elege volt már a forradalmon 
meggazdagodott polgárokból, bizalma nem véletlenül összpontosult abban 
a férfiban, akit senki sem vádolhatott harácsolással, megvesztegetettséggel, 
de még a törvényesen engedett anyagi érvényesülés vádjával sem. 

A nevezetessé vált albérlet a Saint-Honoré utcában volt, sokáig arra 
haladtak el a nyaktilóra ítéltek gyászosan csikorgó szekerei. Duplay asztalos 
a Mars-mezei mészárlás napján hívta lakásába a fenyegetett képviselőt, 
azóta a család rajongó tisztelettel, a legidősebb leány, Éléonore gyengéd 
érzelmekkel vette körül a Megvesztegethetetlent. 

Robespierre szobájában csak egy ágy, egy asztal és négy szalmaszék 
képezte a bútorzatot. Ha nem volt a Konventban vagy a jakobinusoknál, 
legtöbbször itt lehetett megtalálni: nappal barátait fogadta, éjjel — kevés 
alvás után — beszédein dolgozott. Kék kabátot, fehér mellényt, sárga 
nadrágot viselt, keresett gonddal ügyelve öltözékére és frizurájára, amelyet 
soha nem változtatott, mint ahogyan gondolataiban is a feltétlen rendre, a 
könyörtelen következetességre törekedett. Átültetni az életbe a nagy 
Rousseau tanait, kinek művei mindig nyitva voltak asztalán, ez volt a 
célja... 

Saint-Just mellett főleg David, a festő, a béna Couthon, Coffinhal népbíró 
és más jakobinusok alkották baráti körét. Desmoulins is közéjük tartozott, 
gyerekét szívesen ringatta térdén, de tőle lassan elhidegült, amióta a 
szenvedélyes újságíró, , az utcák Voltaire-ja? egyre határozottabban Danton 
mellé csatlakozott. Voltaire-t, Rousseau ellenét, semmilyen változatában 
nem tudta elviselni Robespierre, nem szerette az ateizmusra hajló 
életélvezőket. A túlbuzgókat sem, ezért idegenkedett Fouchétól is, akit 
öccse, az ifjabb Robespierre hozott a házba. 

Néha-néha elvitte színházba a főbérlőnét és leányait, de csak ha 
klasszikus tragédiát játszottak. Gyűlölte a léha szórakozást. Ha jókedvében 
volt, esténként maga is szívesen olvasott fel Racine tragédiáiból. Kedvelte 
még a magányos sétákat, ilyenkor csak kutyáját, a hatalmas bulldogot vitte 


magával. Egyszer észrevette, hogy néhány barátja titkon követi, a nem kért 
védőőrizet felháborította. 

Amikor, már a terror tombolásakor, a Mars-mezei sortűzért felelősségre 
vont Baillyt halálra ítélték, Duplay elmesélte Robespierre-nek, hogyan halt 
meg a nemzetgyűlés egykori elnöke. A politikába tévedt csillagászt, aki a 
labdaházi esküt előre mondta, a tömeg oly kegyetlenül bántalmazta, hogy 
még a hóhérok is megsokallták. Baillynak egyetlen ing volt az öltözéke, a 
dermesztő hidegben, állandó csúfolódások közepette kísérték a Mars- 
mezőre, hogy a gyilkos sortűz helyén végezzenek vele. A mezőre érve 
végignyalatták vele a földet, ahová a nép vére ömlött. Azután valaki 
kisütötte, hogy ilyen magasztos helyen mégsem illik kivégzést tartani, 
szétszedették a vérpadot, s kényszerítették az öreget, hogy ő cipelje a 
legnehezebb gerendát. Ötórai szenvedés után ő csakugyan megváltásnak 
érezhette a halált, őszintén mondott köszönetet a hóhérnak. 

Békésen tüntető emberek ellen fegyvert használni szörnyű vétek. Ha a 
parancsot La Fayette adta is ki, Bailly jelenlétével osztozott a bűnben. Ezt 
Robespierre nagyon jól tudta, de megdöbbentette őt a tömeg kegyetlensége, 
és komoran mormogta Duplay-nek: ,Így fognak belőlünk is vértanút 
csinálni." 

Ez az egyetlen mondat megvilágítja Robespierre lelkének legmélyét. 
Nemcsak azt erősíti meg, amire sok más adat is van, hogy nem volt szadista 
vérivó, mint ellenségei állították, fokozatosan vált a terror hívévé, hanem 
azt is elárulja, hogy tisztán látta a saját végzetének elkerülhetetlenségét is. 

Tanítványa ugyanígy nézett farkasszemet a sorssal, de az elgyengülés, a 
habozás, a vívódás luxusát nem engedte meg magának. Ha Robespierre 
Rousseau-t szerette volna megvalósítani, Saint-Just meg tudta valósítani 
Robespierre-t. Kíméletlenül eljut a végső következtetésig: , Nemcsak az 
árulókat, hanem a közömbösöket is meg kell büntetnetek. Mindenkit meg 
kell büntetni, aki a forradalomban passzív, és semmit sem tesz érte." 
Világos a logika: aki közömbös, aki passzív, aki nem lelkesedik, annak nem 
tetszik a forradalom. Aki nem szereti a forradalmat, arra nincs szükség, 
előbb-utóbb úgyis az ellenforradalom ügynöke lesz belőle. Meg kell előzni 
a leendő árulót. . . 

S amíg ezeket a rettenetes szavakat rezzenetlen arccal a Konvent arcába 
szórta, aranyszőke hajának még egyetlen szála sem reszketett, fülbevalói 


meg nem rándultak, marat-i indulatok nélkül, halálos nyugalommal nézett 
át a képviselők feje fölött, valahová, a csak általa látott jövőbe. 

Corday-t Lamartine nevezte a gyilkosság angyalának, Saint-Justöt 
viszont Michelet, a történész ruházta fel a halál arkangyala címmel. 

A nagy történész — széles körökben elterjedt — ítélete nem szerencsés, és 
nem is igazságos. Saint-Just nem a halált akarta szolgálni, az élet volt a 
célja, egy tiszta, igazságos, emberinek hitt élet megteremtése. De 
felismerte, hogy az adott történelmi pillanatban ölni kell ennek az életnek 
az érdekében. Nem a halálnak, a forradalmi terrornak lett arkangyala és 
evangélistája egy személyben, aki lángpallosával nemcsak kiűzi, meg is 
semmisíti azokat, akik nem méltók a , Paradicsomra". 

Tudta, hogy félnek tőle, de ezt akarta. Csak a rettegésből születhet meg a 
Paradicsom, az általános boldogság. Az erény eszményi állama. Az állam, 
amelyben a gyermekek csak ötéves korukig maradnak az anyjuknál, 
, azután halálukig a köztársaság tulajdonát alkotják". Az állam, amelyben az 
ifjak nevelése , tíztől tizenhat éves korig katonai és földművelési irányú". 
Amelyben minden huszonegy éves férfi a templomban tesz vallomást arról, 
kik a barátai. Amelyben a részeget, ha , rosszat tesz vagy mond, száműzik". 
S amelyben minden felnőtt egyforma ruhában jár. . . 

Ne folytassuk. Nincs olyan emberi közösség, amely tartósan elviselné ezt 
az államot. Sőt hosszú ideig azt sem bírja el a társadalom, ha ilyen 
eszmékért lelkesülő emberek irányítják. De Saint-Justéknek nem is az volt a 
szerepük a történelemben, hogy tartósan  fáradozzanak álmaik 
megvalósításán. A fejlődés nem is a kistermelők antik és pásztori mintára 
gyúrt katonai demokráciája felé tartott, hanem a kistermelés szétzúzása, a 
hatalmas termelői központok megteremtése, az ipari burzsoázia uralma felé: 
a rousseau-i álmodozások szöges ellentéte készült valóra válni. 

Vergniaud, ki jobban sejtette, mi készül a jövő műhelyében, megvető 
gúnnyal csúfolta ki az ilyen ábrándokat: , Végre a francia népből oly népet 
akarnak önök alkotni, mely csak földműves és kereskedő legyen, és 
William Penn pásztori intézményét akarják alkalmazni rá?" Vergniaud a 
Gironde-dal együtt olyan demokráciát akart, amelyben csak a jog egyenlő, 
de a tulajdon különbözik, , miként a tehetség és a termet". 

Mint ismeretes, nem Saint-Just álma valósult meg, hanem Vergniaud 
polgári — demokráciája. Igaz, kellett győzelméhez még egy-két 
pótforradalom, de valósággá, meglehetősen tartós valósággá lett. Míg az 


egyenruhás földművelő gyerekek mintaállama — szerencsére — ábránd 
maradt Európában. 

És mégis, mindebből nem vonhatjuk le a következtetést, hogy Saint-Just 
tévedett, és Vergniaud-nak volt igaza. Egyik sem érthette a másikat, s főleg 
a történelmet nem. Amit Saint-Just akart, megvalósíthatatlan volt, mert 
miközben az erényállam álmát hajszolta elvbarátaival együtt az 
önfeláldozásig, megteremtette — Vergniaud polgári jogi demokráciájának 
alapjait. . Amikor pedig  Vergniaud  Saint-Justék ellen harcolt az 
önfeláldozásig, nem vette észre, hogy azok ellen küzd, akik egyedül 
képesek megsemmisíteni az ellenforradalmat, s ezzel az ő ,jogi 
demokráciáját" is lehetővé teszik. Vergniaud jobban látta, hogy a jövőben 
hol állapodik majd meg a polgárság forradalma, de képtelen volt felismerni 
a jelen szükségletét. Saint-Justék teljesen félreismerték saját forradalmuk 
jövőbeli kibontakozásának irányát, de pontosan megértették az adott jelen 
követelményét. 

Ez a végzetes ellentmondás a nagy forradalom nagy titka: a polgárság 
rettegett a Tulajdon Uralmát fenyegető néptől, de kénytelen volt 
ideiglenesen azoknak átengedni a hatalmat, akik mozgósítani tudták e népet 
a forradalom védelmére. 

Mert csak ők, a jakobinus diktatúra emberei irthatták ki az 
ellenforradalmat. Amint ezt 1793—94 eseményei igazolták. 


Fehérterror — vörösterror 


A Párizs ellen fellázadt vidék legveszélyesebb ellenforradalmi góca a 
Vendée lett. Ez a Franciaország atlanti partja mellett húzódó erdős terület a 
rajta keresztülkanyargó folyótól kapta nevét. A parasztság legelmaradottabb 
tömegei éltek itt. Amikor a forradalom 1793 kezdetén elrendelte a tömeges 
katonai behívást, a vasvillával és cséphadaróval felfegyverzett parasztok a 
sorozást felkeléssé változtatták. Kezdetben a nép soraiból kerültek ki a harci 
csoportok vezetői, de hamarosan megjelentek a hivatásos tisztek is. 

Balta, kis fűrész, két pisztoly volt a nyeregkápáról lógó bőrtáskájukban, a 
nyereg hátsó részére erősített táskában tartották a másik inget, a púderos 
szelencét, borotvát, bajuszpedrőt, övükről is lógott le pisztoly, kard, bot — 


egész fegyverzetüket és minden felszerelésüket magukkal cipelték az erdei- 
földalatti háborúban. 

De , a királyi katolikus hadsereg?" igazi megteremtői a papok voltak. Az ő 
szavukra gyűlt a nép: 1793 júniusára már negyvenezres tömeg állt 
fegyverben a Bourbonok zászlaja alatt. , Csak azért fogtunk fegyvert — 
hirdette egyik püspökük —, hogy atyáink vallását megtarthassuk, és hogy 
fennkölt uralkodónknak, XVII. Lajosnak koronáját visszaadjuk." A 
toborzás igen egyszerűen folyt: a papok felvilágosították híveiket, hogy 
halálos bűnt követ el az, aki elfogadja a szentségeket az alkotmányra esküt 
tett papoktól, sőt aki végignéz egy , alkotmányos" misét, puszta jelenlétével 
is a pokol tüzére adja magát. Aki házasságát alkotmányos pap előtt köti, 
nem tekinthető házasnak, s nemcsak rá, születendő gyermekeire is örök 
kárhozat vár. 

Az evangéliumnak ilyen eredeti tolmácsolása után a Vendée papjai azt is 
megmutatták, hogyan kell harcolni a métely ellen. Bernier abbé, aki a 
felkelés katonai tanácsának is tagja volt, személyesen elkövetett 
gyilkosságokkal biztatta híveit a példa követésére. Ellentétben a , forradalmi 
felforgatókkal", akik nem törődtek az áldozat lelkével, Bernier abbé gondot 
viselt a lélek üdvére, meggyóntatta halálra ítélt foglyait, s ha azok 
vonakodtak, mindig megtalálta a hittérítés megfelelő eszközét... Az 
áldozatok végtagjainak lefűrészelését, élve eltemetését is kedvelték a 
lázadók, bevezették a , füzérgyilkolást" (talán a szent olvasó adta az 
ötletet?). A Machecoul melletti mezőn április 23-án ötven, kettesével 
összekötött, kötéllel sorba fűzött ,istentelent" lőttek főbe. E városban 
valamivel több mint egy hónap alatt 545 embert öltek meg a vallás nevében. 

De sem a lelki és fizikai terror, sem a királypárti tisztek némelyikének 
különben elszánt és sokszor ügyes manőverezése nem lett volna elég a 
felkelés tömegméretű kibontakozásához, ha a közeli Angliából nem áradt 
volna a pénz és a fegyver. Az angol burzsoázia XVI. Lajos kivégzésében 
talált ürügyet arra, hogy nyíltan csatlakozzék az ellenforradalmi 
koalícióhoz, a valóságban azonban mindenekelőtt Franciaország növekvő 
gazdasági és politikai befolyását akarta visszaszorítani. 

A touloni lázadók kiszolgáltatták a francia hajóhad nagy részét az 
angoloknak. A brit flotta behajózott Toulon kikötőibe, s Hood tengernagy 
kihirdette, hogy , XVII. Lajos a törvényes király". Most már még nagyobb 
támogatást kapott a Vendée is. A szerencsétlen parasztok, akik azt hitték, 


igaz vallásukért, papjaikért és királyukért véreznek, valójában az egyházi 
birtokokért, az angol burzsoázia üzleti és politikai érdekeiért döntötték 
veszélybe saját nemzetüket. 

A köztársaság sorozatos kudarcok után csak 1793 őszére tudta elfojtani a 
lázadást. Westermann, akit augusztus 10. napján ismertünk meg, és Kléber, 
aki majd Napóleonnak lesz híres tábornoka, Cholet mellett 13 ezer főnyi 
seregével szétverte a 40 ezer felkelőt. A legyőzöttek közül sokan Bretagne- 
ba menekültek, ahol a Huhogók, volt csempészek bandája csatlakozott 
hozzájuk. (Róluk írja majd meg első híres regényét Balzac.) Westermann és 
Kléber utánuk nyomult, és decemberben a lázadásnak ezt a gócát is 
felszámolta. A foglyokat tömegesen agyonlőtték. 

A Konvent ellen forduló városok közül Bordeaux hamar megadta magát. 
Tallien biztos nem hajtotta túl a megtorlást, aminek állítólag az volt a fő 
oka, hogy beleszeretett ott egy spanyol bankár asszony-leányába, aki 
meglágyította szívét. Később még találkozni fogunk Madame Tallien 
nevével... 

Marseille augusztusban tette le a fegyvert. A város nevét a Konvent 
, megszüntette", , névtelen községgé" degradálta. 

Az angol-spanyol hajóhad védelme alá húzódott touloni lázadás 
leverésénél lép be a történelembe a jövő embere, akkor még Bonaparte 
néven huszonnégy éves tüzérkapitány. Az ő tervei alapján foglalták el az 
Éguillette-erődöt, ahonnan megsemmisítő tűzzel a kikötő elhagyására 
késztették az angol megszállókat. Hood a francia hajókat felgyújtotta s 
elvonult. A most is — mint Bretagne-ban — cserbenhagyott lázadók egy része 
csak spanyol segítséggel menekülhetett meg. , Iszonytató jelenet volt — írja 
a már idézett Blos —, amikor a kikötőben a hajók égtek, és az angolok az 
elhagyott touloniak kétségbeejtő jajongása mellett tovaeveztek, míg a 
városon uralkodó magaslatokról Bonaparte az ágyúkkal a kikötő védgátjait 
lövette, és halált szórt az ott szorongó embertömeg közé. Ebből a vér- és 
tűztengerből kelt fel annak a férfiúnak csillaga, aki a forradalom örököse 
lett..." Barras Konvent-biztos — figyeljünk a nevére! — itt kerül közelebbi 
kapcsolatba a fiatal tüzértiszttel. A megtorlást Barras irányítja. 

Politikai szempontból a lyoni lázadás a legtanulságosabb. A nyaktilót 
Chalier hozatta Lyonba, a helyi jakobinusok vezére, mégis ő lett az ölőgép 
első áldozata. Ez a krisztusi és rousseau-i eszméket hirdető, nagyon zavaros 
fejű, de tiszta szívű ember, a városi szegénység őszinte szószólója, 


habozásaival időt és alkalmat adott a girondi lázadásra. Lyon gazdag 
polgárai vak dühvel vetették magukat a sans-culotte-okra. 

A Konvent Valmy hősét, Kellermann tábornokot küldte a lázadó város 
ellen. Kellermann tizennyolc napon át lövette Lyont, de az első kínálkozó 
alkalommal visszahelyeztette magát a frontra. Új vezetés alatt, kegyetlen 
harcban nyomultak előre a köztársaságiak. A védők közt egyre nagyobb 
szerepet kaptak a royalisták, míg végül Précy tábornok kitűzte a Bourbonok 
liliomos lobogóját. A kétségbeesett girondiak most látták, hová jutottak. 

A felismerés pillanata elkésett. Inmár a megtorlás következett. Barére, 
kinek csodálatos érzéke volt ahhoz, hogy mindig az uralkodó hangulatot 
licitálja túl, határozati javaslatot olvasott fel a IKonventban: ,, Lyon 
temettessék romjai alá!l... Az eke vágjon barázdát minden épület felett, 
kivéve a műhelyeket, kórházakat és iskolákat..." A romok helyére 
emlékoszlop felállítását indítványozta e felirattal: , Lyon háborút folytatott a 
szabadság ellen, Lyon nincs többé." A római történelem nemcsak 
eszményeivel, vadságával is hatott e kor szereplőire — a Konvent elfogadta 
Barere javaslatát. 

Most mutatkozott meg, hogy a forradalmi terrort többféleképpen is lehet 
értelmezni. Couthon, Robespierre béna barátja kivitette magát egy 
hordszéken a város főbb épületei elé, egy kalapáccsal megkopogtatta őket, e 
szavakat mormogva: , A törvény nevében lerombollak téged." Azután 
elzavarta a háta mögött sorakozó kőműveseket és árkászokat, mondván, 
hogy a valóságos lerombolást addigra halasztja, amíg a lakók menhelyet 
találnak maguknak. A Konventnak megírta, hogy , bámulattal tölti el" 
határozata, de lehetetlennek ítéli a teljes lerombolást, elég a védfalakat 
tönkretenni. A győztes katonákhoz pedig, akik közt fosztogatók tűntek fel, 
igazi forradalmár módjára így beszélt: , Francia katonák, ne veszítsétek el a 
hadiérdemet, melyet oly nagy hősiességgel szereztetek meg..." Óvott 
azoktól is, akik , igaztalan s önkényes tettek által" beszennyezik a hadsereg 
és a köztársaság becsületét. 

Robespierre teljesen barátjával érzett, de nem tudta feltartani a bosszú 
esztelenségbe csapó vágyát: két új biztost küldött ki a Konvent, Collot 
d"Herbois-t és Fouchét. Az első a tehetségtelen színész, őszinte, de 
lehangolóan korlátolt jakobinus, a másik, Fouché, jelenleg a legbuzgóbb 
forradalmár, hogy majd később, ,agyrémnek?" minősítve a forradalom 
eszményeit, a világtörténelem egyik legnevezetesebb köpönyegforgatójává 


nője ki magát. Collot d"Herbois a szószékre vitte Chalier levágott fejét, így 
szólított bosszúra. A két őrjöngő kiáltványban fogalmazta meg eszméit: 
, Minden szabad azoknak, kik a forradalom szellemében működnek... Ha 
honfiak vagytok, ki tudjátok választani barátaitokat, a többit mind 
elfogatjátok..."? A vérdíj segítségével összeszedett foglyokat azzal a 
, füzérmódszerrel" ölték meg, amelyet a Vendée eszelős felkelői vezettek be 
a polgárháborúban, de az összekötözött foglyokat most ágyúval lőtték. 1667 
halálos ítéletet hoztak. 

Még egy terroristát nevezzünk meg: Nantes-ban Carrier a , köztársasági 
menyegző"-nek nevezett ítélet-végrehajtást vezette be: meztelenül 
összekötözött férfiakat-nőket süllyesztetett a folyóba, miközben egy 
díszhajón falatozva szemlélte áldozatainak haláltusáját. Carrier Nantes-ban 
bebizonyította elvadultságát; hamarosan látni fogjuk, amint politikai 
korlátoltságának is rikító tanúbizonyságát nyújtja. 

Míg a hadsereg egy része a lázadó városok ellenállását törte meg, 
Párizsban a főbűnösök fölött ítélkeztek. Mindazok az arisztokraták és 
papok, akik a forradalom elleni lázadásokat szították, amennyiben elérhetők 
voltak a Forradalmi Törvényszék számára, a nyaktiló alatt végezték. 
Elpusztultak azok is, akik kezdetben a forradalom mellé álltak, de 
ellenezték a jakobinus diktatúrát. Ez utóbbiak közt kétségtelenül a 
girondiak sorsa volt a legtragikusabb. 1793. október 31-én végezték ki főbb 
vezetőik egy csoportját, a  Marseillaise-t énekelték a halálba vivő 
szekereken. Vergniaud ajkán halt el utoljára a dal. 

Élete utolsó óráiban bizonyára eszébe jutott az a beszéde, amelyben 
megjósolta, hogy a forradalom, mint Saturnus isten, , fel fogja falni saját 
gyermekeit". Saint-Just szent hittel tiltakozott e rágalom ellen. Nyomában 
majd a jakobinusok néhány rossz — mert tényeket letagadó — védelmezője 
szintén fel fog indulni Vergniaud szavai ellen. De a forradalom végzetes 
osztályellentmondásaiból elkerülhetetlenül következett az, hogy Vergniaud 
félelmének be kellett igazolódnia — a forradalom sokat elpusztított saját 
hőseiből is, közülük olykor épp a legőszintébbeket és legodaadóbbakat 
jelölve ki a nyaktilóra. Ez ténykérdés, ha tetszik, statisztikailag 
bizonyítható, és üres dogmákkal meg nem cáfolható. 

De ami a girondiakat illeti, az ő esetükben a forradalom olyan 
gyermekeiről van szó, akik szülőik ellen fordultak, s ez a tény sem 
cáfolható. Vezetőik egy része olyan lázadást robbantott ki a jakobinus 


diktatúra ellen, amely győzelme esetén elpusztította volna a köztársaságot, 
amint ezt a Bourbonok Lyonban kitűzött lobogója félelmesen hirdette. Igaz, 
a forradalom alkotmánya — a világtörténelemben először és utoljára — 
elismerte a felkelés jogát, de ezt a törvényt a nép, a nemzet, a köztársaság 
érdekében alkották. Azt viszont még a legelvakultabb girondi sem hihette, 
hogy liliomos zászló alatt majd ,a törvényes", , anarchia nélküli" 
köztársaságot lehet megteremteni. Amikor  Robespierre-ék elleni 
gyűlöletükben elfogadták a royalista szövetségest, saját forradalmuk ellen 
támadtak, a Vendée-ben akkor még diadalmas ,királyi hadseregnek" 
nyújtottak segítséget, s ezzel önmagukra idézték a halált, magukkal sodorva 
a pusztulásba a Gironde-nak azokat a vezetőit is, akik — mint Vergniaud — 
nem szöktek át a lázadókhoz. 

Októberben pusztult el a királyné is. Mária Terézia leánya nem érthette 
meg a forradalmat, nem arra született, nem arra nevelték, hogy a monarchia 
bukásának örüljön. De ha csak egy kevés bölcsesség van benne, nem 
ösztökéli férjét szüntelenül az ellenállásra, a belső és külső 
ellenforradalommal való titkos szövetségre. Ifjan felelőtlenül élvezte a 
hatalmat, később öngyilkos korlátoltsággal ragaszkodott a trónhoz, s ezzel 
egyike lett a polgárháború ösztönzőinek, de bukásában megmutatta, hogy 
kivételes lelkiereje is van: büszkén halt meg. 

A nyaktiló áldozatai általában bátran, sokan dacosan néztek szembe a 
párizsi hóhérok, a két Sanson (apa és fia) zuhanó bárdjával: a royalisták, 
hogy így is kimutassák forradalomellenes gyűlöletüket, a köztársaság 
megingó hívei, hogy csak azért is bizonyságot tegyenek hűségükről. A 
Forradalmi Törvényszék a kivégzések nyilvánosságával rémíteni is akart; 
célját el is érte, de egyszersmind a magasztos halál lehetőségét is megadta 
áldozatainak. 

A börtönökben felkészítették egymást a foglyok, hogyan kell viselkedni a 
vérpadon, sokan jó előre szellemes vagy méltóságteljes utolsó mondatokat 
fogalmaztak maguknak, vérmérsékletük szerint. Roland-né fogságában is 
emlékiratain dolgozott, az utókor ítéletére bízta magát, nem gondolva arra, 
hogy az utókor is pártokra fog oszlani, vagy abban bízva — nem jogtalanul 
-, hogy vonzó szellemével és köztársasági szenvedélyének tisztaságával 
politikájának becsületes ellenzőit is részvevő tiszteletre fogja késztetni. , Ó, 
szabadság, szabadság — kiáltott fel a vérpadon —, mily vétkeket követnek el 
a te nevedben!" Amikor a bujdosó Roland értesült felesége haláláról, 


agyonszúrta magát. Egy árok szélén találták meg, ruháján e cédulával: ,,.. . 
nem akartam egy pillanatig sem e vétekkel bemocskolt földön maradni." 
Égalité Fülöp, az orléans-i, aki királyi herceg létére jakobinus lett, sejthette, 
hogy egyértelmű rokonszenvet az utókorban sem fog maga iránt ébreszteni 
királyi rokona ellen szőtt intrikáival, de abban biztos lehetett — nem 
alaptalanul —, hogy a bírák arcába vágott utolsó mondatát sokan fogják 
kárörömmel vagy szomorú helyesléssel idézni: , Minthogy mindenáron el 
akartatok ítélni, legalább kerestetek volna jobb indokokat." Kivégeztetése 
reggelén jó étvággyal evett, bort rendelt, elutasította a makacsul tolakodó 
papokat, és díszesen felöltözött. A magára kényszerített büszke nyugalom 
csak egy pillanatra hagyta el, amikor utolsó útján a szekérről megpillantotta 
palotáját s rajta e feliratot: , Nemzeti tulajdon." 

A forradalmi terror értékelésénél ajánlatos két végletet elkerülni: a 
képmutatók szörnyülködését és a vakbuzgók véresszájúságát. 

Royalista s általuk megtévesztett szerzők évtizedeken át gyártották a 
hamisítványokat és legendákat a forradalom kegyetlenségeiről. Ez egyrészt 
fölösleges volt, mert a valóságos rémuralom hazug ráfogások nélkül is épp 
elég rettenetes, másrészt pedig képmutató dolog volt, mert így akarták 
elfedni a royalizmus felelősségét, harmadszor és legfőképpen pedig: 
tudománytalan eljárás. 

Robespierre, mint láttuk, még versailles-i képviselő korában is a 
halálbüntetés eltörléséről álmodozott. Marat, a terror igazi ideológusa A 
büntető törvénykönyv tervezete című forradalom előtti munkájában egy 
olyan rend képét rajzolja meg, amelyben ,az állam tagjai nem üldözik 
egymást". Épp az abszolút monarchia szörnyűségei tették forradalmárrá 
ezeket az embereket. Szándékaikról az Emberi Jogok Nyilatkozata éppúgy 
tanúskodik, mint az egymást követő alkotmányok. De még tapsolt a nép a 
(hamisan) esküvő királynak, amikor az emigránsok már fegyverrel 
gyülekeztek a határokon kívül. Még nem működött a guillotine, amikor a 
nagypolgárság képviselői sortűzzel feleltek a Mars-mezei tüntetőknek. 
Párizs még békén dolgozott, amikor a braunschweigi herceg a francia 
főváros lerombolásával fenyegetőzött, nemcsak önvédelemre gerjesztve 
ezzel a forradalmat, hanem ürügyet is adva majd Lyon lerombolóinak. Még 
egy papot sem végeztek ki, amikor az egyház már átkait szórta az új rendre 
— pápai biztatással. A kiváltságaikat sirató francia arisztokraták és papok, a 
pápa, a porosz és spanyol király, az osztrák császár és az angol 


miniszterelnök — Európa revánsra vágyó elnyomói közösen felelősek a 
külső és belső ellenforradalom  kirobbantásáért s annak minden 
következményéért. Pitt angol miniszterelnök pénzt és fegyvert küldött a 
Vendée-nak, a felkelők gyilkoltak — szeretetfelhívásokkal nem lehetett 
megállítani őket —, ez a polgárháború kérlelhetetlen törvénye. 

Így tehát igazuk van azoknak a történetíróknak, akik úgy látják, hogy a 
forradalmi terror , a győzelem tényezője volt". 

De itt is el lehet csúszni végletekbe, s erről is kell szólnunk, mert olykor 
épp ezzel a véglettel, a terror kritikátlan dicsőítésével találkozunk. 

Ahol tömegben kell ontani a vért, ott — mindkét oldalon — hamarosan 
megjelennek olyan emberek, akik nem kényszerből, hanem kéjjel ölnek. A 
fehérterror magyarázata és mentsége a vörösterrornak, de a liliomos lobogó 
alatt elkövetett szadizmusok nem adhattak jogot Carrier-nak arra, hogy a 
jakobinusok vörös sipkájában élvezze ,a köztársasági menyegzőket". Egy 
szörnyeteg frígiai sipkában is szörnyeteg, s szolgálatait nem lett volna 
szabad elfogadni és eltűrni. Láttuk, hogy Robespierre mennyire felindult a 
Baillyt kínzó tömeg kegyetlenségén; tudjuk, hogy megvetette a lyoni és 
nantes-i vérengzőket. Mondjuk itt el azt is, hogy némely adatok szerint még 
a királyné megmentésén is gondolkodott. ,A forradalmak nagyon 
kegyetlenek, nem vesznek sem nemet, sem kort tekintetbe — mondotta —, az 
eszmék kérlelhetetlenek, de a népnek tudni kellene megbocsátani." Hébert 
rávette a nyolcéves trónörököst, vallja anyját fajtalannak, ki megrontotta őt. 
Ezzel alkalmat adott a királynénak, hogy anyai büszkeséggel utasítsa el az 
aljasságot, s olyan látszatot keltsen, mintha a többi vád is így lenne igaz. 
Robespierre most is dühödten ítélte el Hébert-t. Amikor pedig börtönbe 
küldték azt a hetvenhárom képviselőt, aki utólag tiltakozni akart a június 2-i 
felkelés és a girondi vezetők kiszolgáltatása ellen, Robespierre hevesen 
védte ,,a hetvenhármakat", pedig ő volt a Gironde elleni elvi harc úttörője. 

Mindez azonban nem csökkenti felelősségét. Éppen azért, mert ő látta a 
túlkapások roppant veszélyét, többet kellett volna tennie megfékezésükért. 
Nem tett többet, s így — látni fogjuk — két oldalról is elősegítette a saját 
bukását. 

A tömegterror elkerülhetetlen velejárója az is, hogy ártatlanok 
keverednek a bűnösök közé. Amikor úgy hullanak a fejek, , mint a 
cserépdarabok", miként Fouguier- Tinville, a közvádló kifejezte magát, nem 
vizsgálnak meg minden fejet elég gondosan. Statisztikák szerint az egész 


országban halálra ítélt mintegy tizenhat és fél ezer ember közül csak 8,5 
százalék volt nemes és 6,5 százalék pap, viszont 31 százalék tartozott a 
sans-culotte-ok soraiba. Nagyon elgondolkodtató szám, amely felett nem 
lehet azzal a frázissal elsiklani, amelyet most egy francia történésztől 
idézünk: , Ilyen küzdelemben... az árulók kevesebb kíméletet érdemelnek, 
mint az eredeti ellenfelek." Az elvi tétel szépen hangozhat, de a 31 százalék 
sans-culotte távolról sem volt mind áruló, hacsak nem tekintjük árulónak a 
kenyérhiány miatt morgó munkást vagy azt a szakácsnőt, aki siratta frontra 
masírozó férjét és így tovább... 

A közvádlói dühöt nem valami túláradó humanizmus, hanem a politikai 
józanság érdekében kellett volna mérsékelni. Bizonyos mennyiségű vér 
kiontása után ugyanis még maga az a nép is belefárad az öldöklésbe, amely 
a bosszút legjobban áhította, kivált ha úgy látja, hogy oktalanul saját soraiba 
is vág a bakó. Senki sem tudja, hány liternél kezdődik ez a csömör, de 
hamarosan észre fogjuk venni a jeleit. 

A terror tehát elkerülhetetlen volt, történelmileg tekintve a forradalom 
jogos önvédelmét testesítette meg, csak általa lehetett kivívni a győzelmet, 
de egyszersmind alkalmazóinak bukását is szükségszerűvé tette. A veszély 
elmúltával akkor sem maradhattak volna hatalmon a terror irányítói, ha a 
rémuralmat kordában tudták volna tartani. 

A rémuralom megmenti a forradalmat, de meg fogja buktatni önmagát. E 
kegyetlen végzetnek Robespierre és Saint-Just tudatában volt, ezért látjuk 
arcukon a tragikus nagyságnak azt a jelét, amelyet hiába keresnénk a 
szadista Carrier, a korlátolt Collot dtHerbois vagy csak a cselszövéseiben 
nagy Fouché ábrázatán. 

De már előreszaladtunk kissé. Az 1793-as év tavasza a lázadás halálos 
veszedelmét idézte a forradalomra, de a diktatúra az esztendő végére 
eltiporta a belső ellenforradalmat. Ám Európa szövetkezett uralkodóinak 
hada még óriási erővel folytatta a harcot. 


, Tedd a kötelességedet!" 


A , nemzeti borotva", a ,rasoir national", amelyet Hébert szüntelenül 
egyre szaporább működésre ösztökélt, elérte Lavoisier-t is, a nagy tudóst, a 
modern kémia megteremtőjét. Adóbérlő volt a királyság idején, vagyis kellő 


jövedelemért szedette be az állami adókat. Hiába védekezett azzal, hogy 
drága kísérletekre kellett a pénz, Coffinhal vádlót ez nem érdekelhette. De 
amikor a tudós pár napos haladékot kért, hogy egy jelentős kísérletet 
befejezhessen, a vádló dühösen fakadt ki: , A forradalomnak nincs szüksége 
tudósokra!" 

Az ilyen és ehhez hasonló tudományellenes nyilatkozatok Rousseau-ra 
vezethetők vissza. 

Ez a rendkívüli hatású ember, aki ma is elgondolkodtató művekben tudta 
leleplezni a civilizációs haladás ellentmondásait, arra a szerencsétlen 
következtetésre jutott, hogy nincs más gyógyszer: vissza kell térni a 
természethez. Innen fakad a tanítványok rendkívüli bizalmatlansága az ipari 
haladást szolgáló tudósokkal szemben. De a forradalom logikája itt is 
érvényesült, s kiigazította az agyakat: a védelemhez acélt és puskaport 
kellett gyártani, csak a tudósok segíthettek, és segítettek is. 

, Az ember nem születik forradalmárnak, de azzá válik?" — mondta egyszer 
Lazare Carnot. Saját élete a legjobb érv e tétel mellett. A modern geometria 
egyik úttörője, akit a forradalom előtt legfeljebb a gépek titkai vontak el a 
matematikától, az önvédelmi harc sodrában meggyőződéses forradalmárrá 
lett. Megérdemelten nevezték el , a győzelem szervezőjének". A Közjóléti 
Bizottság tagjaként a hadügyeket irányította, rendkívüli energiával. Amikor 
majd Marx ki akarja emelni a magyar szabadságharc győzelmeinek 
szervezőjét, Kossuthot, ezért mondja róla, hogy , Danton és Carnot" volt 
, egy személyben". . . 

Carnot mozgósította a tudósokat is. Lavoisier egyik tanítványa feltalálta, 
hogyan kell a bronzharangokból kivonni a rezet. Monge szakkönyvet adott 
ki Az ágyúgyártás módszeréről, személyesen szervezte meg a párizsi 
fegyver- és ágyúgyárat. Tudósok útmutatásai alapján fél Párizs kapargálta a 
pincék falairól — a salétromot, hogy alapanyagot gyűjtsön a 
puskaporgyártáshoz. 

A nép, noha gyakran nélkülöznie kell, más módon is szolgálja a 
hadsereget. Két és fél száz kovácsműhely dolgozik Párizs nyílt terein, a 
Szajnán horgonyzó hajókon is fegyvermunkások kopácsolnak, országszerte 
asszonyok ezrei készítik a sátrakat és a kabátokat, a gyerekhad tépést csinál 
a hadsereg sebesültjeinek. Európa összefogott ereje nem lesz elegendő 
megtörni ezt a népet. 


A hadsereg katonáira átragad ez a lelkesedés. Kik tegnap még őrmesterek 
voltak, ma már tábornokok lehetnek, s ha az ellenség tüzében félnének 
előretörni, ott vannak a biztosok, ők majd figyelmeztetik a guillotine-ra: aki 
nem győz, meg fog halni, inkább a csatamezőn halj meg, mint a vérpadon. 
A biztosok általában nem avatkoznak a stratégiába, csak egyre hajtogatják: 
, Győzz!" , Tedd a kötelességedet!" Amikor a katonák lázonganak Amerika 
hőse, Custine tábornok lefejezése miatt, akit jóhiszeműen nem lehet 
árulással vádolni, legfeljebb ügyetlenséggel, Levasseur Konvent-biztos 
lecsillapítja őket, s a katonák hallgatnak rá, mert ez a képviselő cingár 
termete ellenére mindig elöl harcol, vesztett csatákat fordít meg, ha lovát 
kilövik, gyalog küzd tovább, még , csípőig vízben is? vadul forgatja a 
kardot, úgyhogy York herceg őkegyelmessége ostromágyúit hátrahagyva 
menekül az ilyen hét ördög lelkesítette hadsereg elől. 

A katonák lábán fabakancs vagy szénaköteg, nyakukon szalmatekercs a 
tél veszejtő hidege ellen. Saint-Just Konvent-biztos , az egy és oszthatatlan 
francia köztársaság" nevében elrendeli: 24 órán belül , Strasbourg összes 
arisztokratáinak lábáról le kell húzni a cipőt", hogy fel lehessen szerelni a 
hadsereg , tízezer mezítlábasát". Akadnak tisztek, akik az úri házakban 
laknak és étkeznek, míg a sereg a puszta földön tanyázik? Saint-Just 
Konvent-biztos , három sort küld ,a Rajnai Hadsereg vezénylő 
tábornokának": , Adjon parancsot, Tábornok, valamennyi főtisztnek, hogy 
hadosztályaik és dandárjaik élén sátraikban aludjanak és étkezzenek." Ó, 
Saint-Just, minden volt és leendő vádiratod ijesztő igazságtalanságának 
erkölcsi fedezetet adsz, amikor hadseregtől hadseregig robogsz, félig nyitott 
hintódon, vad éjszakákon, égő falvak között, amikor a díszebédeket 
elutasítva, katonáiddal kenyeret mártogatsz egy borral telt bádogedénybe, 
amikor a generálisok konyhájáról elkobzod a vajat, mert csikorognak az 
ágyúk závárzatai, s amikor Wissembourgnál sötétkék frakkodban, 
nemzetiszínű átvetővel a derekadon, tollforgós kalapod a kard hegyére 
tűzve, hidegvérrel a sereg élén menetelsz — szemközt a porosz ágyúk 
halálos tüzével. . . 

Wissembourgnál különben 1793 decemberében egy másik húsz- 
egynehány éves, Lazare Hoche támadta meg a poroszokat, miután négy 
nappal előbb egy öreg osztrák táborszernagyot már megtanított a forradalmi 
hadsereg stratégiájának tiszteletére. A braunschweigi herceg is tanul a 
leckéből — dühödt szégyenében lemond. A hétéves háború vitézei, Európa 


öreg marsalljai is tehetetlenül vonulnak vissza az  istállófiúkból, 
marhahajcsárokból, őrmesterekből avanzsált tábornokok elől. 

Hoche azonban nemcsak győzni tud. Saint-Just vádjai alapján 
letartóztatják, és a börtönben fog ülni akkor is, amikor majd egykori 
biztosát hozzák be a csendőrök utolsó éjszakájára. Hoche némán fog kezet 
nyújtani neki. Őt szerencsére felmenti a törvényszék, siet vissza a frontokra, 
újabb diadalok és a korai halál felé. 

A forradalom, amely ilyen tábornokokat nevelt, s amely az országon 
belül és a határokon túl egyre győzelmesebben vívta katonai harcait, erőt 
tudott fordítani az építésre, az új rend kialakítására is. 

Az 1793-as alkotmány demokratikus vívmányai papíron maradnak, 
intésül és például az utókor számára — a polgárháború tombolása közben 
nem lehetett érvényesíteni. De a pénz-, a mérték- és a súlyrendszer 
ésszerűsítése túl fogja élni a forradalmat, s ma a világ nagy részén azzal a 
méterrel és literrel mérnek, amelyet a forradalom szakemberei határoztak 
meg. 

Az alkotmánytól eltérően életbe lépett, de a forradalmat alig élte túl az új 
naptár. 

A forradalmi idők mindent felforgató, reménységet és bizakodást sugárzó 
szelleme öltött testet ebben a sajátos alkotásban. 

A köztársasági naptár költői elnevezéseit, rendszerét és felépítését a 
következő táblázat foglalja össze: 


A forradalmi naptár 


Vendémiaire (szürethó) 
brumaire (ködös hó) 
frimaire (fagy hava) 
nivőse (havas hó) 
pluviőse (esős hó) 
ventőse (szeles hó) 
germinal (csírázás hava) 
floréal (virágzás hava) 
prairial (rétek hava) 
messidor (aratás hava) 
thermidor (hőség hava) 


fructidor (gyümölcsös hó) 
sans-culottides 


és a keresztény naptár 


szeptember 22-—október 21. 
október 22—november 20. 
november 21—december 20. 
december 21-január 19. 
január 20-február 18. 
február 19—-március 20. 
március 21-—április 19. 

április 20—május 19. 

május 20-június 18. 

június 19—július 18. 

július 19—augusztus 17. 
augusztus 18—szeptember 16. 
szeptember 17—szeptember 21. 


Az időszámítás a francia köztársaság kikiáltásával kezdődött, tehát az I. 
év 1792. szeptember 22-ével indult. Magát a naptárt 1793 októberében 
fogadták el (s majd Napóleon császársága alatt fogják megszüntetni). Az új 
naptár is tizenkét hónapra osztotta az évet, de minden hó egységesen 30 
napból, vagyis három décade-ból állt, tehát minden tizedik nap számított 
szünnapnak. Mivel a tizenkétszer harminc nap csak 360 napot tett ki, a 
fennmaradó öt (illetve szökőévekben hat) napot a sans-culotte-ok nemzeti 
ünnepének szánták. 

A forradalmi naptár megható emléke egy nagy nép történelmi 
vállalkozásának, az újrakezdés pátosza, az ésszerűség, a rációba vetett hit 
hatja át. De a racionalista felszín alatt másfajta hitek is meghúzódnak. 
Minden vallás, miként a zsidó, a keresztény és a mohamedán is, azt hiszi, 
vele kezdődik a történelem: e naiv képzelettől , a szabadságvallás"? hívei, a 
jakobinusok sem tudtak megszabadulni. 

Az emberi történelem egységes folyamat, amelyben ,, igazi kezdeteket" 
kijelölni s minden ,, azelőttit?" megtagadni csak a forrongó-rajongó 
korszakokban lehet. Sajátos történelmi feltételek esetén egy-egy ilyen 


vakhit szülte meghatározás tartósan fennmarad — mint ahogy például a 
keresztény időszámítás egyetemessé vált. Egyetlen értelmes ember sem 
hiszi azonban, hogy Jézus születésével valami , igazi" kezdődött el, s ami 
előtte volt, az nem , igazi". 

A keresztény naptár megszüntetésével különben a forradalom 
kétségtelenül vallásellenes jelleget kezdett ölteni. A Vendée papjainak 
eszelős uszítása után ezen nem is lehet csodálkozni. Azon sem, hogy az 
ellenkező végletbe estek: a , Marat-csapatok"7, teljesen figyelmen kívül 
hagyva azt az elemi tényt, hogy eszményképük a vallást állami szempontból 
hasznosnak ítélte, szamárfarokra kötött bibliákkal vonultak fel, és hasonló 
ostobaságokat követtek el: Marat-nak s a forradalom más mártírjainak 
szobrait helyezték a szentek helyébe (addig szerencsére nem fajult a dolog, 
hogy az élők szobrait is felállítsák), bezártak templomokat, kidobálták 
szentek és királyok sírjaiból a csontokat és így tovább. Ünnepélyt rendeztek 
, az Ész Istennőjének? tiszteletére, nem sejtve, hogy e két fogalmat, az észt 
és az istenséget egyesíteni — az esztelenség egy neme. 

Danton, mert felvilágosult ember volt, Robespierre, mert lelke mélyén 
vallásos ábrándokat dajkált, s mindketten azért is, mert felmérték e 
handabandázás politikai kárát, tiltakoztak a ,,veszettek? vallásellenes 
kirohanásai ellen. 

A veszettek és a hozzájuk csatlakozó baloldali jakobinusok, tehát Hébert, 
Chaumette és társaik, a terrort kompromittáló túlzásaikkal s a vallás elleni 
hadjárattal ártottak a forradalomnak. Másfelől viszont mint a városi 
szegénység gondjainak legközelebbi ismerői, a sans-culotte-igények merész 
szószólói abban az irányban nyomták előre a Konventot és a Jóléti 
Bizottságot, hogy minél többet elégítsenek ki a nép szociális követeléseiből. 

Hébert-ék agitációja világosan feltárta, hogy a harmadik rend, amely a 
forradalom kezdetén egységesen állt szemben a feudális hatalommal, a 
királyság megdöntése után fokozatosan ellentétes erőkre szakadt: 
burzsoákra és sans-culotte-okra. , A nagykereskedőknek nincs hazájuk — írta 
Hébert. — Amíg azt hitték, hogy a forradalom hasznos lesz számukra, 
támogatták; kezet nyújtottak a  sans-culotte-oknak, hogy közösen 
megdöntsék a nemességet... de csak azért, hogy ők kerüljenek az 
arisztokraták helyére... összeharácsoltak minden árut, minden élelmiszert, 
hogy aranyért adják el nekünk, vagy éhezésre kárhoztassanak." 


E szavaknak a párizsi nép ismételt tüntetései adtak nyomatékot. Az 
elvont elméletek felé hajló Robespierre-re és kivált a Konvent öntudatos 
burzsoáira rá is fért ez az hébertista nyomás, amely különösen 1793 
szeptemberének első napjaiban bontakozott ki. A Konvent vezetőinek meg 
kellett érteniük, hogy a nép gazdasági követeléseinek legalább részbeni 
elfogadása nélkül nem lehet harcra biztatni a tömegeket. El is fogadtatták a 
gabona és a liszt árának maximálását, majd általános ár- és bérrögzítést 
határoztak el. 

Mindez persze a burzsoázia kereskedelmi szabadságának megsértését 
jelentette... Figyeljük meg ismét, milyen vastörvénnyel érvényesül a 
forradalom logikája. Ahhoz, hogy a burzsoázia véglegesen győzzön, 
szüksége van a nép segítségére, e segítség megnyeréséhez azonban a saját 
érdekeit kell megsértenie. Nyilvánvaló, hogy csak , fogcsikorgatva" és csak 
ideiglenesen hajlandó erre, s alig várja a végleges katonai győzelmet, amely 
megszabadítja az önmagára erőszakolt diktatúrától. 

Másfelől viszont a népet sem elégíti ki a diktatúra. Ami a burzsoáziának 
sok, a népnek kevés. Az ellentétes érdekek ideiglenes összehangolását csak 
egy erős, központosított diktatúra, a Közjóléti Bizottság vezetése 
biztosíthatta.  Egyensúlyhelyzet alakult ki: Robespierre-ék gazdasági 
rendszabályokat kényszerítettek a burzsoáziára, de a népi mozgalom 
túláradását is megfékezték. Így azután kétfelől is nőtt az elégedetlenkedés a 
Közjóléti Bizottsággal és a Konventtal szemben: érlelődtek egy olyan 
fordulat belső feltételei, amelynek során — kedvező külső feltételek esetén — 
a burzsoázia igyekszik majd lerázni magáról ezt a diktatúrát, a nép pedig 
nem fog a diktatúra megmentésére sietni, mert egyre jobban kiábrándul a 
központi hatalom egyensúlyozó politikájából. 

Ez a hatalom egyébként — éppen a központosítás erős kényszere miatt is — 
lassan elsorvasztja a népi kezdeményezés kereteiül szolgáló szervezeteket. 
A forradalmi bizottságok tagjainak fizetést kell kapniuk, hogy teljes 
energiájukkal a közügyeknek szentelhessék magukat. De ezzel együtt 
függőségi viszonyba is kerülnek, a nép küldötteiből a hatalom emberei 
lesznek. A demokratikus és kritikai szellemnek az egyre szaporodó perek 
sem kedveznek, kezdenek az elbürokratizálódás jegyei mutatkozni a 
forradalmi állam gépezetében. 

Mindez azonban ekkor még inkább csak a felszín alatt érlelődik. 1793- 
nak, a forradalom nagy esztendjenek fő jellemvonása mégiscsak az, hogy a 


jakobinus diktatúra rendkívüli erőfeszítésekkel megteremti a katonai 
győzelmek feltételeit, a kibékíthetetlen ellentmondások ellenére egységbe 
tudja fogni a forradalom erőit, és az igazságos rend reményével tölti el a 
tömegeket. 

Ez az oka annak, hogy 1793 emléke még évtizedekkel a forradalom után 
is eleven maradt a nép legjavában, egy megvalósítható jövő ígéreteként élt 
tovább. 


Túlzók és engedékenyek 


1793 utolsó hónapjában Camille Desmoulins új lapot indított. A Vieux 
Cordelier (a lap címe, az Öreg Cordelier, a már említett forradalmi klubra 
utal) első számát — fontos mozzanat! — nemcsak barátjának, Dantonnak, 
hanem egykori barátjának, Robespierre-nek is megmutatta kinyomtatás 
előtt. Robespierre nem tiltakozott a lap megjelentetése ellen. 

Hogy is tiltakozott volna, amikor részben elveivel és teljes mértékben 
szándékaival nagyon is megfért mindaz, amit Desmoulins írt az hébertisták 
ellen. Egy Robespierre-nek elkerülhetetlenül arra a gondolatra kellett jutnia, 
hogy a veszettek túlzásait kívülről gerjesztik, éppúgy, mint a Vendée 
lázadásait. Örülnie kellett, amikor a saját szavait olvasta Desmoulins-nál is: 
, Pitt ütegeket cserélt... most túlzással készül végrehajtani azt, amit a 
mérsékeltséggel nem tudott..." Magyarul: az angol miniszterelnök előbb a 
girondiakat pénzelte a forradalom ellen, most az hébertistákat. 

Megmondtuk, hogy az hébertisták sok túlzása ártott a forradalomnak; 
most határozottan állapítsuk meg viszont azt is, hogy több mint másfél 
század tudományos vizsgálódásai során egyetlen bizonyító értékű adatot 
nem lehetett előkaparni arra, hogy Pitt aranyai vadították volna meg Hébert, 
Chaumette, Roux vagy akár Cloots indulatait. A Párizsba özönlő külföldiek, 
sőt a franciák között voltak ügynökei, de aligha is tudott volna ilyeneket 
toborozni a községtanács vezetői között. 

Robespierre idealisztikus tanai következtében nem értette, hogy igazi 
tömegmozgalmakat csak igazi társadalmi szükséglet hívhat életre, külföldi 
arany önmagában sosem; s amellett mind őt, mind Desmoulins-t elragadta 
az általános gyanakvásnak az a félelmetes légköre, amelyet végső fokon az 


ellenforradalmi lázadások teremtettek; azok a lázadások, amelyeket 
csakugyan a külföld is szított. 

A politikában minden rögeszme önpusztító. Desmoulins-nek hamar 
tapasztalnia kell majd, hogy ő is , Pitt ügynöke? lesz. Sőt a bűnös kör 
lezáródásaképpen majd Robespierre lefejeztetése után is elő fognak állni 
eszüket vesztett vagy tudatosan rágalmazó emberek, azt , bizonyítva", hogy 
a Megvesztegethetetlen valójában a királyné ügynöke volt. . . 

De ha a ,pitti aranyak?" rögeszméjét nem is ítélhetjük tudatos 
konstrukciónak, kevésbé van alapunk arra, hogy Robespierre ez ügyben 
követett taktikáját jóhiszeműnek tekintsük. Ő Danton és Desmoulins 
engedékenységét is veszélyesnek tartotta, de elfogadta szövetségüket az 
hébertisták ellen, hogy azután... de haladjunk sorjában. 

Robespierre nemcsak hallgatólagos beleegyezését adta a Vieux Cordelier- 
hez, a jakobinus klubban személyesen támadta meg az hébertistákat, sőt 
megvédte Dantont is azokkal szemben. A naiv Desmoulins áradozott: ,,.. . 
Robespierre mennydörgő szavai után lehetetlen szót emelni Danton 
ellen..." 

De amilyen elvakult volt e vád az hébertisták ellen, s amilyen vakon 
sétált be Desmoulins Robespierre csapdájába, oly tiszteletre méltó módon 
fogta fel a forradalmár küldetését. A Bastille bevétele előtti napokra 
emlékezve, büszke határozottsággal jelentette ki: , Akkor megvolt nálam a 
forradalmi merészség. Ma mint képviselőnek az a hozzám illő merészség, 
hogy nyíltan kimondjam véleményemet." Egy forradalmár a forradalomban 
sem alázhatja hajbókoló bábbá magát — Desmoulins sem volt hajlandó 
ilyesmire. 

De nemcsak a merészségét csodálhatjuk, logikájában is vannak 
cáfolhatatlan tételek. Arra a vádra, hogy ő a mérsékeltek híve, így felelt 
(utalva Robespierre hasonlatára, amely szerint a mérsékeltség és a túlzás 
szirtjei között középen kell haladni): ,,...menjen a köztársaság hajója... 
közel a mérsékeltséghez, akkor látni fogják, hogy segíteni fogom-e." 
Vagyis: a respublika hajója a túlzások szirtjéhez ment közel, ezért vissza 
kell fordítani a helyes irányba, de ha a mérsékeltekhez menne közel, akkor 
ő, Desmoulins, a mérsékeltekre irányítaná a tüzet. Tárgyilagosságra törekvő 
ember nem tagadhatja, hogy a köztársaság 1793 decemberében nem a 
mérséklet szirtjeihez állt közel, épp ellenkezőleg... 


Desmoulins ezért követeli a terror végét. Tacitushoz folyamodva, a római 
történelem párhuzamaival gúnyolja a terror túlzásait, de azután nyílt 
beszéddel is megkegyelmezési bizottság felállítását javasolja: ,, Ki akarjátok 
valamennyi ellenségeteket pusztítani a guillotine által; de volt-e ehhez 
hasonló eszelősség?? Túloz Desmoulins? Nem. Saint-Just tovább is ment a 
valamennyi ellenség kiirtásának követelésén, ő valamennyi közömbös és 
passzív meggyilkolását is sürgette — többször is. ,, Vihettek-e csak egyet is 
úgy a vérpadra — folytatta Desmoulins —, hogy minden barátja és rokona ne 
váljék ellenségetekké?... Ellenségeitek közül a gyávák maradtak köztetek; 
az erősek és vitézek kivándoroltak, vagy elvesztek Lyonnál és a Vendée- 
ben. A többi nem érdemli meg haragotokat.?" 

Némely történészek mutatós szörnyülködéssel csapják össze kezüket az 
ilyen és hasonló desmoulins-i cikkek felett. Vagy azért, mert nem tudják 
igazában, hogyan is működtek Fouguier—[Tinville esküdtjei, vagy mert 
nagyon is tudják, hogy jobb az ilyesmit dicsérni, abból nem lehet baj. Mi 
azonban ne ítéljük el Desmoulins-t. Bizonyított tény — maga Napóleon is 
meg fogja erősíteni ezt Szent Ilonán —, hogy néhány hónappal később már 
Robespierre is a terror megszüntetését tervezi. Így hát Desmoulins csupán 
két bűnt követett el: hamarabb állt elő, mint Robespierre, s ő állt elő, nem 
hagyva meg a lehetőséget a Megvesztegethetetlennek, ki egyre inkább 
Csalhatatlannak is kezdte képzelni magát, hogy egyedül ő szabja meg a 
forradalom menetét. Mivel Desmoulins-nak ez utóbbi bűnét mi nem tudjuk 
ellenforradalmi tettként ítélni, sőt úgy véljük, hogy a forradalmat nem 
szabad egyetlen ember bölcsességére bízni, vizsgáljuk meg az első bűnt: 
korai volt-e a terror megszüntetésének követelése? Nos, 1793 végére a 
köztársaság a belső lázadást leverte, és diadal diadalt követett a külső 
ellenséggel szemben is. Desmoulins terrorellenes szándékainak közlése és 
Robespierre ilyen irányú tervezgetései között semmiféle döntő fordulat a 
háborúban nem következik be. 1794 folyamán a terror fokozása helyett 
mindenképpen a terror leépítésén kellett gondolkodni. Nem találták még fel 
azt a történelmi zsebórát, amelyet előhúzva, pontosan meg lehetne állapítani 
egy-egy fordulat leghelyesebb időpontját. Ha Desmoulins órája mégis 
sietett kicsit, ez még nem olyan bűn, amelyet csak guillotine-nal lehetett 
sújtani. 

Természetes, hogy az életben maradt arisztokraták lelkesedtek a Vieux 
Cordelier-ért. Más forradalmakból is bőven lehetne idézni példát arra, hogy 


a legyőzött osztályellenség megkönnyebbült, amikor egy-egy könyörtelen 
hadiállapotot enyhébb időszak váltott fel. Az ilyen örömöket valóban csak a 
végtelenségig fokozott terrorral lehetne elfojtani. Robespierre sejthette ezt, 
tisztelte is Desmoulins-t, s ezért az arisztokraták pártfogójának bélyegzett 
egykori barátját így védte: ,,...ő egy rossz társaságba tévedt gyermek. El 
kell pusztítani az iratait... és megtartani a személyét. Én azt indítványozom, 
hogy égettessenek el az ő lapjai." 

, Az elégetés még nem válasz" — vágott vissza Desmoulins gúnyosan. E 
szavakra, Voltaire halhatatlan szavaira a  tömjénezéshez szoktatott 
Robespierre arca elkomorult. Már nem az az ember volt, aki ilyen hangot 
elvisel. Ha Desmoulins hibázott, azzal tévedett, hogy ezt nem ismerte fel. . . 

,, .. Megtartani a személyét..." Vajon ez is csak taktika volt Robespierre 
részéről? Addig akarta megtartani az , engedékenyt", amíg az hébertistákkal 
nem számolt le? Vagy őszintén szerette volna védeni Desmoulins-t, s csak 
annak makacssága akadályozta ezt meg? Nincs cáfolhatatlan bizonyítékunk 
egyik eshetőségre sem. 

Desmoulins-ék előretörését s Robespierre taktikázását látva, a megijedt 
hébertisták felkelést terveztek a Közjóléti Bizottság ellen. Vagy legalábbis — 
ennyi mindenképpen biztos - ilyen felkelésről fecsegtek. 

A Jóléti Bizottság volt a fürgébb, s megelőzte a községtanácsot. Nem volt 
nehéz, lévén, hogy ekkor még az ő oldalán állt a nagyobb erő. 1794. 
március 13-án éjszaka elfogták Hébert-éket, s melléjük csaptak néhány 
külföldi jakobinust, akik közt ma már alig tisztázható módon keveredtek a 
legjobb szándékú világforradalmárok és a kétes üzleti-politikai ügyek 
manipulánsai. A valóságosan elkövetett túlzásokat kiagyalt rágalmakkal 
vegyítették a háromnapos tárgyaláson. 

Öt szekér vitte az hébertistákat a nyaktiló alá. Csoportjukat bandának 
gyalázták a nemesség és a burzsoázia osztályönzését tükröző történetírók, 
némely szocialista s főleg anarchista írók viszont egyedül bennük látták a 
forradalom igazi pártját. Elfogult túlzások mindkét oldalon. Az hébertisták 
a városi szegénység és a proletariátus legradikálisabb rétegeinek képviselői 
voltak egy olyan korban, amelyben fejlett osztályöntudat megteremtéséről s 
kivált e rétegek tartós győzelméről nem lehetett szó. Ezért tévednek azok, 
akik azt hiszik, hogy Robespierre-nek az hébertistákkal kellett volna 
továbbvinni a forradalmat. Tovább? De hová? A lehetetlenség 
szakadékába? A forradalom továbbfolytatására, a plebejus követelések 


kielégítésére valóságos lehetőség nem nyílt. A történelmi mozgás nem a 
kistermelés erősítését, hanem a nagytőke kibontakozását segítette. Az 
hébertisták bukása történelmileg elkerülhetetlen volt. De annyi tény, hogy e 
bukásnál nem lett volna szabad épp Robespierre-nek buzgólkodnia. Már 
csak a saját érdekében sem... Mert tudnia kellett volna, hogy még szüksége 
lehet az Hébert vezette párizsi tömegek támogatására. 

Március 24-én hullt le Hébert-ék feje. Minden beavatott érezte, hogy 
most a békülékenyek következnek. Dantonnak könyörögtek barátai, 
közeledjen Robespierre-hez. Az akkor már egy idő óta visszavonultan élő 
Danton találkozott is a Megvesztegethetetlennel. Desmoulins is igyekezett 
közvetíteni. Danton a jelek szerint eleinte taktikázni akart, de indulata 
elragadta, s megtámadta a Forradalmi Törvényszéket, melyet ő ,a 
forradalom mellvédjének? szánt, s amelyet , mészárszékké változtattak". 
Sok adatunk van arra, hogy Robespierre-nek is épp elég kifogása volt a 
terror túlzásai ellen, de most sértődötten kiáltott fel: , Halt-e meg csak egy 
ártatlan is?" , Ártatlanok?? — Danton gúnyosan kacagott fel, s ostorozni 
kezdte az igazságszolgáltatást, ,mely Lyonban egy ágyúgolyóra, Nantes- 
ban a Loire folyóra bízta, hogy válogassa ki a bűnöst". Annyira elkapta a 
hév, hogy személyében is megvádolta Robespierre-t, ki saját ellenségeit 
egyszersmind a köztársaság ellenségeinek tartja. 

, Nem így van — felelte Robespierre —, és az a bizonyságom, hogy te 
élsz." 

Ha csak ennyit tudott védelmére felhozni, az nem sok, mert a bizonyság 
néhány nap múlva semmivé foszlott. 

A balsikerű találkozó után barátai szökést ajánlottak Dantonnak, aki 
reménytelenül legyintett: , Hát elviheti az ember hazáját a cipője talpán?" 
Megadás és dac között hányódott, azzal áltatva magát, hogy , nem merik 
megtenni". 

De meg merték tenni. 1794. március 31-én éjszaka barátaival együtt 
lefogták Dantont és Desmoulins-t. A Közjóléti Bizottság Saint-Just 
jelentése alapján rendelte el a letartóztatást. Desmoulins nemrég azzal 
gúnyolta Saint-Justöt, hogy olyan méltóságteljesen hordja fejét, mintha 
valami oltáriszentséget cipelne a nyakán. , Gondoskodom róla, hogy 
Desmoulins viszont úgy hordja a fejét, mint Szent Dénes." (Tehát a hóna 
alatt.) Gondoskodott is. Az emberi lélek ismeretében úgy vélhetjük, aligha 
gondolt arra, hogy iratai között van egy régebbi levele, amelyben ez 


olvasható: , Keresse fel Desmoulins-t, ölelje meg nevemben, és mondja meg 
neki, hogy engem többé nem lát, hogy becsülöm hazafiságát, de őt magát 
megvetem, mert (!) a szívébe láttam, és tudom, attól fél, hogy elárulhatnám 
őt." A fejlemények azt mutatják, Desmoulins mégis joggal félt Saint- 
Justtől. 

Danton, Desmoulins, továbbá Westermann, augusztus 10-ének hőse és 
sok más jakobinus állt a bíróság előtt, köztük olyanok is, akik a pusztulás 
állandó réme elől forradalmárokhoz nem illő dáridókba menekültek, s ezek 
fedezésére sötét anyagi ügyekbe is bonyolódtak. 

És most a per megrendezésének módszeréről. 

Képzeljük el, hogy egy fiút lopás és anyagyilkosság vádjával állítanak 
bíróság elé. A kölyök kiemelt nagybátyja zsebéből száz forintot, ezt több 
tanú igazolja, így a bíróság a másik vádat, az anyagyilkosságot is 
bizonyítottnak tekinti. A vádat még az sem ingatja meg, hogy az anya él, sőt 
megjelenik fia védelmére... A tiltakozó vádlottba belefojtják a szót, és 
kivégzik. 

Képtelen történet? Az. De voltak vádlók és bírák, akik képesek voltak 
ilyen módszerrel ítélkezni. Fouguier-Tinville közvádló, ki hivatalát 
rokonának, Desmoulins-nak köszönhette, épp ilyen ember volt. S ezúttal 
nagyon kellett igyekeznie, hogy a veszedelmes rokonságot elfeledtesse. . . 

Amikor az elnök Danton adatait kérdezte, a vádlott büszkén válaszolt: 
, Én Danton vagyok, eléggé ismert a forradalomban. Harmincöt éves 
vagyok. Lakásom nemsokára a semmiség lesz, de nevem élni fog a 
történelem panteonjában." ,És én — vette át a szót Desmoulins — 
harminchárom éves vagyok, ami baljóslatú életkor a forradalmárokra nézve, 
mert a sans-culotte Jézus is ennyi idős korában halt meg." 

Így kezdődött a per. A palota körül nyüzsgő tömeg döbbenten hallgatta 
Danton mennydörgő hangját. Baljóslatú morgás jelezte, hogy ezúttal nem 
talál hitelre a vád minden szava. A második nap a hallgatóság már 
megtapsolta Dantont. A Jóléti Bizottság ekkor egy besúgó (vagy 
provokátor) jelentése alapján rávette a Konventot, fossza meg a vádlottakat 
a védekezés jogától, mert barátaik, Camille Desmoulins feleségének 
részvételével, felkelésre készülnek. A pert erőszakkal berekesztették. Az 
esküdtek többsége egyáltalán nem hitt a vád lényegében, abban tudniillik, 
hogy Dantonék vissza akarták volna állítani a monarchiát, de félelmükben, 
s mert választaniuk kellett Danton és Robespierre között, engedelmesen 


szavaztak. 1794. április 5-én Dantont és elvbarátait kivégezték. , Mutasd 
meg fejem a népnek — mondta Danton a nyaktiló elé lépve. — Megérdemli." 

Néhány nap múlva, másokkal együtt, Hébert felesége és Desmoulins 
özvegye együtt ment a vérpadra. Hébert-né és Lucile Desmoulins 
meggyilkolásával a Forradalmi Törvényszék túllépett azon a határon, 
ameddig a történetíró még magyarázhat, és mentségeket kereshet. 

Robespierre-t még tévedéseiben is áhítattal bámuló írók beszámolnak 
arról, milyen nehéz vívódások után szánta el magát hősük e leszámolásra. 
Meglehet, csakugyan vérzett Robespierre szíve, amikor nyaktilóra küldte 
Camille Desmoulins-t és feleségét, Lucile-t, kiknek gyerekét annyiszor 
ringatta a térdén. De nem tudunk elérzékenyülni lelki tusájától, inkább 
meghat minket, mondjuk,  Desmoulins-né  haláltusája. Robespierre 
gyötrődése számunkra csak annyiban érdekes, hogy közvetve ez is a 
fővádlottak mellett szól... 

A Robespierre-kultuszon fáradozó történészek évtizedekig bújták a 
levéltárakat, hogy minél több terhelő bizonyítékot keressenek Dantonék 
ellen. Találtak is olyan adatokat, amelyek beárnyékolják Danton jellemét. 
Csakhogy épp azt az egyetlen valamire is komolyan vehető bizonyítékot 
nem lelték meg, amely azt igazolhatná, hogy Danton és Desmoulins 
külföldi összeesküvők utasítását követte, s a régi rend visszaállítására 
törekedett. Nem is lelhették meg, Robespierre sem tudott ilyesmiről. Mert 
ha tudott volna, egyetlen pillanatig sem vívódott volna a szigor és a baráti 
hűség között. Nem védte-e ő maga Dantont és kivált Desmoulins-t, kinek 
, személyét kímélni? akarta? Nem beszélt-e Dantonnal , még egyszer 
utoljára"? Hogyan állhatott le a Megvesztegethetetlen tárgyalni a külföldi 
összeesküvők által állítólag megvásárolt ügynökkel? Nem, Robespierre-nek 
a per előtti, alatti és utáni egész magatartása önmaga ellen szól, Danton 
mellett érvel. 

Robespierre-nek azt is tudnia kellett, hogy Danton — az hébertistáktól 
eltérően — nem veszélyes, nem fog felkelést szervezni ellene. Danton 
minden jel szerint sokkal mélyebben ábrándult ki a terrorból, semmint 
valami véres kalandra szánhatta volna el magát. Forradalmisága csakugyan 
ellankadt. Megmaradt viszont önérzete, konok daca, kihívó őszintesége, 
nem volt hajlandó hajbókolni még Robespierre előtt sem, még a saját 
életéért sem. De ez talán még az önimádattól megszédült Robespierre 
szemében sem lehetett elég indok a nyaktilóhoz? 


Nem is volt az. Ha Robespierre és Saint-Just erre a lépésre szánta el 
magát, annak (a tagadhatatlan személyi ellenszenvnek, a sértett hiúság és 
más tényezők mellett) elsősorban politikai oka volt: egyrészt maguknak 
akarták fenntartani annak meghatározását, hogy mikor kell véget vetni a 
terrornak, másrészt biztosítani akarták hátukat az hébertisták kivégzése 
miatt nyugtalankodó terroristáktól. 

Billaud-Varenne, Collot d" Herbois, Fouché, Carrier és társaik rettegtek 
Desmoulins , megkegyelmezési bizottságának" még a puszta ötletétől is, 
mert arra kellett gondolniuk, hogy a kegyelmet majd az ő felelősségre 
vonásuk fogja követni. Egy olyan ember, mint például Carrier, a nantes-i 
vízbefojtogató, nem érezhette biztonságban magát addig, amíg egy 
Desmoulins lapot szerkeszthet. Robespierre tudta, hogy ezek az emberek 
mindenre képesek, s inkább velük szövetkezett Dantonék ellen, mint 
fordítva. 

Erkölcsről, jogról, elvekről most nem beszélve, így követte el élete 
legnagyobb politikai hibáját. A terroristák nem azt vonták le Hébert és 
Danton ellentétes irányú peréből, hogy Robespierre őszintén velük tart (ami 
nem is volt igaz), hanem azt, hogy Robespierre gyenge, és elvesztette a 
fejét. Ami viszont egyre inkább igaznak bizonyult. 

A terroristáknak tett engedménnyel Robespierre az utolsó előtti lépést is 
megtette saját elpusztítása felé. Hálából majd épp a megkímélt terroristák 
fogják végzetét beteljesíteni. Ha a lyoni és nantes-i események idején 
lefogja a véresszájúak kezét, most nem kellett volna félnie tőlük. Ha most 
nem riad meg tőlük, holnap nem bukik el csapásaik alatt. Így szüli egyik 
hiba a másikat. 

Némelyek szerint Danton, amikor Duplay háza előtt vitte el a szekér, 
megfenyegette Robespierre-t, ki a zárt ablakon át is behallhatta a rémítő 
jóslatot: , Robespierre... követni fogsz!" (Romain Rolland híres drámája is 
e jelenettel kezdődik.) Mások kétségbe vonják, hogy így történt. Annyi 
azonban tény, hogy a bíróság előtt és a börtön foglyai között Danton 
többször is megjövendölte: magával fogja rántani Robespierre-t. ,,Ha 


lábaimat  örökségbe hagyhatnám Couthonnak - mondogatta — és 
férfiasságomat a tehetetlen — Robespierre-nek, egy ideig — még 
kitarthatnának... — És hozzátette: —...a forradalmakban a diadal a 


gonosztevőké marad." 


Ha másoktól nem, a börtönökbe szép számmal beépített besúgóktól 
Robespierre-nek értesülnie kellett e jóslatról. Legbelül sejthette is, hogy 
Dantonnak igaza lesz. 

Figyeljük meg utolsó hónapjait. Mintha bűvöletben élne. 


Thermidor 


A fenségestől a nevetségesig csak egy lépés — fogja majd mondogatni 
Napóleon. A Konvent, sok nagyszerű határozat elrendelője, akkor tette meg 
ezt a lépést, amikor , elismerte? a Legfőbb Lény létezését és a lélek 
halhatatlanságát. Május 7-i beszédével Robespierre vette rá a Konventot e 
határozat kimondására. 1794. június 8-án pedig meg is tartották a Legfőbb 
Lény ünnepét. Robespierre nemrég még okos szavakkal ítélte el a vallásos 
túlzókat és a vallásellenesség túlhajtóit: , Aki erővel megakadályoz egy 
misét, éppoly fanatikus, mint az, aki részt vesz rajta." 

De milyen fanatikus az, aki a régi helyébe új misét talál fel? 

Az új misét David festő rendezte meg, természetesen a Legfőbb Lény 
legfőbb francia képviselőjének elgondolása alapján. Előzőleg Robespierre-t 
választották a Konvent elnökévé, de ő nem annyira elnökként, mint inkább 
vallásalapítóként viselkedett. Az ünnepély első része a Tuileriák egyik 
kertjében játszódott le. Itt egy papírlemezből készült szoborcsoport állt, a 
viszálykodás, az ateizmus és az önzés rút szellemét jelképezendő. 
Égszínkék frakkjában, diadalmas zene közepette, fáklyájával e szobrokat 
gyújtotta meg Robespierre, hogy a hamvakból kiemelkedhessék a Legfőbb 
Lény megértéséig szárnyaló bölcsesség jelképe. David jobb festő volt, mint 
fizikus, s így a mutatvány nem sikerült tökéletesen: a hamuból kicsit 
kormosan emelkedett ki a Győzelmes Értelem. 

De ne ironizáljunk egy nagy hatású politikus lehangoló hanyatlásán. Az 
ateizmust kiátkozó s a Legfőbb Lény tiszteletét elrendelő Robespierre 
indokait próbáljuk inkább felfedni. 

Robespierre ekkor már számolt a közelgő győzelemmel. A tömegek 
anyagi kielégítésének módját nem látva tisztán, legalább az új rend erkölcsi 
alapjait szerette volna biztosítani azzal, hogy kötelezővé teszi a Legfőbb 
Lény tiszteletét, az erény kultuszát. Azt is remélhette, hogy visszaadván az 
istenséget a francia népnek, önmagát is magasabbra emelheti a nép 


szemében. Az ünnepélyen úgy is viselkedett, mint a kiválasztott: néhány 
lépéssel a Konvent előtt haladt, fennkölt ábrázatot öltve. 

A Konvent -— két éve sincs még — izgatottan tiltakozott az ellen, hogy 
elnökét különleges kiváltságok illessék meg. Az egyenlőség szelleme ekkor 
még olyan eleven volt, hogy érzékenyen jelzett minden kultikus kilengést. 
Robespierre a Legfőbb Lény főpapjának szerepében épp ezért csak a 
szándékolttal ellentétes hatást érhetett el. Állítólag Billaud-Varenne, ez a 
vad, de őszinte jakobinus nem is nyelte le felháborodását e főpaposkodás 
láttán. 

És a nép? A városi és falusi dolgozók nagy része bizonyára vallásos 
lehetett. De nem a Legfőbb Lény elvont kultuszára, hanem a bűnöket 
megbocsátó, túlvilági Paradicsomba vezérlő, katolikus Úristenre volt 
szüksége. Legfőképpen pedig kenyérre, amelyet sem a misék, sem a 
guillotine nem pótolhat. Így hát a népet nem elégíthette ki az új isten: egy 
részének a régi, más részének pedig semmilyen isten nem kellett. 

Robespierre-nél a politikai számítás mellé gyakran keveredtek homályos, 
irracionális törekvések is. Nem sokkal a Legfőbb Lény ünnepe előtt így 
beszélt a Konventban: , Én már megmondtam nektek, hogy miután 
megsemmisítjük a cselszövényeket, megverjük az ellenséget, bennünket 
legyilkolnak... A zsarnokok katonái a porba haraptak, az árulók a vérpadon 
vesztek el, de a gyilkot ellenünk is meghegyezték." Így látva előre a saját 
végzetét is, talán arra gondolt, hogy pusztulása előtt a Legfőbb Lény 
tiszteletének elrendelésével kijelöli az erényállam útját, és méltó módon 
köszön el a forradalomtól? Ha erre gondolt, rosszul számított. 

De minden egyéb az ő jóslata vagy inkább előérzete szerint alakult. A 
zsarnokok katonái csakugyan a porba haraptak, s Robespierre ellenségei is 
hegyezték a gyilkot. 

Június 26-án a köztársaság csapatai Fleurus mellett kegyetlenül 
megverték a koburgi herceg hadseregét. Pichegru Hollandia felé tört előre, 
Jourdan a Rajna bal partján űzte tovább az ellenséget. A poroszok és az 
osztrákok minden fronton kétségbeesetten vonultak visszafelé. A harcokban 
rendkívüli erélyével megint kitűnt Saint-Just (bár vak gyanakvásában épp itt 
fogatta el Hoche-t, a wissembourg-i győzőt). De ezek a személyi kérdések 
immár háttérbe szorulnak: a győzelem megérlelte a forradalom új 
fordulatát. 


E fordulat — többször jeleztük előre — elháríthatatlan volt. De egy 
általános szükségszerűség mindig a szeszélyes, véletlenszerű események 
szövevényén töri magát keresztül. Ilyen véletlen volt az is, hogy Tallien már 
említett spanyol szerelmét lecsukták, s az elbájolt követ mindenáron meg 
akarta menteni kedvesét. Ahhoz, hogy a spanyol bankár leányából Madame 
Tallien lehessen, a letartóztatását aláíró Robespierre-nek meg kellett halnia. 
De Tallien, ez az önmagában középszerű cselszövő, gondolni sem mert 
volna összeesküvésre, ha nem lett volna biztos a Fouché-fajta legvéresebb 
terroristák és a Barras-szabású korruptok Robespierre elleni gyűlöletében. 
Még Carnot-ra is számíthatott, ki nemegyszer kikelt a , nevetséges 
diktátoroknak?" gúnyolt Robespierre és Saint-Just ellen. De az egész 
Konvent összefogása sem lett volna elég, ha a nép Robespierre mögé áll. 
De nem unta-e meg Párizs a terrort és a nélkülözést? Mit fognak szólni a 
munkások az újabb bérmaximáláshoz, amelyet — ismét egy , véletlen? — épp 
thermidor havának 5. napján rendeltek el az ő rovásukra? 

Robespierre, érezve a veszélyt, de nem sejtve annak méreteit, betegségtől 
is gyötörten alig bírta már a forradalom öt esztendejének súlyát: 
idealisztikus erényprogramjával egyszerűen nem tudta felfogni, mi történik 
körötte. Gyakran maradt távol a hivatalos ülésektől, de amikor megjelent, 
szerencsétlen ügyet védett, mint például a hírhedt prairial havi törvényt. A 
javaslatot Couthon terjesztette a Konvent elé, amely engedelmesen 
megszavazta, hogy ezentúl nem kell védő, előzetes kihallgatás sem, elég, ha 
a törvényszéknek , tényleges vagy (!) erkölcsi bizonyítékai vannak". Az 
ellenség meghatározását úgy tágították ki, hogy mindenki belefért: ,, Akik 
rontják az erkölcsöt..., ...akik megrontják a közfelfogást...?" Egyszerűbb 
lett volna, ha a törvény helyett pusztán Couthon magyarázatát emelik 
törvényerőre: , Ne sokat teketóriázzunk a haza ellenségeivel, elég, ha 
felismertük őket, nem  büntetnil hanem megsemmisíteni kell 
mindannyiukat." 

Minél inkább vonakodtak az emberek Robespierre erényállamától, a 
Megvesztegethetetlen annál jobban meg akarta rémíteni őket. Minél 
hevesebben tombolt a terror, annál nagyobb lett a vonakodás. A prairiali 
törvényt követő másfél hónap alatt 1285 halálos ítéletre csak 278 felmentés 
jutott, míg a megelőző 45 nap alatt 577 elítélt mellett 182 vádlott kapott 
felmentést. . . 


A megrémült Konvent legalább annyit szeretett volna elérni, hogy saját 
tagjait ne lehessen előzetes határozata nélkül lefogatni, vagyis egyfajta 
mentelmi jogot akart biztosítani önmagának. De Robespierre fenyegető 
beszédével keresztülvitte a törvény módosítás nélküli elfogadását. Ez volt 
az utolsó győzelme, egyszersmind a bukás közvetlen előjátéka. Ettől kezdve 
minden képviselő úgy érezhette, hogy Sanson hóhér — Damoklész kardjánál 
veszedelmesebb — kése lebeg a nyaka fölött. Az egymással versengő 
bizottságok, a leszámolásra készülő összeesküvők  halállistákon 
gondolkodtak, kifelé azonban a testvéri egység hazug látszatát igyekeztek 
fenntartani. Amikor egy hatalom ilyen állapotba jut, megérett a pusztulásra. 

De a megbénított Konvent még mindig nem mert nyíltan kiállni. 
Robespierre maga siettette a végzetet azzal, hogy a köztársaság II. évének 
thermidor 8. napján, vagyis 1794. július 26-án kemény beszédben leplezte 
le a harácsoló terroristákat. Most, hogy a prairial havi törvénnyel a szó 
szoros értelmében féktelenné tette a terrort, biztosítani akarta, hogy a 
rémuralmat csak , erényes? emberek gyakorolhassák. Ő, aki nemrég még 
felháborodottan utasította vissza Dantonnak azt a vádját, hogy a forradalom 
bíróságai ártatlanokat is megölnek, most Danton érveivel támadta ,a 
szörnyetegeket", kik , meggyűlöltették a Forradalmi Törvényszéket". Késő 
felismerés, erélyes szavak, erélytelen fellépés: a kilátásba helyezett 
tisztogatás határait nem jelölte ki, csak egy-két nevet említett. Politikai 
érzéke immár megszűnt. Ha megnevezi minden főbb ellenségét is, a 
Konvent talán kiszolgáltatta volna őket is, de az általános vádaskodás 
egységbe kovácsolta a Konventot. 

, Ideje már, hogy megmondjuk az igazat — kiáltotta az egyik képviselő —, 
egyetlen ember bénította eddig a Nemzeti Konvent akaratát, és ez az ember 
Robespierre!" Billaud-Varenne már a nyílt ellenszegülés hangját ütötte 
meg: ,Ha nincs véleménynyilvánítási szabadság, inkább holttestemen 
keresztül kerüljön a nagyravágyó zsarnok uralomra, semhogy hozzájáruljak 
e gaztetthez hallgatásommal." 

A Megvesztegethetetlen elszokott már a vitáktól. Este bőszülten rohant a 
jakobinus klubba, hogy ott mártírpózokkal hangulatot keltsen maga mellett. 
Szókratész méregpoharát emlegette, amelyet hajlandó lesz kiüríteni, 
valójában azonban ellenfelei megsemmisítésére szólított fel. , Robespierre — 
rajongott David -, én is veled iszom a bürökpohárból!" A francia festészet 
szerencséjére David nem sietett Szókratész példáját követni, de az ilyen 


felbuzdulás alkalmas volt arra, hogy megtévessze Robespierre-t győzelme 
bizonyossága felől. 

De amíg Saint-Just — az ő útmutatásai alapján — az újabb vádbeszéden 
dolgozott, ellenfeleik jobban használták ki az éjszakát: megnyerték 
maguknak a Konvent főbb szószólóit. 

Másnap, thermidor 9-én délelőtt tizenegy órakor kezdődött a Konvent 
ülése. Saint-Just fel akarta olvasni vádbeszédét, de beléfojtották a szót. 
Tallien, Billaud-Varenne és a többiek egymásnak dobták a végszavakat, 
mint a színészek. Robespierre-t a ,Le a zsarnokkal!" kiáltások 
elhallgattatták. Végső erejével túl akarta harsogni a hangzavart: , Utoljára 
kérdem, gyilkosok elnöke, megadod-e a szót?" Dantonnak egy megmaradt 
barátja elnökölt éppen, vadul rázva a csengőt — éppúgy, ahogy Herman, a 
törvényszék elnöke csengettyűvel igyekezett elnémítani Dantont. De 
Robespierre most még dantoni hanggal sem tudta volna túlharsogni a 
Konventot. Rekedten fulladozva, összetörten vánszorgott helyére, míg 
Dantonnak egy másik híve üvöltött felé: , Szerencsétlen, Danton vére 
fojtogat!" 

Tallien tőrével hadonászott a szószéken, mindenki ordított, míg végre egy 
eddig fel sem tűnt képviselő, Louchet merte kimondani az annyira várt 
mondatot: követelte ,az uralkodó"? letartóztatását. Az ifjabb Robespierre 
felpattant helyéről, kérve, hadd osztozhassék bátyja sorsában. Saint-Just és 
Couthon ellen is kimondták a letartóztatási határozatot. Duplay veje, az ifjú 
Lebas állt még a foglyok mellé. Robespierre kétségbeesve látta, hogy ennyi 
híve maradt a hatalmas Konventban, amely nemrég még megalázkodott 
előtte. , A köztársaság elveszett — kiáltotta —, a banditák diadalmaskodnak!" 

E pillanatban aligha gondolt arra, hogy Danton szavait variálja: ,,...a 
forradalmakban a diadal a gonosztevőké marad..." 

Délután öt óra volt. Az idegekre nehezedő hőség még nem enyhült. 

A községtanács és Hanriot meghúzatta a vészharangokat. Hanriot, aki 
június 2-án oly büszkén leckéztette meg a képviselőket, ismét a Konvent 
ellen akart vonulni. De előbb szerette volna kiszabadítani a foglyokat. 
Annyira ittas volt azonban, hogy a Konvent emberei könnyűszerrel 
elfogták. 

Ekkor lépett a színre Coffinhal, akit Lavoisier peréből ismerünk. 
Tüzérekkel indult a foglyok kiszabadítására. Hanriot-t ki is ragadta, de a 
többieket ekkor már külön börtönökbe vitték. Ha Coffinhal nemcsak bátor, 


hanem gondolkodik is, most szétveri Robespierre ellenfeleit, akik még nem 
tudtak kellő erőt gyűjteni. De nem gondolkodott. A Konvent kihasználta az 
időt: Barere javaslatára törvényen kívül helyeztette a lázadókat, s Barras-t 
megbízta leverésükkel. 

Közben a börtönök nem akarták befogadni a Hegy vezéreit, akik viszont 
erőnek erejével ülni akartak. Couthon talán érthetően félt a harctól, hisz 
béna volt. De Robespierre? Azért félt, mert a lelke bénult meg? Végre 
elszánták magukat, hogy csatlakozzanak híveikhez, de a Városházán is 
meddő vitákkal és kiáltványok szövegeztetésével pazarolták az időt. 

Kezdetben 18 szekció állt a Konvent mellett, 13 Robespierre mögött, 17 
habozott, tartózkodott, vagy egyszerűen részvét nélkül figyelte a küzdelmet, 
amelyet a néptől elszakadt vezetők hatalmi marakodásának ítélt. Az éjszaka 
során — a , lázadók" törvényen kívül helyezése miatt — ez az arány tovább 
romlott Robespierre kárára, a Konvent javára. Amikor hajnali két óra körül 
Barras végre támadni mert a községtanács ellen, különítménye a Gréve 
téren alig talált ellenállókat. Az , Éljen Robespierre!" jelszóval őket is 
megtévesztette Bourdon, ki a balszárnyat vezette, s így váratlanul csaphatott 
le az ellenfelekre. 

Az ifjú Robespierre kiugrott az ablakon (lábát törte), Lebas öngyilkos 
lett. Valószínű, hogy Maximilien Robespierre is maga ellen fordította 
pisztolyát, de a vallomások ellentmondóak. Az egyik csendőr azzal 
dicsekedett később, hogy ő lőtte le Robespierre-t. Mindenesetre a golyó 
nem ölte meg, az állkapcsát roncsolta szét. Saint-Just néma büszkeséggel 
adta meg magát. 

A nap hátralevő részét a Jóléti Bizottság előszobájában szenvedte végig 
Robespierre. Kendővel kötötték át összezúzott arcát, amelyet alvadt vér 
éktelenített el. De Fouguier-Tinville így is felismeri, s ennyi elég is — ki 
lehet végezni. 

Alkonyatkor vitték őket a nyaktiló alá. Épp annyian voltak, mint a 
Gironde vezetői: huszonketten. Ők nem készültek hatásos utolsó 
mondatokra, nem volt mit szólniuk a tömeghez, amely őrjöngő mámorban 
hömpölygött a szekerek, majd a nyaktiló körül. Némán haltak meg. Csak 
egyetlen ordítás hallatszott, Robespierre-é: fájdalmában üvöltött fel, amikor 
a hóhér letépte a kötést szétroncsolt álláról. 

E rettenetes jajszóval ért véget a jakobinus diktatúra. De a rémuralom 
tovább tombolt, most már csak saját híveit tizedelte. Robespierre-ék 


meggyilkolása után, a következő napon újabb 71 áldozat feje gördült a 
fűrészporos kosárba — a községtanács embereié, akik felkeltek Robespierre 
mellett. 

Mit gondolhatott Robespierre és Saint-Just a halál előtti órák dermesztő 
némaságában, amíg az egyik talán, mert nem tudott, a másik, mert nem is 
akart megszólalni, megadón várt sorsára? Nem tudhatjuk. Saint-Just talán 
arra gondolt, hogy iratai között, a szétszórt cédulákon ott lapulnak ,a 
köztársasági intézményekről" szőtt álmodozásai. S köztük a könyörtelen 
vallomás: , A nagy emberek nem ágyban halnak meg." Igen, őt is bántotta 
az az ,egy gondolat", amely majd magyar követőjét is a hősi halálig 
ragadja. Saint-Just is úgy készült a mártírhalálra, mint Petőfi. ,A 
körülmények csak azok számára súlyosak — írta —, akik visszariadnak a 
sírtól. Én vágyom a sír, a gondviselés e jótéteménye után, hogy ne legyek 
többé szemtanúja a hazám ellen, az emberiség ellen tervezett büntetlen 
gaztetteknek. Bizonyára nem nagy dolog lemondani az olyan szerencsétlen 
életről, amelyben arra vagyunk kárhoztatva, hogy a bűn cinkosaként vagy 
tehetetlen tanújaként tengődjünk... testem üldözhetik, sőt meg is ölhetik. 
Ámde nem tudják elragadni tőlem azt a független létet, melyet 
megteremtettem magamnak a századokban és az egekben..." 

Okunk van azt hinni, hogy a halálra várakozók ilyen gondolatokkal 
erősítették magukat az utolsó próbára. De ne akarjuk megfejteni a 
megfejthetetlent, — próbáljuk inkább utolsó tetteik vagy inkább 
tehetetlenségük titkát megtalálni. 

Némelyek szerint azért haboztak oly sokáig a községtanács kínálta 
védelmet elfogadni, mert a törvényesség embereiként tiszteletben akarták 
tartani a Konventot. De ama június 2-án a Robespierre-ék nevében beszélő 
Couthon egyáltalán nem vonakodott elismerni Hanriot-nak a Konvent ellen 
szegezett ágyúit; ugyan mitől lettek volna olyan törvényesek most, amikor 
nem a mások kiszolgáltatásáról, hanem saját életükről volt szó? 
Valószínűbb, hogy Robespierre, ki a szószék és nem a felkelések embere 
volt, egyszerűen elvesztette lelkierejét és elhatározóképességét. Ennek 
viszont az lehetett az oka, hogy nem hitt már a győzelem lehetőségében. 

Tanítványának és barátjának jegyzetei között olvashatjuk e mondatot: , A 
forradalom megfagyott." Nemcsak Saint-Just érzett így, Robespierre is. 
Thermidor 9-ének délutánján azért tétováztak, mert homályosan úgy 
érezhették, már egy újabb felkeléssel sem lehet a megfagyott forradalmi 


szellemet új életre melegíteni. Egy időre talán megmenthetnék magukat, de 
utána csak újabb vérontás s újabb thermidor következhetne. Talán azt is 
megérthették, hogy mások kivégeztetése helyett immár csak saját 
halálukban lelhetnek igazolást a történelem előtt. 

Bárhogy volt is, velük a forradalom legkövetkezetesebb vezetői tűntek el 
a színről. Lehetetlen volt győzniük, de vereségüket saját maguk is siettették. 
Ezért nem tarthatunk azokkal, akik egyedül bennük látják a forradalom 
igazi megtestesítőit. 

Egyetlen ember akkor sem sűríthetné magába a forradalom eszményét, ha 
bölcsebb és határozottabb lett volna, mint Robespierre. 

Némelyek olyan fokig azonosították az ügyet Robespierre-rel, hogy 
thermidorral befejezettnek tekintik magát a forradalmat is, sőt a burzsoázia 
, ellenforradalmáról"? beszélnek. Kusza gondolkodásról tanúskodik e 
fogalom. Egy polgári forradalom ellenforradalmát azok képviselik, akik a 
feudális rendet akarják visszaállítani. A thermidoristáktól mi sem állt 
távolabb, mint ez a szándék. Egyszerűen meg akarták szabadítani a 
forradalmat egy olyan irányzattól, amely a győzelemhez szükséges volt, de 
a diadalok után kínossá vált. 

Nemcsak banditák győztek thermidorban, mint Robespierre hitte. De 
mindenesetre azoké lett a vezetés, akik a kellemetlen plebejus szövetséges 
maradványaitól is meg akartak szabadulni, hogy a forradalmat tisztára 
polgári útján vihessék tovább. 

A Mocsár magába fullasztotta a Hegy csúcsait, de a Hegy kisebb szirtjei 
buzgólkodtak leginkább a ledöntésben. Billaud- Varenne-ék ekkor még nem 
is sejtették, hogy Robespierre-t feláldozva, saját bukásukat készítik elő. De 
Tallien és Barras sem gondolták volna, hogy cselszövésükkel valójában 
valaki másnak játszanak kezére. 

Annak a fiatal tábornoknak, aki most egyelőre szintén börtönbe került 
mint az ifjabb Robespierre barátja és pártfogoltja... S aki hamarosan 
kiszabadul a fogságból, hogy beteljesítse — és megsemmisítse a forradalmat. 


A sans-culotte-ok veresége 


Hogy milyen egyetemes volt az elégedetlenség  Robespierre-ék 
hatalmával szemben, legbeszédesebben Babeuf magatartása bizonyítja. Ez a 


minden tekintetben feddhetetlen forradalmár őszintén hitte, hogy thermidor 
10-e ,a szabadság újjászületésének"? lesz dátuma. De hamarosan ki kellett 
ábrándulnia. 

Robespierre ellen egykori hívei is összeesküdtek. Most nem sokáig 
élvezhették a sikert. A Konventban a Mocsár, az országban a tulajdon békés 
élvezetére áhítozó burzsoázia , Robespierre uszályával" is le akart számolni. 
Az utcákat ellepték a bosszúszomjas ,aranyifjúság" rövidnadrágos, 
térdharisnyás, hosszú hajú seregei, megtámadták a jakobinusok gyűléseit. A 
szalonokban a kiszabadított s Madame Tallienné lett spanyol bankárlány 
hódoltatta híveit, bő fehér ruhája az övtől kezdve nyitva volt, az öv a mell 
alatt szorította át a testet. Meztelen lába ujjára gyűrűt húzott. A nyaktiló 
uralmának éveit a mámor hónapjai követték: még a temetőkben is táncoltak, 
a túlélők fékevesztett örömével. 

Babeuf kétségbeesve tapasztalta, hogy a szabadság újjászületése helyett a 
sans-culotte-izmus  haldoklása kezdődik el.  Carrier-t, a  nantes-i 
vízbefojtogatót bíróság elé állították, de ez a konok terrorista elszántan és 
nem alaptalanul hivatkozott arra, hogy a Konvent utasítására cselekedett. 
, Mindenki bűnös — kiáltotta —, még az elnök csengettyűje is!" De azért 
kivégezték, úgyszintén Fouguier-Tinville-t is. Bezárták a jakobinus klubot, 
kiengedték viszont a girondi képviselőket, akik vezetőik letartóztatása ellen 
tiltakoztak, s akiket különben épp Robespierre mentett meg a vérpadtól. Az 
ily módon még inkább jobbra tolódó Konventnak el kellett jutnia addig a 
pontig, ahol Billaud-Varenne, Barére és Collot d" Herbois thermidoriánus 
érdemei többé nem feledtethették jakobinus múltjukat. Vidéken vendée-i 
méretekben tombolt a terror, de most a köztársaság biztosainak tehetetlen 
vagy éppen bátorító jelenléte mellett a jakobinusokat öldösték. 

, Csak a halottak nem térnek vissza..." — szerette mondani Bareére. De 
most jó lenne, ha a halottak vissza tudnának térni. Jó lenne, ha Danton 
felemelné bömbölő hangját a fehérterror ellen, ha Saint-Just haddal 
indulhatna a lyoni papok ellen, akik egyházi díszben nézik végig, amint 
híveik vizsgálat és ítélet nélkül, baltával mészárolják le a börtönök 
jakobinus foglyait. 

De a halottak csakugyan nem térnek vissza. S az élők közül is csak 
Carnot-ban s néhány barátjában van annyi becsület, hogy védeni merészelik 
azokat, akikkel a Jóléti Bizottságban együtt tevékenykedtek a Konvent 
jóváhagyásával. Carnot szava és a vádlottak thermidori , érdemei"? csak 


annyit nyomnak a latban, hogy a vérpad helyett számkivetésbe mehetnek. 
Collot hamarosan meg is hal az Ördög-szigeten, Billaud pedig — büszkén 
visszautasítva majd Napóleon kegyelmét — Haiti szigetén gondolkodhat, 
érdemes volt-e Robespierre megbuktatásán fáradoznia. 

Aligha valószínű, hogy a párizsi nép túlzottan sajnálta a magasra 
emelkedő s onnan a mélybe zuhanó vezetőket. Annál jobban izgatta az 
assignaták teljes elértéktelenedése, a katasztrofális áruhiány és az 
áremelkedés nyomorba döntő üteme. 

Babeuf nyilvánosan megbánva, amiért örült Robespierre bukásának, 
felkelésre szólította a népet. Babeuföt lecsukták. A külvárosok pedig 
kétségbeesett " tüntetésekkel, majd  felkelésekkel akartak javítani 
helyzetükön. 

Még egy év sem telt el Robespierre halála óta, amikor 1795. május 20-án 
hajnalban a Saint-Antoine és a  Saint-Marceau negyedben ismét 
megszólaltak a vészharangok. Délelőtt tíz órakor már a Konvent elé értek a 
dobszóra vonuló első asszonycsapatok. Délutánra a tüntetőknek sikerült 
benyomulniuk a Konventba. Egy képviselőt megöltek, fejét lándzsára 
tűzték, s e vad kavargásban egy tüzér felolvasta A nép felkelése című 
programot. A képviselők egy része elmenekült, más része megszavazta a 
felkelők követeléseit, amelyek az ármaximálást és a forradalmi terror 
visszaállítását sürgették. 

Diadalmámor fogta el a tömeget, amely azonban nem tudta a harc 
eredményeit szervezetten védeni. Éjfél előtt fél órával a Konvent-barát 
alakulatok szuronyrohammal megfutamították a felkelőket. 

Másnap a felkelők ismét megrohamozták a Konventot. Ágyúikat a 
Tuileriáknak szegezték, de nem merték elszánni magukat a döntő tettre. 
Hagyták, hogy a Konvent elnöke szóvirágokkal lakassa jól küldötteiket, 
ölelgetéssel szerelje le őket. A Konvent időt nyert, és a túlerő birtokában a 
következő napon fegyverletételre kényszerítette a felkelőket. 

A megmozdulás arra volt jó a  Konventnak, hogy tömegesen 
számolhasson le a plebejusokkal. Harminchatot küldtek a halálba közülük, 
másokat várfogságra, deportálásra, börtönre ítéltek. Az a hat hegypárti 
képviselő, aki a nép mellé állt a felkelés óráiban, az ítélet kihirdetése után 
közös öngyilkosságot kísérelt meg. Kézről kézre adták a tőrt. Hárman meg 
is ölték magukat, a másik hármat vérükben fetrengve cipelték a vérpadra. 


Thermidor 9-én sokkal kisebb erő megmenthette volna Robespierre-éket 
(legalábbis egy időre); most a nagy erejű és ismételt felkelés sem 
sikerülhetett — késő volt, hiányoztak a hivatott vezetők is. A prairiali 
felkelés rádöbbentette a párizsi népet, hogy a hatalom immár szilárdan a 
burzsoáziáé. A Bastille elfoglalói a nagy nap hatodik évfordulója előtt 
kiszorultak a forradalom további történetéből. Ettől kezdve csüggedten 
vagy bizalmatlanul, részvét nélkül figyelték a hatalmasok marakodását. 

, Önöknek végre biztosítaniuk kell a gazdag ember vagyonát — mondja 
hamarosan a Konvent egyik új nagysága. — A polgári egyenlőség, az 
minden, amit egy józan ember követelhet... Az abszolút egyenlőség 
agyrém..." 

Az arisztokrácia maradványai ekkor még egy utolsó kísérletet tettek a 
polgári egyenlőség uralmának megakadályozására. A plebejusmozgalmak 
leverése azzal a reménnyel töltötte el őket, hogy a fő szövetségese nélkül 
maradt, zűrzavarral és pénzügyi nehézségekkel küzdő burzsoázia hatalmát 
belső felkeléssel szét lehet zúzni. 

XVI. Lajos gyermeke közben meghalt, a király idősebb testvére, 
Provence grófja felvette a XVIII. Lajos nevet. Kiáltványban ígérte meg a 
rendek és az egyház jogainak helyreállítását. 

Szerencsére a royalisták nem tudtak egységet teremteni maguk között. A 
Ouiberonnál partra szálló emigránsokat a köztársaság csapatai 1795 
júliusában szétverték, 748 angol egyenruhás foglyot agyonlőttek. 

A királypártiak most Párizsban próbálkoztak. Vendémiaire 11-én (október 
3-án) már hét szekcióban dúlt a harc a royalisták és a forradalom hívei 
között. A lázadók ostromolni kezdték a Konventot. Megint Barras kapott 
parancsot a védelem irányítására. Barras emlékezett még a megsemmisítő 
tűzre, amellyel egy fiatal tüzértiszt elűzte az angolokat Toulon alól. A fiatal 
tisztet thermidor után egy időre lecsukták, most éppen állástalanul ődöngött 
Párizsban. Leggyakrabban egy kivégzett tábornok özvegyének, Joséphine 
Beauharnais-nak szalonjában lehetett látni. Barras maga mellé vette az ifjú 
tábornokot. 

Bonaparte, mert hisz róla van szó, erőddé alakította a Tuileriákat. 
Vendémiaire 13-án hajnalban kartácstűzzel fogadta a felkelőket, azután a 
szuronyroham következett. Este már elég volt vaktölténnyel lövetni a 
menekülő royalistákat. 


A Konvent így mind a plebejus, mind a royalista támadással szemben 
megvédte magát. 1795 októberében, háromévi működés után feloszlott. Az 
új alkotmány értelmében két tanács kezébe került a törvényhozó hatalom: a 
Vének és az Ötszázak Tanácsáéba. A végrehajtó hatalmat pedig egy öttagú 
Direktóriumra, igazgatóságra bízták. 

, Éljen a köztársaság!" — kiáltották a Konvent tagjai, mielőtt utoljára 
elhagyták volna az üléstermet. De hol volt már ekkor az a szilárd belső 
politikai erő, amelyre a köztársaság védelmét lehetett volna bízni? Belül és 
a frontokon egyaránt a hadsereg védte a köztársaságot. 

Márpedig ha egy hadsereg ilyen kiváltságos helyzetbe kerül, akkor 
mindig , tartani kell a katonai befolyástól is, attól, hogy egy vállalkozó 
kedvű parancsnok egyszer csak megunja az alárendeltséget, és túlságosan 
nagyra tör. A történelem azt tanítja, hogy minden köztársaság így bukott 
el..." 

Billaud-Varenne-t idéztük, ki már 1794 tavaszán ilyen tisztán látta a 
veszélyt. Csak azt nem értette meg, hogy amikor Robespierre ellen 
szövetkezik, épp a sans-culotte-izmus bukását készíti elő, s így maga is 
hozzájárul annak az egyetlen erőnek a felszámolásához, amely 
visszatarthatná a , vállalkozó kedvű parancsnokot" . . . 

A Konvent utolsó ülésén kimondta, hogy a forradalom véget ért. De az 
ilyesmit határozatilag éppúgy nem lehet elrendelni, mint azt, hogy van-e 
Legfőbb Lény vagy nincs. A teret, hol nemrég a vérpad állt, hiába 
keresztelték el Place de la Concorde-nak, Egyetértés térnek, a külső 
ellenség, belül pedig a királypártiak és a jakobinusok fenyegette burzsoá 
nemzet messzebb volt az egyetértéstől, mint valaha. 


A Direktórium és a tábornok 


A royalisták vendémiaire-i felkelésének annyi haszna volt, hogy az új 
Direktórium, amelynek Barras lett a  hangadója, csökkentette a 
jakobinusokra nehezedő nyomást. A burzsoázia értelmesebb politikusai 
megértették, hogy amíg eleven a monarchista veszély, végérvényesen nem 
számolhatják fel a jakobinizmust. Az Ötszázak Tanácsa által előterjesztett 
listáról a Vének Tanácsa öt olyan embert választott ki direktóriumi tagokul, 
akik a XVI. Lajos halálára adott szavazatukkel elkötelezték magukat a 


royalista restaurációval szemben. Sieyes, aki a nehéz években éjjel a 
Gironde-nak adott tanácsokat, nappal pedig a Mocsárban lapult, most az 
ancien régime alatt hivatalt viselt nemesek száműzetésére tett indítványt, 
így bizonyítva, hogy nagy megalkuvásai ellenére is a forradalom lényegi 
vívmányainak embere maradt. 

Az antiroyalista hullám sodrában Babeuf is kikerült börtönéből, sőt lapot 
alapíthatott. A viszonylag rövid fogság alatt Babeuf újra végiggondolta a 
forradalom menetét, s arra a meggyőződésre jutott, hogy a dolgozók mit 
sem várhatnak a burzsoáziától, csak a szegényeknek a gazdagok elleni 
általános felkelése vezethet el a társadalmi igazsághoz, a magántulajdon 
megszüntetéséhez. Barátjával, Filippo  Buonarrotival, aki  oldalágon 
Michelangelótól " származott, — sokat vitatkoztak: Babeuf megtért 
Robespierre-hez, Buonarroti mindig is hű maradt a 
Megvesztegethetetlenhez, akit még  Duplay házában volt alkalma 
megismerni. Az Egyenlők  Összeesküvésével egy kommunisztikus 
társadalom megteremtésére készültek, valószínű azonban, hogy nem 
nagyszámú híveik csupán egy nagy sans-culotte-visszavágásra vágytak. De 
nyilvános forradalmi propagandát folytatni a sajtóban s közben illegális 
felkelési bizottságot szervezni — egyszerre, csak kivételes helyzetekben 
lehet. A történelmileg még éretlen mozgalom alig kezdett szerveződni, 
árulás révén máris lelepleződött. 1796 májusában az összeesküvés főbb 
vezetőit elfogták, Babeuföt és Buonarrotit ,írásaik között" találták meg 
rejtekhelyükön. 

Különös eljárás vette kezdetét. A vádlottakat rácsos ketrecekben szekéren 
szállították át Vendőme-ba, a per színhelyére. A fegyveres alakulatok 
mögött a hozzátartozók haladtak, köztük Babeuf várandós felesége. A 
három napig tartó úton bántalmazták a foglyokat, de maga a per 
meglehetősen ragaszkodott a törvényes formákhoz. Sőt, A Főbíróság Lapja, 
Az Igaz és Érző Emberek Visszhangja címen hetvenhárom szám jelenhetett 
meg egy olyan újságból, amely a vádlottakat védelmezte. Babeuf néhány 
demokrata barátja katonai lázadást szervezett, hogy kiszabadítsa a 
foglyokat, de akciójukban a rendőrség keze is benne volt. A provokáció 
kitervelői jól számítottak — a lázadás kudarca megkönnyítette Babeufék 
befeketítését és elítélését. 

Az Egyenlők vezetője megindító levelekben búcsúzott barátaitól, 
hozzátartozóitól. ,Nem tudom, hogy van ez, de nem hittem volna, hogy 


ilyen fájdalmas lesz lényem elmúlására gondolni. Akármit beszélnek, a 
természet mégis erős. A filozófia ad némi fegyvert, hogy küzdjünk ellene, 
de adónkat mégis le kell rónunk neki. Remélem azonban, hogy lesz elég 
erőm elviselni utolsó órámat úgy, ahogy kell..." A színpadi hősködés 
elhárítása, az igazság önkínzó vágya, a szerénység és az öntudat 
természetes egysége ragad meg ezekben a levelekben. 

Babeuf, a nagy forradalom utolsó nagy forradalmára egyszersmind 
eljövendő forradalmak előfutárává nőtt élete végső éveiben. 

Több mint egyesztendei fogság után, 1797. május végén fejeződött be 
rendkívüli pere. Csak az igazi babeufistákat ítélték el: Buonarrotit hat 
társával együtt deportálásra, Babeuföt és Darthét halálra. Ők ketten meg 
akarták ölni magukat, de a tőr nem ejtett halálos sebet. Kivégezték őket. 

Buonarroti fogságát három évvel később Napóleon enyhíti házi őrizetre, 
majd el is engedik külföldre. Az öreg forradalmár meg fogja írni 
összeesküvésük történetét, s ezzel a jövő nemzetközi munkásmozgalmaiba 
menti át a francia forradalomból születő, de azon túl is mutató 
kommunisztikus eszméket. 

De ha a jövő visszanyúl is majd hozzájuk, a jelen egészen más irányban 
fejlődik. 

Babeuf halála előtt meg volt győződve arról, hogy a demokrácia utolsó 
veresége után már csak az ellenforradalom győzelme, ,a királypártiak 
dühöngése" következik. Nem volt alaptalan ez a vélemény. Míg a pénzügyi 
csőd milliókat taszított nyomorba, a felső vezetés és körülöttük az üzérek, 
hadiszállítók serege elmerült az élvezetekben. A kormányférfiak közül 
Barras és Talleyrand, volt püspök járt az élen a korrupcióban és a 
nagyvilági dáridókban. A royalisták nem jogtalanul reménykedtek abban, 
hogy a köztársaság rothadt gyümölcsként fog elhullani. Ismét fellángoltak 
az angolok támogatta felkelések a Vendée-ban. A köztársaságnak sikerült 
Poroszországot békére kényszerítenie, de Anglia és Ausztria folytatta a 
háborút. 

Kellett a győzelem — és kellett az idegen országok kincse is, hogy meg 
lehessen  szilárdítani a háborúktól, — polgárháborúktól kimerített 
köztársaságot. Carnot már korábban is megvetette a propagandaszólamokat, 
nem forradalmasítani, hanem hasznosítani akarta a megszállt országokat. 
Felismerte, hogy a beolvadások csak Franciaország ellen hangolják a 
felszabadított népeket, jobb bizonyos függetlenséget meghagyni nekik, 


viszont könyörtelenül rájuk kell hárítani a háború költségeit: , Az ellenség 
költségén kell élnünk, nem azért törünk be, hogy mi vigyünk neki 
kincseket." A direktoriális kormányzat alatt ez az elv végleg kiszorította ,,a 
forradalmi háború"? elképzelését. 

Az új, 1796. évi hadjárat tervét is Carnot dolgozta ki. Jourdannak és 
Moreau-nak Bécs ellen kellett volna nyomulnia, míg két kisebb 
hadseregnek az lett a feladata, hogy az Alpokban és Olaszországban 
fedezze a főtámadást. Hoche, aki Vendée-t újra, de még mindig nem 
véglegesen pacifikálta, , írországi hadsereget" szervezett Anglia sakkban 
tartására. 

A tervet elfogadták, de a Direktórium váratlanul leváltotta az 
Olaszországba kinevezett parancsnokot, és Bonapartét küldte a helyébe. 
Megint elcsodálkozhatunk, mennyire nem tudják — bizonyos körülmények 
között — még értelmes emberek sem, hogy cselekedetüknek mi lesz a 
következménye. Bonaparte hirtelen kinevezése olyan katonai és politikai 
változásokhoz vezet majd, amelyek a Direktóriumot fogják a legjobban 
meglepni. 

Pedig a döntésben a politika játszott a legkevesebb szerepet. Joséphine, a 
szép özvegy, aki egy ideig Barras iránt is gyengéd érzelmekkel viseltetett, s 
aki most boldogan fogadta a nála hat évvel fiatalabb Bonaparte rajongását, 
régi szerelmét rávette arra, hogy támogassa új szerelmét az olaszországi 
főparancsnokság elnyerésében. Barras meg is tette a magáét. Carnot is 
szívesen kötelezte le magának az ifjú ,, Vendémiaire tábornokot", annál is 
inkább, mert az olaszországi mellékhadszíntér vezényletére egyik neves 
generális sem pályázott. Ez a front nem ígért sok babért. Joséphine, a női 
mesterkedések nagy tudója, Barras, a rothadtságaiban is gáláns életművész 
és még az okos Carnot is egyaránt szentül hitte, hogy a becsvágyó és 
lekötelezett tábornok engedelmesen követi majd parancsaikat. 

Csodálatos érzékkel azt az embert választották ki pártfogoltjuknak, akit 
kivételes tehetsége, katonai tudása és lelkiereje épp az ellenkező szerepre, 
nem a kegyencére, hanem a diktátoréra tett alkalmassá. 

1796. március 9-én Napóleon feleségül vette Joséphine-t, két nap múlva 
már Nizzában volt. Itt megértette, miért nem tolongtak vetélytársai ezért a 
kiküldetésért. , A hadsereg — írja Tarlé, Napóleon kitűnő életrajzírója — úgy 
festett, mint egy ágrólszakadt rablóbanda." A vezetők loptak, csaltak, 
sikkasztottak, a katonák tolvajkodtak, de így is éheztek és fáztak. A tisztikar 


felhördült arra a hírre, hogy — meglehetősen kétes úton-módon — egy 
huszonhét éves ifjoncot vezényeltek fölébe. De , a kis korzikai" nem tűrte a 
pusmogást. , Tábornok úr — mondta Augereau-nak -, ön egy fejjel 
magasabb nálam, de ha tovább is ilyen szemtelen feleletekkel fog 
megtisztelni, hamar kiküszöbölöm ezt a különbséget." Az érv — a jelek 
szerint — hatott. Augereau később Napóleon egyik legkiválóbb marsallja 
lett. 

Napóleon megértette, hogy mi fáj a hadseregnek, és mivel nyerheti meg a 
katonák szívét. Első kiáltványa a már erejüket-hitelüket vesztett forradalmi 
szólamok helyett nem is nagyon leplezetten a diadalmas rablás lehetőségét 
ígérte meg: , Katonák! ... Meztelenek vagytok és éheztek. Sokkal adósotok 
a kormány, de most semmit sem tehetek értetek... Én a világ 
legtermékenyebb országába vezetlek titeket. Nemcsak becsületet találtok 
ott, hanem gazdagságot is. Katonák, olaszországi hadsereg katonái, lesz-e 
bennetek elég bátorság?" 

Volt bennük. S ha néhol túl nehéznek mutatkozott a próba, Bonaparte a 
vakmerőségig kockázatos példamutatástól sem riadt vissza. A legrövidebb s 
egyszersmind legnehezebb úton, az Alpok tenger felőli oldalán át vezette 
hadseregét Olaszországba. A világ ámulva tanulta meg az ifjú tábornok 
nevét, ki hat nap alatt hat győzelmet aratott hatalmas osztrák—szárd 
hadseregek ellen. És azonnal diplomáciai diadalra tudta váltani katonai 
sikereit, mint aki pontosan tudja, hány halottért mit lehet követelni. Az 
osztrákokkal szövetséges szárd király fegyverszünetet kért már április 
végén. 

Bonaparte most újabb győzelmi sorozattal a Pón túlra szorította vissza az 
osztrákokat, és a különböző olasz udvarokat sorban meghódolásra késztette. 
Május 10-én Lodi mellett megint személyesen kellett gránátosait egy híd 
elfoglalására vezetnie. Öt nap múlva már Milánóban volt, júniusban Murat 
Livornót, Augereau Bolognát szállta meg, miközben a vezér Modenába és 
Toscanába vonult be. 

Mantova félelmetes erődítményeit kezdte ostromolni, amikor megtudta, 
hogy 35 ezres osztrák sereg indult ellene, Wurmser vezérlete alatt. Wurmser 
visszaverte Bonaparte két tábornokát is, áttörte az ostromzárat, és bevonult 
Mantovába, de a francia főparancsnok váratlanul egy másik osztrák sereg 
ellen fordult, amely el akarta vágni a franciák összeköttetéseit. Újabb három 
diadalmas ütközet következett. Wurmser ekkor kénytelen volt elhagyni 


Mantovát — s vereséget is szenvedett Napóleontól Castiglione mellett. Az 
osztrák vezér, serege jó részét elveszítve, ismét Mantovába menekült, de az 
ostromló franciákat egy új osztrák hadsereg támadta hátba, báró Alvinczy 
József vezérlete alatt. A túlnyomó erővel érkező ellenséget Bonaparte 
Arcole mellett semmisítette meg az 1796. november 15-én kezdődő 
ütközetben. Itt is egy híd körül tombolt legvadabban az ütközet, a franciák 
háromszor foglalták el és vesztették el e stratégiai célpontot, s 
Bonaparténak megint személyesen kellett vezetnie a rohamot. Tisztek és 
katonák egész csapata esett el a lobogóval előrerohanó Bonaparte körül, de 
a háromnapos csata végén Alvinczynak megvert sereggel kellett 
visszavonulnia. 

Ausztria másfél hónapig készült a visszavágásra. Tanulva Bonaparte 
stratégiájából, összpontosították az egész osztrák haderőt, megint csak 
vesztükre: 1797 januárjában Rivoli mellett immár valóban megsemmisítő 
vereséget szenvedtek el. Alvinczy elmenekült, Wurmser megadta magát 
Mantovában. 

Az olaszországi győzelmeknek az adott rendkívüli jelentőséget, hogy 
közben a Bécs ellen indított fősereget az osztrákok többször is megverték, 
Károly főherceg, Ausztria egyetlen igazán tehetséges hadvezére Jourdan 
csapatait szétzilálta, s Moreau-t is visszavonulásra kényszerítette. Moreau- 
nak azonban sikerült rendezetten hátrálnia, s megmentette seregét. 

Bonaparte felismerte, hogy mit kell tennie. Noha az ő feladata eredetileg 
csak az volt, hogy a mellékhadszíntéren biztosítsa a fősereg előnyomulását, 
most maga indult Bécs ellen. A rémült császári udvar Károly főherceget 
küldte a franciák feltartóztatására, de 1797 tavaszán neki is meg kellett 
hajolnia Napóleon katonái előtt. A Burgban csomagolni kezdtek... 
Bonaparte a tőle megszokott eréllyel üldözte a főherceg seregét, de amikor 
április elején Ferenc császár fegyverszünetet kért tőle, azonnal engedett, 
mert tudta, hogy most, a sikerek csúcspontján kedvező békét diktálhat. 

A Direktórium még azon merengett, kire bízza a tárgyalások vezetését, 
amikor Bonaparte már kidolgozta a feltételeket, majd Leobenban meg is 
kötötte a fegyverszünetet. Alig egy évvel az olaszországi hadjárat 
megkezdése után Bonaparte hadserege térdre kényszerítette a forradalmi 
Franciaország ekkor leghatalmasabb kontinentális ellenségét, Ausztriát. 

Bonaparte megsarcolta a pápát is éppúgy, mint az olasz udvarokat: a 
puskaportól a műkincsekig mindent lefoglalt, amire seregének vagy a 


kormánynak szüksége lehetett. Míg a köztársaság főseregei állandóan pénzt 
kértek a Direktóriumtól, Bonaparte ontotta a kincseket Párizsba. A 
Direktórium jobbnak látta, ha szemet huny a tábornok túlzott önállósága 
felett. 

Az olaszországi sikerek ellensúlyozták a fősereg vereségeit. Az osztrákok 
fogcsikorgatva engedték át a Rajna-vonalat, elismerték Bonaparte itáliai 
hódításait, kárpótlásul viszont megkapták Velencét. Napóleon hidegvérrel 
felszámolta az ősi velencei köztársaságot, miután előzőleg a dózsék városát 
is kellően kiürítette... Az olasz hazafiak kétségbeesve szemlélték a nagy 
osztozkodást, de még így is sokan támogatták a Bonaparte által létrehozott 
Cisalpin (Alpokon inneni) Köztársaságot, mert egy antifeudális francia 
függőséget is kedvezőbbnek ítéltek az osztrák elnyomásnál. 

Bernadotte tábornok, ki később svéd király lesz, és meg fogja tagadni 
Napóleont, Triesztben elfogott egy — Bourbon-ügynököt, s fontos 
okmányokat talált nála. Elküldte az aktákat parancsnokának, Bonaparténak, 
akit ekkor már — Tarlé szavaival — , minden körülmény, az apróbb-nagyobb 
véletlenek sorozata"? ellenállhatatlanul röpített a csúcs felé. Az iratokból 
cáfolhatatlanul kiderült, hogy Pichegru tábornok, ki 1795-ben még 
győzelmeket szerzett a köztársaságnak, csatlakozott a royalista 
összeesküvőkhöz. Bonaparte Barrashoz továbbította a bizonyítékokat, s 
egyszersmind Augereau-t, egyik legkeményebb tábornokát is Párizsba 
irányította. 

A royalisták törvényes választások révén erősödtek meg, de Barras 
természetesen nem engedhette meg, hogy az alkotmány segítségével 
döntsék meg az alkotmányt. Az 1797. szeptember 3-áról 4-ére virradó 
éjszaka Augereau ágyúival körülfogta a Tuileriákat. , Köztársaságiak 
vagytok?" — kérdezte az őrség katonáit. , Éljen a Direktórium!" — felelték a 
gránátosok, és beengedték Augereau-t, aki letartóztatta Pichegrut. A 
royalistákat és mindazokat, akik nem tanúsítottak kellő erélyt Pichegruékkal 
szemben, Guayanába deportálták. Carnot-ra is ez a sors várt volna (mert ,,a 
győzelem szervezője"? vonakodott attól, hogy erőszakkal szorítsák vissza a 
jobboldalt), de Svájcba szökött , a száraz guillotine? elől. 

Így hát nem volt elég, hogy Bonaparte a frontokon győzött, belül is 
megint ő segített visszaszorítani a royalistákat. Ekkor már elhatározta, hogy 
a fegyverszünetet békévé fejleszti. A bécsi udvar, amely egy kedvező 
párizsi fordulatban reménykedett, csalódottan vette tudomásul Pichegru 


lelepleződését, a Direktórium győzelmét, de megpróbált a zöld asztalnál 
visszanyerni valamit abból, amit a csatamezőn elvesztett. Bonaparte 
azonban hajthatatlan volt. , Az ön birodalma — ordított az osztrák követre, 
felrúgva az asztalt, amelyen Nagy Katalin cárnő ajándéka, egy páratlan 
értékű porcelán készlet állt — egy kivénült ringyó, amely megszokta, hogy 
mindenki erőszakot tesz rajta!" A porcelán széttört, miként Ausztria 
ellenállása: a campoformiói béke — 1797 októberében -— Bonaparte 
fegyverszüneti feltételeit erősítette meg. 

,Ó, Szabadság hatalmas szelleme... te szülted Bonaparte tábornokot!" — 
rajongott a Direktórium egyik tagja. De mindez a nyilvánosságnak szólt. A 
köztársaság vezetői lelkük mélyén már érezték, hogy túl nagyra nőtt 
pártfogoltjuk, ki nem annyira a köztársaság engedelmes hadvezéreként, 
hanem olaszországi fejedelemként viselkedik. 

Hátha még tudták volna, hogy Bonaparte ekkor már elvégezte magában a 
számvetést. Mint később maga fogja bevallani, egy álmatlan éjszakán, sátra 
előtt fel-alá baktatva, elgondolkodott azon, hogy miért éppen a Direktórium 
, ügyvédecskéi" számára hódítsa meg Európát. Miért nem azé a győzelem 
gyümölcse, aki kivívja a diadalt? 

Amitől Robespierre félt, amit Billaud-Varenne megjövendölt, kezdett 
valóra válni: akadt egy , vállalkozó szellemű parancsnok", aki nemcsak 
megunta az alárendeltséget, de ereje és tehetsége is volt ahhoz, hogy 
, hagyra törjön". De Dumouriez-tól és Pichegrutől eltérően ez a messzire 
tekintő ember tisztában volt azzal, hogy a régi monarchiának végleg el kell 
pusztulnia. Csak annak az egyeduralomnak lehet jövője, amely 
elmozdíthatatlan sírkővel akadályozza meg a múlt feltámadását. 

1797 decemberében Párizs boldogan fogadta az első köztársasági 
tábornokot, aki nemcsak mindenkinél nagyobb győzelmeket aratott, hanem 
előnyös békét is tudott kötni. A Direktórium az Anglia elleni hadjárat 
vezetését bízta rá, mert e feladatot olyan diónak ítélte, amelynek feltörése 
kellően le tudja kötni a győző veszedelmes méretű energiáit. Hoche, aki 
nemrég halt meg, egyszer már megbukott az írországi offenzívával. Nem 
lesz túl nagy baj, ha Bonaparte babérjai is megtépázódnak kissé. . . 

De Bonaparténak esze ágában sem volt kellő erők nélkül a La Manche- 
csatornára szállni, a hatalomátvételt viszont korainak tartotta. Azzal a 
tervvel állt hát elő, hogy Egyiptomot kell elfoglalnia, , India kapuját", s 
onnan Ázsiába áttörni, s leggazdagabb gyarmatuk elfoglalásával megtörni 


az angolokat. Az egész terv túl kalandosnak ígérkezett, de Barras ekkor már 
úgy gondolkodott, hogy még mindig jobb egy Bonaparte Egyiptomban, 
mint Párizsban. 

Bonaparte hajói 1798 júniusának végén akadálytalanul érték el az 
egyiptomi partot, miután az angolok legnagyobb admirálisát, Nelsont 
előzőleg sikerült megtéveszteni azzal az álhírrel, hogy a franciák a 
Gibraltári-szoroson át Írországba készülnek. Az arabok felszabadítójának és 
a Korán odaadó hívének állítva be magát, Napóleon megkezdte egyiptomi 
hadjáratát. A mamelukok, névleg a török szultán hűbéresei, a valóságban 
Egyiptom önálló feudális urai, a sivatagban akarták megállítani a franciákat. 

Bonaparte, a katonák fellelkesítésének mestere, a francia dicsőség 
nevében vezette támadásra seregét. ,E piramisok csúcsáról negyven 
évszázad tekint le rátok!" — biztatta gránátosait. Általában Bonaparte a 
tömeglélektan tudományának felfedezése előtt pontosan ismerte a tömegek 
befolyásolásának módjait. 

A mamelukokra szintén negyven évszázad tekintett le, de bátorságuk nem 
állhatott ellent Bonaparte stratégiájának és tűzerejének. Épp negyven ágyút 
s több ezer halottat hagytak hátra az első ütközet után. Bonaparte elfoglalta 
Kairót, majd Szíriába csapott át. 

Közben Nelson végre felfedezte a francia flottát, és Abukir mellett 
megsemmisítette. Ezzel elvágta Napóleon visszavonulását, s felbátorította a 
török ellenállást. De Bonaparte kegyetlen harcban bevette Jaffát. Négyezer 
foglyot, mivel sem szállítani, sem élelmezni-itatni nem tudta őket, 
lelövetett. Acre-t kezdte ostromolni, de kéthónapi harc után vissza kellett 
vonulnia. 

Seregéből százszámra dőltek ki a pestisesek, ezeket a sivatagban hagyta, 
de a sebesülteket s a nem fertőző betegeket magával vitte. Elrendelte, hogy 
minden tiszt engedje át a lovát a betegszállításra. Amikor a főlovászmester 
kivételezni akart Bonapartéval, a tábornok igazi vagy megjátszott dühében 
ostorral fenyegette meg: , Mindenki gyalog megy, én is! Nem ért a 
szóból?!" 

, A kis káplárra", aki velük menetelt az izzó sivatagi homokban, még 
öregkorukban is meghatottan emlékeztek a katonák. Már azok a kevesek, 
akik megérték az öregkort. . . 

1799 júniusában, majdnem pontosan egy évvel a partraszállás után 
Napóleon ismét Kairóban volt. Sokat nem pihenhetett, a szultán új sereget 


indított ellene. Bonaparte elébük ment, és szétverte őket. Tizenötezer török 
holtteste borította a csatamezőt. 

S akkor megint a véletlen szólt közbe. Bonaparte néhány hozzá vetődött 
hírlapból egyszerre tudta meg, mi minden történt távozása óta: Európában 
újra kitört a háború, az osztrák—angol szövetség mellé csatlakoztak az 
oroszok is, kik Olaszországban megverték a franciákat. Szuvorov vezette 
őket, a forradalom  mételye ellen összetákolt koalíció egyik 
legtehetségesebb tábornoka. Kiderült a lapokból az is, hogy 
Franciaországban a nép torkig van már a fejetlenséggel, a szüntelen 
pártcsatákkal, a Direktórium tehetetlenségével. 

, A gazemberek!... — Napóleon egyetlen pillanat alatt habozás nélkül 
döntött. — Győzelmeim minden gyümölcsét veszni hagyták! Haza kell 
mennem..." 

Kléberre bízta az egyiptomi sereget, s négy hajóval, félezer kipróbált 
emberével nekivágott a Földközi-tengernek. 

Az angol hajóhad többször is majdnem keresztezte Bonaparte útját. Ha 
akkor elfogják őt, kétségtelenül az egész emberiség története másképp 
alakul. De nem fogták el. Nem csoda, ha Bonapartéban kezdett kialakulni 
az a meggyőződés, hogy ő a sors kiválasztott embere. . . 

Október közepén érkezett Párizsba. Addigra Masséna visszavonulásra 
késztette Szuvorovot, de a veszély nem múlt el. A francia nép nagy része 
úgy gondolkodott, hogy csak Bonaparte tudja megmenteni a köztársaságot. 

A Direktórium tagjai között csupán két valamirevaló politikus akadt: 
Sieyés és Barras. Az előbbi örült Bonaparte visszatérésének. Azt hajtogatta, 
hogy a köztársaságnak , egy kardra van szüksége", s elég rosszul ismerte 
Bonapartét ahhoz, hogy engedelmes eszköznek tekintse a harmincéves 
tábornokot. Barras világosabban tudta elképzelni Bonaparte szándékait, 
akkor már kész is lett volna mellé szegődni, de túlságosan is 
kompromittálta magát ahhoz, hogy szükségessé válhassék a tábornok 
szemében. 

Bonaparténak a hatalomhoz vezető útját két mindenre elszánt egykori 
forradalmár egyengette: Talleyrand és Fouché. A tábornoknak nem voltak 
illúziói e két férfi moráljáról, de tisztában volt Talleyrand diplomáciai 
képességeivel és Fouché rendőrminiszteri ügyességével is. Épp ilyen 
emberekre volt szüksége. 


Az államcsínyt 1799. november 9-én (brumaire 18-án) kezdték el. 
Bonaparte katonaságot vont össze lakása körül, miközben megbízott 
emberei rávették a Vének Tanácsát, hogy — az Ötszázak Tanácsával együtt — 
vonuljon át Saint-Cloud-ba, mivelhogy Párizsban , merénylet fenyegeti", s 
bízza védelmét a főváros katonai parancsnokára... és Bonaparte tábornok 
legyen az a parancsnok. 

Bonaparte azért akarta eltávolítani Párizsból a törvényhozó hatalmat, 
mert a fővárostól pár kilométerre eső kisváros alkalmasabb terep volt az 
államcsínyre. Amikor megkapta a Vének Tanácsának határozatát, a katonái 
által körülvett Tuileriákba ment, ahol megesküdött, hogy meg fogja védeni 
a köztársaságot, majd néhány fenyegető szóval megbélyegezte azokat, akik 
a győztes országot távollétében vereségbe vitték, és , elherdálták az olasz 
milliókat". A Direktórium feloszlott, Barrast lemondásra kényszerítették, 
Sieyes, leendő nagy szerepében reménykedve, Saint-Cloud-ba ment. 

Másnap játszódott le a kétrészes államcsíny második felvonása. Az 
Ötszázak Tanácsának demokratikus tagjai, sejtve, mi készül, ijedten 
tanácskoztak az éjszaka, de nem tudtak dűlőre jutni — Bonaparte emberei 
azzal nyugtatták őket, hogy egy újabb royalista támadást kell elhárítani. 

Amikor reggel  Saint-Cloud-ban észrevették a kisvárost ellepő 
katonaságot, a legjámborabb törvényhozó is megértette, mi készül. De már 
késő volt. A bátortalan tiltakozások mégis annyira elhúzták az időt, hogy 
Bonaparte elhatározta, személyesen lép fel. Délután négykor megjelent a 
Vének Tanácsában. 

, Képviselő polgártársak — mondotta —, tűzhányó hegy tetején álltok... Én 
nyugodtan éltem családom körében, amikor a parancsotok fegyverbe 
szólított... Rágalom ezért a jutalmam. Új Caesarról, új Cromwellról 
beszélnek... De én nem vagyok cselszövő. Ha hitszegőnek bizonyulnék, 
legyetek ti a Brutusaim!" 

A szöveg tűrhető volt, de az előadásból hiányzott a máskor oly 
meggyőzően alakító színész biztonsága. Mondatai kuszán akadoztak, 
mozdulatai kapkodók, zavartak voltak. De az ajtóban gránátosainak 
fegyvere zörgött, s ez a kísérőzene hatásosabbá tette szereplését, mint ha 
maga a nagy Talma (ki majd fenséges gesztusokra fogja tanítani) mondta 
volna el szövegét. 

Az Ötszázak Tanácsában fiatalabb s kevésbé hajlítható képviselők ültek. 
, be a rablóval!" , Vissza a szuronyokkal!" — ordítozták, amikor Bonaparte 


belépett a terembe. , Augereau, emlékszel Arcoléra??" — kérdezte Napóleon 
vele tartó tábornokát, mielőtt a terembe lépett volna. Nem véletlenül jutott 
eszébe a vad csata. Itt a köréje tolongó képviselők heves rikoltozásai 
közepette jobban megijedt, mint akkor, amikor lobogót lengetve rohant az 
osztrák golyók zuhatagában. 

Az egyik demokrata képviselő megragadta Bonaparte karját, s 
magánkívül üvöltötte: ,, Vissza vakmerő, megsérti a törvény szentségét!" 

Bonaparte csak gránátosai segítségével tudott kiszabadulni a teremből. A 
törvény szentségének emlegetése természetesen nem vette el kedvét terve 
végrehajtásától, mert az üres szavak mögött sem erő nem állt, sem erkölcsi 
fedezet: e szent köztársasági törvények nevében már évek óta csalók, 
sikkasztók vagy tehetetlen fecsegők kormányozták Franciaországot. 

Kihívatta Lucient, ki öccsei közül a legidősebb volt, s ez időben épp 
elnökölt az Ötszázaknál. Lucien ellovagolt a kastélyt körülvevő katonaság 
előtt, és , segítséget kért" tőlük a , dühöngő képviselők terrorja ellen". 
Megesküdött, hogy leszúrja saját fivérét, ha az a szabadság ellen 
cselekedne. (Amikor majd bátyja a szabadság további , megvédelmezése" 
során már császárrá lép elő, Lucien természetesen nem fog sietni esküje 
valóra váltásával, hiszen Canino hercege nem fordulhat egy császár 
ellen...) 

, Elnök, amit ön kíván, meglesz!" — felelte Napóleon, mint aki pusztán 
parancsot követ. Nagyvonalúan elhallgatta azt a körülményt, hogy öccse 
előzőleg lemondott elnöki tisztéről. S pár perc múlva felüvöltött a 
rettenthetetlen Murat oroszlánhangja: , Rúgjatok ki mindenkit. . ." 

Dobok pergése közben, fenyegetően csillogó szuronyaikat előreszegezve, 
a gránátosok benyomultak a terembe. A képviselők az ablakon át is 
menekültek. 

Később alig lehetett közülük annyit összeszedni az esőverte utcákról, 
hogy kimondhassák az Ötszázak Tanácsának feloszlatását és a konzulátus 
felállítását. Még aznap este a Vének Tanácsa is jóváhagyta a fordulatot. 
Éjjel két órakor Bonaparte, Ducos Roger és Sieyés, a három konzul, letette 
a hűségesküt a köztársaságra. 

A konzulátus felelősségének hármas megosztása természetesen csak 
bonapartista taktika volt. A tábornok formailag is hamarosan az lesz, ami 
már valójában ekkor is: első konzul. Később ennél is több: császár. 


Egy évtizeddel a Bastille bevétele után a nagy forradalom immár 
csakugyan befejeződött. Miután a demokratikus erők önmagukat 
semmisítették meg, szabaddá vált az út az egyeduralom előtt. A kör bezárult 
- a régi monarchiától eljutottunk egy új monarchia küszöbére. A 
forradalom, amely egy spontán népi felkelés viharában indult útjára, egy 
matematikai tervszerűséggel kidolgozott katonai puccsban ért véget. 

A kommunista utópiák nagy francia előharcosa, Cabet, kinek négykötetes 
forradalomtörténetét a mi Petőfink buzgón fogja jegyzetelni, mélabúsan 
sóhajtott fel: milyen kár, hogy Napóleonban nem egy Robespierre szíve 
dobogott! De a jakobinus álmokat egy Robespierre-szívű Napóleon sem 
válthatta valóra, sőt egy Bonaparte-szívű Robespierre sem akadályozhatta 
volna tartósan a katonai diktatúrát. E diktatúra logikusan következett a 
forradalomból. A véletlenek egész sorozata segítette hatalomra ezt a 
rendkívüli képességű embert, de a még szerencsésebb véletlenek és a 
legkivételesebb tehetség sem lett volna elég Bonaparte győzelméhez, ha a 
forradalomban győzelmet aratott burzsoázia és a feudális terhektől 
megszabadult parasztság, vagyis a lakosság többsége nem érezte volna 
szükségét egy olyan uralomnak, amely megszabadítja az állandó 
pártviszálytól, a demokratikus forradalmárok és az ellenforradalmár 
royalisták felkeléseitől, a pénzügyi csődtől, s amely megvédi a külső 
ellenségtől. 


A legyőzöttek diadala 


A nagy forradalom rövid történetét koronázással kezdtük, XVI. Lajos 
trónra lépésével, és koronázással is fejezzük be: I. Napóleon császárrá 
emelésével. 

Az államcsíny óta egyre tudatosabban törekedett arra, hogy hatalmát 
teljesen személyivé és családja számára örökíthetővé tegye. Amikor Sieyés, 
, az alkotmánygyáros?" benyújtott konzultársának egy olyan tervezetet, 
amely az első konzult krőzusi jövedelemmel és rendkívüli díszekkel 
felruházott, de valójában hatalom nélküli , köszönőemberré? fokozta volna 
le, Napóleon megvetően dobta félre a javaslatot. , Hogyan is képzelhette ön 
— rivallt Sieyésre —, hogy egy ember, akinek némi tehetsége és egy kevés 


tisztességérzete van, belenyugodhat néhány millióért a hízott disznó 
szerepébe?" 

Így utasította el azokat, akik polgári érdekekből szerették volna 
korlátozni hatalmát. Nem kevésbé határozottan felelt meg az önmagát idő 
előtt XVIII. Lajossá előléptető Provence grófjának, aki arra a rikítóan 
elmeszegény ötletre jutott, hogy lemondásra szólítsa fel az első konzult. Az 
, utókor háláját" és minden elképzelhető kártalanítást megígért cserébe. 
Ismételt üzeneteire Bonaparte csak egyszer válaszolt, de ezzel fölöslegessé 
is tett minden további levelezést: , Megkaptam levelét, köszönöm szíves 
figyelmét. Nem volna szabad visszakívánkoznia Franciaországba — 
ötszázezer holttesten kellene keresztülgázolnia. Áldozza fel érdekeit 
Franciaország békéjének és boldogságának..." 

De ha a hatalmon nem is akart osztozkodni, s kivált esze ágában sem volt 
lemondani róla, pontosan megértette, hogy nem tarthatja magát csak 
szuronyokkal. Sok diktátortól eltérően, akinek tehetsége csupán a hatalom 
megszerzésében és ideig-óráig való megtartásában merül ki, Bonaparte az 
állam megszervezésében, a rend megteremtésében is meglepő képességeket 
mutatott. A katonák segítségével jutott hatalomra, de hamarosan társadalmi 
bázist épített uralma alá. Az ellenálló jakobinusokat megbüntette, de az 
alkalmazkodókat alkalmazta, hazahívta Carnot-t is (bár nem sokáig fértek 
össze). Az újraszított bretagne-i és vendée-i lázadásokat megadásra 
késztette, és fokozatosan sok emigránst nyert meg hatalmának, kiegyezett 
az egyházzal is — általában a kiengesztelődés és kiegyenlítődés politikáját 
igyekezett követni. Felszámolta az ellenzéket, nem tűrte a szabad sajtót, de 
hidakat, kikötőket, csatornákat építtetett, pártolta az ipart, letörte a 
spekulációt, kiirtotta a rablóbandákat, úgyhogy a Direktórium szabad 
sajtóval enyhített nyomorrendszerénél és kormányzati káoszánál sok 
munkás is többre kezdte becsülni a belső biztonságot teremtő bonapartista 
önkényuralmat. Fouché rendőrkémeinek serege hálózta be az egész 
országot, de a közép- és felsőfokú iskolák ma is meglevő hálózata szintén 
Napóleon korában keletkezett. Franciaország közigazgatási és kormányzási 
rendszerében még ma, a száz év óta tartó köztársaság idején is sok 
intézmény őrzi Napóleon államszervezői zsenijének jegyeit. Elzúgtak 1830, 
1848 és 1870-71 forradalmai, Franciaország két világháborún ment 
keresztül, de mai jogrendszerének meghatározó paragrafusai még mindig a 
Code Napoléon szellemét és fogalmazásait idézik. 


A nagy szellemi és akaraterővel irányított államszervezésnek meglett az 
eredménye. Míg a forradalom tíz éve alatt egymást követték a véres 
pártcsaták, a  megrázkódtató fordulatok, a frontokon a győzelmek 
vereségekkel váltakoztak — Napóleon uralmának tizenöt esztendeje alatt a 
hatalom belül szilárdnak s kifelé — az utolsó szakaszt leszámítva — 
legyőzhetetlennek bizonyult. Kétségtelenül zsarnoki volt ez az uralom, de 
itt sem árt óvakodni a túlzásoktól: a Forradalmi Törvényszék tizenöt hónap 
alatt sokkalta több embert ítélt halálra, mint Napóleon bíróságai tizenöt év 
alatt. 

De a belső rend a külső hódítás függvénye volt. A szuronyok szülte 
hatalomnak szüntelenül a frontokon kellett igazolnia önmagát. S e hódító 
hadjáratokban a francia népnek több mint egymillió fia esett el (nem is 
beszélve a három-négymillió szövetséges katona hullájáról). 

Ez volt a legsúlyosabb ár tizenöt év viszonylagos belső békéjéért. 

Napóleon háborúinak története már nem fér el témánk keretei között. A 
hadjáratok főbb eseményeit Időrendi táblázatunk rögzíti, részletesebben is 
olvashatunk róluk a Képes Történelem Haza és haladás című kötetében. 
Minket itt már csak az érdekelhet, mire használta fel Napóleon 
világtörténelmileg is páratlan győzelmeinek sorozatát. 

Először is arra, hogy egyeduralmát teljessé és kizárólagossá tegye: 1804- 
ben császárrá koronáztatta magát. XVI. Lajos koronázása kisszerű esemény 
volt ehhez az ünnepséghez képest. Napóleon átrándultatta a pápát is 
Franciaországba, s VII. Pius, aki gyűlölte az egykori jakobinust, félelmében 
engedelmeskedett. Bonaparte vadászöltönyben, hajtói és ebei között fogadta 
a pápát. Sőt a , szent pillanatban", amikor a Notre-Dame-székesegyházban 
Pius felemelte a koronát, hogy a császár fejére tegye, Napóleon megelőzte — 
önmagát koronázta meg. Joga volt hozzá: hatalmában a pápának volt a 
legkisebb része. 

Minden adat arról beszél, hogy a polgárság, sőt a nép többsége lelkesen 
statisztált az egész Európát elképesztő fordulathoz. Sőt a politikai 
tekintélyek között is csak egyetlenegy akadt, akit Napóleon nem tudott 
meghajlítani. , Hát csak azért mutatták meg az embernek a szabadságot — 
kiáltotta Carnot —, hogy sohase élvezhessük?... A szabadság nem puszta 
illúzió — hajtogatta —, sőt a szabadságra alapozott rendszer minden 
önkényuralomnál szilárdabb." 


Carnot szava elveszett az örömujjongásban, mert vannak pillanatok, 
amikor a legtisztább igazság is tehetetlen. De bármily túlnyomó volt is az 
elégedett helyeslés, a koronázással Napóleon az első igazán végzetes hibát 
követte el. Ez a különben — hatalmához képest — oly kevéssé önámító ember 
ettől kezdve egyre féktelenebb ábrándozásokban merült el, s az egyetemes 
monarchia, a monarchie universelle rögeszméje teljesen úrrá lett rajta. A 
testvéreinek és tábornokainak juttatott királyságokkal és hercegségekkel 
egy olyan korban támasztotta fel a hűbéri államok középkori rendszerét, 
amikor az egész társadalmi fejlődés az önálló nemzeti államok kialakítása 
irányában hatott. Európa feudális uralkodói, akik kezdetben pusztán 
forradalomellenes gyűlöletükben a saját kiváltságaikért harcoltak, az angol 
burzsoák, akik eleinte kereskedelmi-piaci érdekekből fékezték a francia 
hódításokat, legönzőbb szándékaik ellenére lassan-lassan a szabadságra 
vágyó nemzetek bajnokai lettek. . . 

A koronázás azért is hiba volt, mert megakadályozta a tartós békét. 
Napóleon újra és újra szétverte a franciaellenes koalíciót, s talán sikerült 
volna hosszabb időre elnémítani az ellenállást. De amikor Londonban, 
Berlinben, Bécsben és Moszkvában arról értesültek, hogy Napóleon immár 
dinasztiát alapítva, örök időkre akarja biztosítani hódításait, a megegyezés 
lehetetlenné vált. 

A háború ettől kezdve csak lélegzetvételi szünetekre csitult, s 
elkerülhetetlenül vezetett Lipcséhez és Waterloohoz. A legnagyobb katonai 
zseni sem szüntetheti meg a kétszer kettő — négy alapigazságát, a túlerő 
előbb-utóbb felülkerekedik. Az a csodálatos, hogy Napóleonnak olyan 
sokáig sikerült akadályoznia ezt. 

A háború jellege évről évre változott, s végül Lipcséhez érve egy 
történelmileg egészen kivételes összeütközésnek lehetett szenvedő részese a 
mintegy félmillió harcos, aki Európa szinte minden nemzetét képviselte. 
Egyik oldalon a forradalomból született hatalom állt, amely Európa sok 
országában rombolta szét vagy gyengítette meg a feudális rendet, a másik 
oldalon a népek esküdt ellenségei, a jobbágyok elnyomói, a szellemi 
haladás legkonokabb eltiprói sorakoztatták fel katonáikat. És mégis ez 
utóbbiak védtek valamit, ami nélkülözhetetlen volt Európa további 
fejlődése számára: a nemzetek függetlenségét az egyetemes monarchia 
beolvasztó törekvésével szemben. 


Hogy Napóleon mennyire nem értette meg, milyen erőket gerjesztett 
maga ellen, legvilágosabban Spanyolország példája érzékelteti. Itt a 
legreakciósabb papok vezetése alatt a legelmaradottabb parasztok éppoly 
vadul álltak ellen a hűbéri rendet bomlasztó franciáknak, akárcsak a Vendée 
parasztjai. Mégis óriási a különbség: a Vendée felkelői idegen elnyomókkal 
szövetkeztek saját nemzetük haladó erői ellen, míg a spanyol parasztok 
nemzeti létüket védelmezték a haladást hódítókként érvényesítő 
idegenekkel szemben. 

Összeurópai méretekben így került ellentétbe a társadalmi haladás és a 
nemzeti önállóság eszméje. E konfliktus, az adott erőviszonyok mellett, 
csak Napóleon bukásával végződhetett. 

Amikor ötven diadalmas ütközet után 1812-ben Oroszországból, seregét 
feláldozva, ki kellett vonulnia, majd 1813-ban Lipcsénél helyrehozhatatlan 
vereséget szenvedett, Napóleon öngyilkosságot kísérelt meg. A méreg 
azonban nem volt elég erős, a császár életben maradt, s elbai 
számkivetéséből még egyszer visszatért. A száz nap, a feltámasztott 
császárság káprázatos eseményeinek fényénél megmutatkozott, hogy 
zsarnoki módszerei és hódító háborúi ellenére Napóleon mégis a haladás 
embere volt Franciaországban. A koronázás után visszavonuló Carnot most 
azonnal csatlakozott a császárhoz, mellé álltak a külvárosok, a nép óriási 
többsége, mert az idegen szuronyok által Franciaország trónjára ültetett 
XVIII. Lajossal szemben ekkor már csak az ő hatalma jelenthetett 
védelmet. Azok, akik Napóleonban pusztán hatalomvágyó hódítót látnak, a 
száz nap e tanulságából semmit sem értettek meg. 

Napóleon ekkor már tudatosan is próbált jobban támaszkodni a népre. De 
későn. Azokkal a gránátosokkal még tudott győzni, akik a Bastille 
ostromának évében születtek, de az a sereg már sehol sem volt, feltűntek 
viszont csapataiban azok a kamaszok, akik az 1799-es államcsíny 
esztendejében látták meg a napvilágot. Az elvérzett ország már nem 
összpontosíthatott elég erőt. Ha Waterloonál árulás, balszerencse és tévedés 
nem sújtotta volna is Napóleont, akkor egy következő csatában teljesült 
volna be elkerülhetetlen végzete. 

Így hát Waterloonál, 1815-ben minden eldőlt — negyedszázaddal a 
Bastille ostroma után ismét a Bourbonok ültek Franciaország nyakára. 
Annyi áldozat, oly sok hősiesség, a szellem és az akarat páratlan csodái 
után oda jutottunk, ahonnan elindultunk. 


Hát nem természetes a kérdés: érdemes volt-e? S e kérdést csak 
lehangolóbbá tehetjük azzal, ha egy pillantást vetünk a nagy korszak 
túlélőire. 

1838 tavaszának egyik hűvös napján, fél évszázaddal azután, hogy XVI. 
Lajos összehívta a rendeket, s ezzel megnyitotta a zsilipet a forradalom 
özönvize előtt, egy nyolcvannégy esztendős, bebugyolált, reszkető 
aggastyánt támogattak fel a Francia Akadémia előadói emelvényére. Az 
akadémikusok felállva tisztelegtek a múmiaszerű agg előtt, aki a 
hazaszeretetről, a diplomáciai hivatás eszményeiről kezdett beszélni. 

E férfi ott volt a rendek utolsó gyűlésén, püspök és herceg létére ő 
javasolta az Alkotmányozó Gyűlésnek az egyházi földek kisajátítását, de 
ama nevezetes királyi vasszekrényből előkerült, rá nézve is kellemetlen 
iratok következményei elől külföldre menekült, hogy azután visszatérjen, és 
a Direktórium külügyminisztere legyen, s e minőségben működjék közre az 
őt hazaengedő Direktórium megbuktatásában és Napóleon államcsínyében, 
miként majd Napóleon megbuktatásában és XVIII. Lajos győzelmében is 
szerepe lesz, de nem bukik el az 1830-ban végleg elűzött Bourbonokkal 
sem, mert lám, az új, a Lajos Fülöp-i polgárkirályság sem tudja nélkülözni 
diplomáciai képességeit. 

S e látványból következik az előbbinél is lehangolóbb kérdésünk: hát 
ezért kellett a forradalom? Hogy ,a hazugság atyja", Charles Maurice 
Talleyrand, püspök és herceg, aki szerint a beszéd a gondolatok 
elleplezésének eszköze, aki minden kormányt szolgált, és mindegyiket 
elárulta, s aki végül minden nagy kortársa vereségének és halálának túlélő 
tanúja lett, a saját élete végén győzőként oktathassa hallgatóit a 
kötelességtudatra és más nemes eszmékre? 

Vagy még tovább menve: mit ér az a nagy forradalom, amely megölt 
mindenkit, aki eszmékért és elvekért küzdött, amely Roland asszonyt 
ugyanarra a sorsra juttatta, mint Mária Antóniát, eltaposta Dantont éppúgy, 
mint Robespierre-t és Babeuföt, amely a Bastille ostromától Waterloo 
mészárszékéig milliók halálát követelte, s még a belőle kinőtt császárság 
megteremtőjét is számkivetésbe juttatta, mit ér ez a nagy forradalom, ha 
végül is egy Talleyrand s mögötte a kis kufárok, harácsolók, ügyes iparosok 
és kereskedők csöppet sem forradalmi serege szüreteli le az áldozatok 
erőfeszítéseinek gyümölcsét? 


A keserű kérdések nem jogtalanok. Csupán egyoldalúak. De az egyoldalú 
igazság már nem is igazság. 

Mert igaz, hogy  visszatolakodtak a Bourbonok, de európai 
szövetségeseikkel együtt sem tudták visszaállítani a forradalom előtti 
állapotokat. Az emigránsok negyedszázad után hazaözönlő kísértethada 
nem tudta elvenni az egyházi földet a paraszttól, el kellett hogy tűrje a 
törvény előtti egyenlőséget, s tapasztalhatta, hogy a burzsoázia gazdasági és 
politikai erő, amelynek jogokat kell engednie. XVIII. Lajos tanult is valamit 
a nagy leckéből, s engedett; amikor pedig korlátolt öccse, X. Károly igazi 
restaurációra törekedett, az újabb, az 1830-as forradalom végleg elsöpörte 
az egész dinasztiát. Majd újabb és újabb forradalmi megmozdulások után 
tartósan megszilárdult a burzsoázia demokratikus uralma, amely a 
forradalom történelmileg egyedül lehetséges tartalma volt. 

A forradalom tehát először is véglegesen megváltoztatta Franciaország 
társadalmának osztályszerkezetét. Megtörte és jórészt fel is számolta az 
arisztokráciát, amelynek megmaradt tagjai később a polgári állam 
feltételeihez idomultak. A hatalom fő letéteményese a burzsoázia lett: ,az 
üzletemberek és a nagyvállalkozók, a termelés és a csere vezérei? (Soboul). 
A parasztság megszabadult a feudális kötöttségektől, s — ha nem is 
egyforma mértékben - lehetősége nyílt a  tulajdonszerzésre; a 
mezőgazdaság gyors ütemben megindult a kapitalizálódás útján. A városi 
szegénység csak a jogi felszabadulás előnyeit élvezhette, gazdasági helyzete 
elkerülhetetlenül arra kényszerítette, hogy munkaerejét a kibontakozó tőkés 
fejlődés vállalkozóinak adja el. 

A forradalom véglegesen megszüntette a feudális államot, és létrehozta 
az új, polgári államot, amely a különböző változások ellenére ma is a 
francia burzsoázia hatalmát testesíti meg. , A trón és az oltár?" szövetsége 
megdőlt, a polgárság szétválasztotta az egyházi és világi hatalmat. Az 
igazságszolgáltatás új elvi rendszere lehetővé tette a törvény előtti 
egyenlőség biztosítását. A polgárháború kivételes időszakában ezek az 
elvek nem mindig érvényesülhettek, de a megszilárdult polgári állam olyan 
fokú jogvédelmet nyújthatott az egész népnek, amilyet korábban semmiféle 
rendszer nem adott meg. 

S végül a forradalom hatalmas léptekkel vitte előre a francia nemzet 
gazdasági, nyelvi egységét, a nemzeti szellem kibontakozását. 


E polgári renden belül azonban — a jogi egyenlőség ellenére — 
fennmaradt, sőt még hevesebben kiéleződött a tulajdonosok és a 
tulajdonnélküliek ellentéte. A szabadság-egyenlőség-testvériség 
megvalósulása helyett az osztályok harcának új, még kíméletlenebb 
korszaka következett el. 

A forradalom által megvalósított eredmény óriási haladás volt tehát a 
feudális rendszerhez képest, de csak kis lépés a felvilágosítók és 
forradalmárok eredeti reményeihez és vágyaihoz képest. Nem azért történt 
így, mert a forradalmárok nem jól harcoltak, hanem azért, mert nem voltak 
meg az anyagi feltételei az igazi szabadság — és egyenlőség 
megvalósításának. Épp a burzsoázia osztályuralma és az ipari civilizáció, a 
gépesítés, a technika ezáltal is segített gigantikus fejlődése szüli majd meg a 
szocializmust: a munkásosztály ideológusai visszanyúlnak a forradalom 
előremutató eszméihez, és korszerű szintre emelik azokat. 

A saint-justök önfeláldozó harca végeredményben önző burzsoák 
uralmára vezetett. De ez az uralom új kereteket biztosított a gazdasági 
fejlődésnek, amely viszont ismét időszerűvé tette a polgárság szűk 
osztályérdekein túllépő eszméket — így alakul a történelem. Sokat ígér, de 
egyszerre nem ad meg mindent. Az embereknek gyönyörű eszméket kell 
létrehozniuk, s odaadóan kell küzdeniük azokért, hogy azután annyit 
valósíthassanak meg álmaikból, amennyit a reális feltételek megengednek. 
Eszmény és valóság e szüntelen küzdelme nélkül azonban nem mehetne 
előre az emberiség. 

A nagy francia forradalom azonban nemcsak azzal segítette e haladást, 
hogy egy új osztály uralmát hozta létre, sőt a polgárságon is túlmutató 
eszméket szült a jövő számára. Egyszersmind óriási iskolája is lett a 
történelemnek.  Vaskövetkezetességgel végigvitt fordulatai, kivételes 
szellemi vagy erkölcsi erejű hősei bevonultak az emberiség köztudatába, s a 
politikai cselekvés példatárát dc-ámaian tökéletes mintákkal gazdagították. 

Némely történetírók kiválasztottak maguknak egyet-egyet a forradalom 
hősei közül, őket dicsőítették, és az ő ellenfeleiket ostorozták. De ez 
nemcsak tudománytalan eljárás, mert egy-két kiválasztott emberbe sűríti a 
forradalom minden eszményét, hanem káros is, hiszen elfedi azt, ami közös 
volt bennük: az új, az igazságosabb rend megteremtésének vágyát. Mi ne 
egyetlen emberben, hanem a felkelt nép sok kiváló vezetőjének 
együttesében találjuk meg a forradalom nagy alakjait. Ők bírái lettek 


egymásnak, de csaknem két század múltán, könyvtárak nyugodt csendjében 
mi nem visszhangozhatjuk indulattal azokat a vádakat, amelyeket a 
pártcsaták kíméletlen dühöngése közben szórtak egymásra. A forradalom — 
Robespierre megvesztegethetetlensége és elvi állhatatossága, de Dantonnak 
a kegyetlenkedések közepette is megőrzött cselekvő embersége és a tant a 
valósággal ellenőriztető józansága is, Saint-Just rendíthetetlen erélye, de 
Desmoulins-nak a terror túlzásai ellen forduló erkölcsi merészsége is, 
Marat-nak a nép dühével azonosuló kemény indulata, de a pártja vereségét 
sztoikus nyugalommal elviselő Vergniaud méltósága is. 

És a forradalom — mindenekelőtt maga a nép. Párizs külvárosának 
szegényei, akik megostromolták a zsarnokság hírhedt erődjét, a Bastille-t, 
újra és újra felvonultak ágyúikkal a Tuileriák ellen, Jemappes katonái, akik 
a Marseillaise dallamára, szuronyt szegezve mentek a kartácstűznek, a 
forradalom a tépést csináló asszonyok, a salétromot gyűjtő gyerekek — azok 
a milliók, akik a százados mozdulatlanságból a fejlődés útjára 
kényszerítették Franciaországot és egész Európát. 

Soha addig nem fordult elő, hogy egy nép a maga társadalmi rendjének 
átalakításáért küzdve, egy egész földrész, sőt az egész világ történetének 
szabjon új irányt. Ez a forradalom már nem vallási jelszavak jegyében 
zajlott, nem egyszerűen a megtiport, megalázott tömegek bosszúvágyának 
kitörése volt, hanem egy új rend, a szabadság-egyenlőség-testvériség új 
társadalmának létrehozásáért bontakozott ki, ezért jelentősége messze 
túlnőtt Franciaország határain: új eszméket, új reményeket szülő egyetemes 
emberi üggyé vált. 

A magyar progresszió legjobbjai mindig is tanultak ebből a páratlan 
történelmi tanfolyamból. Martinovicsék még a forradalommal egy időben 
próbálták Magyarországra érvényesíteni leckéit. Később Kossuth is mélyen 
tanulmányozta a francia revolúciót, s ellenében Széchenyi ugyancsak a 
forradalomból vett példákkal érvelt. — Petőfi pedig — egyenesen 
, imakönyvének? tekintette a nagy forradalom történetét, s tudatosan készült 
Camille Desmoulins forradalmat kezdeményező szerepének betöltésére. 
Még az emberiség történelmét reménytelenül szemlélő Madách is 
tisztelettel hajolt meg a forradalom , nagyszerű képe" előtt. 

Mi sem ítélhetünk másképpen. ,,Ha vérrel és sárral volt is befenve", e 
forradalom az emberiség legnagyobb tettei közé tartozik, ma is megrendít 
és felemel, bámulatra késztet, és intő tanulságokat kínál. 


Időrendi táblázat 


1762. Megjelenik Rousseau Társadalmi szerződés című műve 

1774. XVI. Lajos Franciaország trónjára lép 

1787. Az , előkelők gyűlése? elutasítja a pénzügyi reform tervét 

1789. III. Éhségzendülések törnek ki 

1789. V. 5. Megnyílik a Rendi Országgyűlés 

1789. VI. 17. A Rendi Országgyűlés Alkotmányozó Nemzetgyűléssé 
alakul át 

1789. VI. 27. A harmadik rend képviselői esküt tesznek a Labdaházban 

1789. VII. 11. A király elbocsátja Necker minisztert 

1789. VII. 12. Desmoulins fegyverbe szólítja Párizs népét 

1789. VII. 14. Párizs felkelői beveszik a Bastille-t 

1789. VII. 15. La Fayette vezetésével nemzeti gárda alakul 

1789. VII. Országszerte parasztfelkelések törnek ki 

1789. VIII. 4. A nemzetgyűlés eltörli a nemesi kiváltságokat 

1789. VIII. 26. Elfogadják az Emberi és Polgári Jogok Nyilatkozatát 

1789. X. 5. A párizsi nők Versailles-ba vonulnak 

1789. X. 6. A király kénytelen Párizsba költözni, a nemzetgyűlés követi 

1789. XI. 2. Az egyházi javakat , nemzeti rendelkezés" alá bocsátják 

1789. XI. 12. Franciaországban új területi és közigazgatási rendszert 
vezetnek be. E hónapban alakul meg a jakobinus klub 

1789. XII. 21. Kibocsátják az első assignatákat 

1790. II. 4. A király felesküszik az új rendre 

1790. IV. Megalakítják a Cordelier-klubot 

1790. V. Vita folyik a nemzetgyűlésben a hadüzenet jogáról; Mirabeau 
titkos kapcsolatba lép az udvarral; ellenforradalmi zavargások törnek ki 

1790. VII. 12. A nemzetgyűlés elfogadja a papság világi alkotmányát 

1790. VII. 14. A forradalom kitörésének megünneplése a Mars-mezőn 

1791. IV. 4. Mirabeau meghal, mielőtt kiderült volna, hogy titkos 
kapcsolatban állt az udvarral 

1791. VI. 20. Éjszaka a király családjával együtt szökést kísérel meg, de 
elfogják, és fegyveres őrizet alatt visszaviszik Párizsba 

1791. VII. 17. Sortűz a Mars-mezőn 


1791. VIII. 27. A porosz és osztrák uralkodó pillnitzi nyilatkozata 
megfenyegeti a forradalmat 

1791. IX. 14. XVI. Lajos szentesíti az alkotmányt 

1791. X. 1. Összeül a Törvényhozó Gyűlés 

1791. XI. 27. Rendeletileg kötelezik a papokat, esküdjenek fel a papság 
világi alkotmányára 

1791. XII. 16. Robespierre szembeszáll a háborús tervekkel 

1792. III. 24. Girondi kormány alakul 

1792. III. 25. Rouget de Lisle megkomponálja a Marseillaise-t 

1792. IV. 20. XVI. Lajos javaslatot tesz a hadüzenetre 

1792. VI. 13. A girondi kormány megbukik 

1792. VII. 24. A porosz király hadat üzen Franciaországnak 

1792. VII. 25. A braunschweigi herceg kiáltványa szétrombolással 
fenyegeti meg Párizst, de ezzel csak még elszántabb egységbe kovácsolja a 
forradalmi ellenállást 

1792. VIII. 10. A nép megostromolja a Tuileriákat; forradalmi 
községtanács alakul, XVI. Lajost felfüggesztik trónjától 

1792. VIII. 13. XVI. Lajost és családját a Temple-ba zárják 

1792. VIII. 19. La Fayette az osztrákokhoz szökik 

1792. VIII. 24. Ellenforradalmi mozgolódások a Vendée-ban 

1792. IX. 1. A poroszok elfoglalják Verdunt 

1792. IX. 2. Öt napon át tartó népítéletek kezdődnek a párizsi 
börtönökben 

1792. IX. 20. Kellermann serege Valmynál megállítja a porosz 
előnyomulást 

1792. IX. 21. Összeül a Konvent, és kikiáltja a köztársaságot 

1792. X. 19. A forradalmi hadsereg elfoglalja Mainzot, és átkel a Rajnán 

1792. X. 27. Dumovuriez győzelmet arat Jemappes-nál 

1792. XI. 20. Gamain lakatos felfedi a király titkos irattárát 

1792. XII. 4. Megkezdődik a király pere 

1793. I. 20. XVI. Lajost halálra ítélik, s másnap kivégzik 

1793. III. 10. Általános felkelés a Vendée-ban 

1793. IV. 5. Dumouriez átszökik az ellenséghez 

1793. IV. 6. Közjóléti Bizottság alakul 

1793. V. 31. Tüntetés a Konvent girondi képviselői ellen 


1793. VI. 2. Hanriot ágyúkkal vonul fel a Konvent ellen, amely kiadja a 
girondi vezetőket 

1793. VI. 10. Az átalakított Közjóléti Bizottsággal megszületik a 
jakobinus diktatúra vezető szerve 

1793. VI. Kidolgozzák az 1793-as alkotmányt; girondi lázadások törnek 
ki több városban 

1793. VII. 13. Marat-t meggyilkolják 

1793. VII. 17. A Konvent a még megmaradt hűbéri kiváltságokat is 
felszámolja 

1793. VII. 23. Az ellenség visszafoglalja Mainzot, és ismét a határokhoz 
közeledik 

1793. VII. 27. Robespierre a Közjóléti Bizottság tagja lesz; törvény a 
közszükségleti cikkek árusításának ellenőrzéséről 

1793. VIII. 23. A Konvent általános népfelkelést rendel el 

1793. VIII. 28. Az angol flotta megszállja Toulont 

1793. IX. eleje. Hébertista tüntetések a Konvent ellen; rendelet a 
Forradalmi  Törvényszékek tevékenységének fokozásáról, a hadsereg 
ellátását biztosító rekvirálásokról 

1793. IX. 17. A Konvent törvényt hoz a , gyanús" állampolgárok ellen 

1793. IX. 29. Bevezetik az általános ármaximumot 

1793. X. 5. Életbe lép az új köztársasági naptár 

1793. X. 9. A lyoni lázadást leverik 

1793. X. 16. A köztársaság csapatai győzelmet aratnak Wattignies 
mellett; kivégzik Mária Antóniát 

1793. X. 31. A girondi vezetők fő csoportját kivégzik 

1793. XI. 7. Fouché és Collot d" Herbois elkezdi a megtorlást Lyonban 

1793. XI. 8. Madame Roland lefejezése 

1793. XI. 12. Az orléans-i herceg kivégzése 

1793. XII. 5. Desmoulins megindítja Vieux Cordelier című lapját, és a 
terror felszámolását követeli 

1793. XII. 12. Robespierre a vallásszabadság mellett, a vallásüldözés 
ellen lép fel 

1793. XII. 19. Bonaparte tervei alapján a köztársasági seregek 
felszabadítják Toulont 

1793. XII. 26. Hoche győzelmet arat Wissembourgnál 

1793. XII. A Vendée felkelőit szétverik 


1794. III. 24. Kivégzik a hébertistákat 

1794. IV. 5. Danton, Desmoulins és társai lefejezése 

1794. VI. 8. Megünneplik a , Legfőbb Lényt" 

1794. VI. 10. Rendelet a terror szabályozására és fokozására 

1794. VI. 26. Koburg herceg csapatai fölött Fleurusnél nagy győzelmet 
aratnak a köztársaságiak 

1794. VII. 27. (thermidor 9.) Megbuktatják Robespierre-t 

1794. VII. 28. Robespierre, Saint-Just, Couthon kivégzése 

1794. X. 19. Bezárják a jakobinus klubot 

1795. IV. 5. A Lengyelország felosztásában érdekelt poroszok békét 
kötnek a franciákkal 

1795. V. 20. A budai Vérmezőn kivégzik a magyar jakobinusok vezetőit 

1795. V. 20-21. Népi felkelés Párizsban a Konvent ellen 

1795. VII. 20-21. A köztársaságiak Ouiberon félszigetén megsemmisítik 
a royalista csapatokat 

1795. X. 1. Az ismét megszállt Belgiumot a franciák annektálják 

1795. X. 5. Bonaparte leveri a királypártiak párizsi lázadását 

1795. X. 26. A Konvent több mint háromévi működés után feloszlik 

1795. XI. 5. A Direktórium kiáltványban jelenti be megalakulását 

1796. III. Babeuf felkelő bizottságot alakít 

1796. IV. Bonaparte több csatában megveri a piemonti-—osztrák seregeket 

1796. V. 15. Bonaparte bevonul Milánóba 

1796. IX—-X. A francia főseregek kénytelenek visszavonulni Károly 
főherceg hadserege elől 

1796. XI. 14-17. Bonaparte Arcole-nél legyőzi az osztrákokat 

1796. XII. Hoche , írországi expedíciója" kudarcot vall 

1797. IV. 18. Bonaparte Leoben-ben fegyverszünetet köt az osztrákokkal 

1797. V. 26. Babeuföt halálra ítélik, másnap kivégzik 

1797. IX. 4. Államcsínnyel visszaszorítják a royalista előretörést, 
Pichegrut és híveit deportálásra ítélik 

1797. X. 18. Bonaparte főhadiszállásán aláírják a  campoformói 
békeszerződést 

1798. V. 19. Bonaparte hajóhada elindul Egyiptomba 

1798. VII. 21. Sivatagi győzelem a mamelukok felett 

1798. VIII. 1—2. Nelson vezérletével az angolok Abukirnál szétverik a 
francia flottát 


1798. XII. Anglia és Oroszország szövetségre lép 

1799. VIII. Szuvorov kiszorítja a franciákat Észak-Olaszországból 

1799. X. 14. Bonaparte megérkezik Párizsba 

1799. XI. 9. (brumaire 18.) Napóleon elkezdi a kétrészes államcsínyt, 
amelyet másnap az Ötszázak Tanácsának szétkergetésével fejez be 

1800. VII. 14. Marengónál Napóleon nagy győzelmet arat az osztrákok 
fölött 

1801. Napóleon és VII. Pius pápa előzetes konkordátumot köt, az első 
konzul igyekszik megbékíteni az egyházat 

1802. Az amiens-i béke — egy időre — véget vet a kilencedik éve tartó 
angol-francia háborúnak 

1803. Az angol-francia háború kiújul, Napóleon angliai partraszállást 
készít elő 

1804. V. A szenátus francia császárrá kiáltja ki Napóleont, akit 
decemberben koronáznak meg 

1805. X. Nelson Trafalgarnál ismét legyőzi a francia flottát, de ő maga is 
elesik 

1805. XII. 2. Hajnalban elkezdődik az austerlitzi ütközet, amelyben 
Napóleon legfényesebb győzelmét aratja 

1807. VI. Napóleon Friedlandnál legyőzi az oroszokat; Sándor cár és a 
francia császár találkozik egy kompon, megegyeznek a békében, amelyet 
júliusban írnak alá 

1808. XII. Napóleon elfoglalja Madridot, de az országot nem tudja 
pacifikálni 

1812. IX. Napóleon Borogyinónál meghátrálásra kényszeríti Kutuzovot, 
de nem tudja megsemmisíteni az orosz hadsereget; elfoglalja Moszkvát, 
békét azonban nem tud kötni, vissza kell vonulnia 

1813. X. 18. Napóleon vesztesen hagyja el a lipcsei csatamezőt 

1814. II. Napóleon ismételten megveri Blüchert, de ezzel csak fokozza a 
koalíció erőfeszítéseit, s amikor már marsalljai is megtagadják az 
engedelmességet, IV. 6-án lemond az uralomról; Elba szigetére száműzik, 
Napóleon öngyilkosságot kísérel meg; májusban XVIII. Lajos bevonul 
Párizsba 

1815. III. 1. Napóleon partra száll Franciaországban, a seregek 
visszapártolnak hozzá, de száznapos uralma Waterloo mezején VI. 18-án 
véget ér; Szent Ilona szigetére száműzik, ahol 1821. V. 5-én hal meg 


